**ПРОТОКОЛ ОТ ЧЕТВЪРТОТО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 25 януари 2024 година, начало 09:00 часа**

От общо 51 общински съветници присъстваха 50. Отсъстваше Николай Чанев. Заседанието беше открито и ръководено от акад. Христо Белоев, дтн - Председател на Общински съвет – Русе.

**Акад. Христо Белоев:** Добро утро на всички. Заемете местата в залата. Така, да стартираме проверка на кворума. Да, 46 общински съветници са се регистрирали. Имаме необходимия кворум и започваме своята работа. Обсъждане на дневния ред. От председателския съвет е представен с 68 точки. По дневния ред имате думата. Господин Кмета.

**Г-н Пенчо Милков:** Уважаеми господин Председател, уважаеми колеги общински съветници. С оглед на направените обсъждания по комисии, за които бях уведомен за вашите становища, считам за правилно точката номер 53 от дневния ред, а именно „Приемане на Наредба за допълнение на Наредба 16“ да се оттегли, за да бъде допълнително прецизирана. Множество предложения бяха постъпили от вас. Съответно предлагам да направим работна група с общински съветници, след това с представители на администрацията и да обсъдим всичките ви предложения. Благодаря ви.

**Акад. Христо Белоев:** Благодаря. Други? Катя Петрова.

**Г-жа Катя Петрова:** Уважаеми дами и господа общински съветници, заставам пред вас с една искрено голяма молба. Депозирахме една извънредна точка за тази сесия на общински съвет, в която точка искаме да представим на вашето внимание осигуряване на устойчивост по един от проектите, който приключва на 14 февруари тази година. Технологично нямаме време да изчакаме следващата сесия на общински съвет, затова моля като извънредна точка да бъде включено това предложение.

**Акад. Христо Белоев:** Да, депозирано е, тази сутрин е депозирана точката. По правилник може да гласуваме извънредна точка, ако има спешна необходимост. Тук трябваше да обясните нещата, които обяснихте и при нас.

**Г-жа Катя Петрова:** Обяснявам за всички вас. Включително до вчера чакахме писмо от Агенция „Социално подпомагане“ във връзка с депозирано искане за предварително одобрение за увеличаване броя на потребителите, които са в асистентска подкрепа, тъй като от месец октомври е затворен входа за подаване на такива искания. Към настоящия момент такова одобрение не е получено, тъй като се работи и постановлението на Министерски съвет за бюджет и към настоящия момент агенцията не разполага с необходимия финансов ресурс. Тук по принцип искаме да разкрием интегрирано здравно-социална услуга, която ще обезпечи грижата за почасово на изключително голям брой хора. По проект „Грижа в дома“ към настоящия момент потребители са 508 човека, от тях 354 са с експертни решения от ТЕЛК, 154 са хора с епикризи или други документи, а наетите лица, които са по този проект са общо 215, като 201 са домашните помощници, 4 са сътрудниците и 10 специалисти. Тоест, тук наистина имаме изключително голям интерес и как да кажа, социална значимост на това, което в момента предлагаме на вашето внимание, така че се надявам да включите точката в дневния ред.

**Акад. Христо Белоев:** Благодаря. Тук трябваше да обясните това, което и на мен обяснихте, че до 13-ти трябва да бъде взето решение. На 15-ти, както ви предложих, не може и проектът приключва. Ако вземем решението преди това на тази сесия, тази услуга 500 и колко лица ще я получат и проектът ще продължи до 14-ти май. Това трябваше да обясните, за да стане ясно. Благодаря. Мариян Димитров. По предложението? По дневния ред? Да.

**Г-н Мариян Димитров:** С оглед на заглавието, наименованието на точка 2 „Одобряване на нова структура и обща численост на дейност общинска администрация в сила от 15 януари“. 15 януари мина, днеска сме 25-ти. Нищо не налага това гласуване днеска и то със задна сила, със задна дата. По-скоро го считам за невъзможно и това, което видях в облака в последния момент, то е доста по-различно предложение за структура от това, което беше предложено. Предлагам тази точка да отпадне от дневния ред и да остане за следващото заседание.

**Акад. Христо Белоев:** Да. Господин Милков.

**Г-н Пенчо Милков:** Уважаеми господин Председател, уважаеми общински съветници, правя обратно предложение точката да остане. В материала, който е в облака, е описано в последния абзац, че тя ще започне действие от 1 март, а не от 15 януари. 15 януари беше точката внесена на предната сесия. Точката не беше оттеглена, а беше отложена за разглеждане и сме ви внесли предложението за гласуване на настоящата сесия, така че няма проблеми със срока. Вижте го, написано е в предложението от 1 март. Благодаря ви.

**Акад. Христо Белоев:** Благодаря. Други? Няма. Ще гласуваме предложенията. Първото предложение е на Катя Петрова за извънредна точка. Тя ще бъде като последна преди питанията. Така, за включване на извънредна точка гласуваме.

**КВОРУМ – 49. С 49 „за“, 0 „против“ и 0 „въздържали се“ се прие предложението.**

**Акад. Христо Белоев:** Точката ще бъде включена в дневния ред. По предложението на Мариян Димитров да не бъде в дневния ред точка 2 предложи той. Това предложение гласуваме. Димитров.

**КВОРУМ – 48. С 10 „за“, 22 „против“ и 16 „въздържали се“ не се прие предложението.**

**Акад. Христо Белоев:** Гласуваме дневния ред като цяло.

**КВОРУМ – 49. С 49 „за“, 0 „против“ и 0 „въздържали се“ се прие следния**

**ДНЕВЕН РЕД:**

1. К.л. № 81 Представяне на Програма за управление на Община Русе за мандат 2023-2027
2. К.л.40 Одобряване на нова структура и обща численост на дейност „Общинска администрация”
3. К.л. № 42 Приемане на Отчет за изпълнение на Годишния план за приватизация на общинска собственост през 2023 г. и на Годишен план за приватизация на общинска собственост през 2024 г.
4. К.л. № 103 Определяне размера на възнагражденията на кметовете на кметства в Община Русе, считано от 01.03.2024 г.
5. К.л. № 43 Провеждане на конкурс за управител на „Център по дентална медицина 1 – Русе” ЕООД
6. К.л. № 87 Одобряване на Бизнес програма за планиране дейността на „Диагностично- консултативен център 1 – Русе” ЕООД за периода 2024 – 2026 година
7. К.л. № 88 Одобряване на Бизнес програма за планиране дейността на „Център по дентална медицина 1 – Русе” ЕООД за периода 2024 – 2026 година
8. К.л. № 89 Одобряване на Бизнес програма за планиране дейността на „Медицински център 1 – Русе” ЕООД за периода 2024 – 2026 година
9. К.л. № 90 Одобряване на Бизнес програма за развитие на „Център за психично здраве – Русе” ЕООД за периода 2024 – 2026 година
10. К.л. № 91 Одобряване на Бизнес програма за планиране дейността на „Комплексен онкологичен център – Русе” ЕООД за периода 2024 – 2026 година
11. К.л. № 92 Одобряване на Бизнес програма за планиране дейността на „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД за периода 2024 – 2026 година
12. К.л. № 84 Одобряване на Бизнес програма за управление и развитие на „Общински пазари” ЕООД за периода 2024 – 2026 година
13. К.л. № 85 Одобряване на Бизнес план за развитието на „Общински транспорт Русе” ЕАД за периода 2024-2026 година
14. К.л. № 62 Приемане на годишна програма за управление и разпореждане с имотите – общинска собственост през 2024 г.
15. К.л. № 44 Утвърждаване списъци на общински жилища на основание чл.42, ал.2 от Закона за общинската собственост
16. К.л. № 63 Изменение на „Списък на жилищата за продажба“ и извършване на продажба на допълнително определени общински жилища
17. К.л. № 64 Определяне на продажна цена за продаван жилищен имот
18. К.л. № 65 Откриване на процедура за учредяване право на пристрояване на „пристройка – покрита товарна рампа към съществуваща двуетажна административна сграда“
19. К.л. № 66 Откриване на процедура за провеждане на публичен търг с явно наддаване за продажба на недвижим имот – ЧОС, находящ се в землището на гр. Мартен, ЕКАТТЕ: 47336, Община Русе, местност „Калето“
20. К.л. № 67 Откриване процедура за провеждане на публичен търг с явно наддаване за продажба на общински недвижим имот, находящ се в с. Долно Абланово, община Русе
21. К.л. № 68 Откриване процедура за провеждане на публичен търг с явно наддаване за продажба на недвижим имот – ЧОС, представляващ УПИ V-1765 в кв.39 по регулационния план на с. Николово, община Русе
22. К.л. № 69 Откриване процедура за провеждане на публичен търг с явно наддаване за продажба на недвижим имот – ЧОС, представляващ УПИ II-1692 кв.106 по регулационния план на с. Николово, община Русе
23. К.л. № 70 Откриване процедура за провеждане на публичен търг с явно наддаване за продажба на недвижим имот – ЧОС, с адрес: гр. Мартен, община Русе, ул. „Страхил войвода“ № 52 и № 54
24. К.л. № 71 Продажба на общински поземлен имот, намиращ се в гр. Русе, кв. ДЗС, ул. „Омайниче“ по чл.35, ал.1 от ЗОС
25. К.л. № 72 Продажба на общински поземлен имот, намиращ се в гр. Русе, кв. ДЗС, ул. „Явор“ по чл.35, ал.1 от ЗОС
26. К.л. № 73 Откриване на процедура за провеждане на публичен търг с явно наддаване за учредяване право на строеж за изграждане на обект: „Лятна кухня“ върху имот – ЧОС, намиращ се в с. Сандрово, ул. „Ясна поляна“
27. К.л. № 74 Съгласие за продажба на общински недвижим имот, представляващ придаваем терен по улична регулация от ПИ 63427.9.1212, с площ от 12 кв.м., приобщен към УПИ II-509, в кв.40 по плана на кв. „Долапите“, гр. Русе
28. К.л. № 75 Съгласие за продажба на общински недвижими имоти, представляващи придаваеми терени по улична регулация, с площ от 3,00 кв.м. /от ул. „Карлово“ – ПИ 63427.10.1045/ и 14,00 кв.м. /от ул. „Враца“ – ПИ 63427.10.799/, които да се придадат към УПИ V-1515, в кв.156 по плана на града, представляващ ПИ с идентификатор 63427.10.1515 по кадастралната карта и кадастралните регистри / КККР/ на град Русе
29. К.л. № 76 Прекратяване на съсобственост чрез продажба частта на община Русе върху поземлен имот с идентификатор 63427.4.2035, съгласно кадастралната карта и кадастралните регистри на гр. Русе, община Русе, находящ се в гр. Русе, ул. „Лъкатник“ № 24
30. К.л. № 77 Учредяване право на надстрояване на съществуваща сграда в имот ЧОС, находящ се в гр. Русе, кв. „Дружба 2“, ул. „Мальовица“
31. К.л. № 78 Предоставяне за безвъзмездно управление на едноетажна масивна сграда – общинска собственост, намираща се в с. Семерджиево, община Русе
32. К.л. № 79 Промяна на начина на трайно ползване на земеделска земя – ПОС, намираща се в землището на град Русе, местност „Лагера“, от „пасище“ в „друг вид земеделска земя“
33. К.л. № 80 Изразяване на предварително съгласие за провеждане на процедура по промяна предназначението на част от поземлен имот с идентификатор 63427.80.62 по кадастралната карта и кадастралните регистри /КККР/ на град Русе, с адрес на поземления имот: град Русе, местност „Слатина“, целият с площ 1177 кв., крайно предназначение на територията: земеделска, начин на трайно ползване: пасище
34. К.л. № 82 Отдаване под наем на част от терен - частна общинска собственост, за разполагане на преместваем обект по чл. 56 от ЗУТ на държавно предприятие „Български спортен тотализатор“
35. К.л. № 83 Провеждане на публичен търг с явно наддаване за отдаване под наем на част от терен - публична общинска собственост, за разполагане на преместваем обект по чл. 56 от ЗУТ
36. К.л.№ 24 Предоставяне безвъзмездно за управление на застроен УПИ III-822 в кв. 32, с площ от 1 522 кв.м.и УПИ I-821, отреден за спортен комплекс, кв.29, по плана на с. Николово, Община Русе, в полза на Общинско предприятие „Спортни имоти“
37. К.л. № 86 Придобиване правото на собственост от страна на Община Русе върху движима вещ – собственост на частно лице, по реда на чл. 34, ал. 2, от ЗОС, във връзка с чл. 6, ал. 2 от Наредба №1 на Общински съвет – Русе
38. К.л. № 95 Прекратяване на съсобственост чрез продажба частта на Община Русе от недвижим имот, намиращ се в гр. Русе, ул. „Витоша“ №13
39. К.л. № 96 Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се в землището на гр. Русе, местност „Конубунар“
40. К.л. № 97 Откриване на процедура за провеждане на публичен търг с явно наддаване за учредяване на възмездно право на строеж за изграждане на четири броя гаражи върху имот – частна общинска собственост, намиращ се в град Русе, кв. „Дружба“ 3
41. К.л. № 98 Откриване на процедура за провеждане на публичен търг с явно наддаване за учредяване на възмездно право на строеж за изграждане на два броя гаражи върху имот – частна общинска собственост, намиращ се в гр. Русе, кв. „Чародейка-Г-юг“
42. К.л. № 99 Откриване на процедура за продажба на недвижим имот – общинска собственост, представляващ придаваем терен по улична регулация, с площ от 24 кв.м. от улица от северозапад и 1 кв.м. от улица от югоизток, срещу прехвърляне на 2 кв.м. от южната страна, към улица с цел прилагане на регулацията на новообразуван УПИ XL-1509 в кв. 10 по плана на Източна промишлена зона, гр. Русе
43. К.л. № 100 Даряване на парична сума в полза на Русенска митрополия, необходима за консервация и реставрация на фасади на храм „Света Петка“ – Русе
44. К.л. № 101 Одобрение за дарение на събраните финансови средства от празничният благотворителен концерт на Община Русе под наслов „Коледа в сърцето“ за подпомагане каузата на Фондация „Александър Русев“ за изграждане на водно – рехабилитационен център в Русе
45. К.л. № 55 Одобряване на партньорско споразумение за реализиране на процедура BG05SFPR002-2.006 „Повишаване на капацитета на служителите на Агенцията за социално подпомагане във връзка с модернизиране на системите за социална закрила“ финансирани по Програма „Развитие на човешките ресурси“ 2021 – 2027 и със средства от държавния бюджет за надграждане на дейностите по управление и предоставяне на „приемна грижа“ на областно и национално ниво през 2024 г.
46. Одобряване на проект на допълнено Споразумение за партньорство между Община Русе, в качеството на партньор и „Индустриален парк ЛВЗ“ ЕООД, в качеството на кандидат, във връзка с кандидатстването и изпълнението на предложение за изпълнение на инвестиция „Реконструкция, рехабилитация и изграждане на нова техническа довеждаща и вътрешна инфраструктура за „Индустриален парк ЛВЗ“, гр. Русе, в т.ч. обновяване на сградния фонд“ по процедура BG-RRP-3.007: „Програма за публична подкрепа за развитието на индустриални райони, паркове и подобни територии и за привличане на инвестиции („AttractInvestBG“)“ с финансиране по линия на Националния план за възстановяване и устойчивост
47. К.л. № 45 Изменение на Решение № 1370, прието с Протокол № 49/15.06.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”
48. К.л. № 46 Изменение на Решение № 1420, прието с Протокол № 50/13.07.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”
49. К.л. № 47 Изменение на Решение № 1371, прието с Протокол № 49/15.06.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”
50. К.л. № 48 Изменение на Решение № 1419, прието с Протокол № 50/13.07.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”
51. К.л. № 49 Изменение на Решение № 1372, прието с Протокол № 49/15.06.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”
52. К.л. № 93 Разходване на месечните отчисления по чл. 64, ал. 1 от Закона за управление на отпадъците (ЗУО) за периода 01.01.2024 г. - 31.12.2024 г., съгласно разпоредбите на §26 от Закона за държавния бюджет на Република България за 2024 г.
53. К.л. № 50 Програма за 63. МФ “Мартенски музикални дни” Русе 2024
54. К.л. № 51 Програма за развитие на читалищната дейност в Община Русе през 2024 г.
55. К.л. № 52 Приемане на Отчет за изпълнението на дейностите, насочени към младежите на територията на община Русе за 2023 година
56. К.л. № 53 Приемане на Общински годишен план за младежта на Община Русе за 2024 година
57. К.л. № 54 Приемане на годишен отчет за дейността на ОбСНВ Русе за 2023 г.
58. К.л. № 61 Отчет за дейността на Местната комисия за борба срещу противообществените прояви на малолетните и непълнолетните през 2023 г.
59. К.л. № 102 Одобряване на Споразумение за партньорство по програма „Space Camp Turkey” 2024-2027 г.
60. К.л. № 56 Одобряване на задание и даване на разрешение за изработване на проект за подробен устройствен план – план за застрояване на поземлен имот с идентификатор 63427.159.467 и парцеларен план за транспортен достъп до същия имот, местност „Конубунар“ по Кадастралната карта и кадастралните регистри за землището на гр. Русе
61. К.л. № 57 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.166.320, намиращ се в местност „Астарджийка“, община Русе
62. К.л. № 58 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.160.325, намиращ се в местност „Мерата“, община Русе
63. К.л. № 59 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 51679.503.285, намиращ се в местност „Дрибак 6“, с. Николово, община Русе
64. К.л. № 60 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.314, намиращ се в местност „Касева чешма“, община Русе
65. К.л. № 94 Приемане на декларация, относно частичното приемане на Република България в шенгенското пространство
66. Поправка на очевидна фактическа грешка
67. Осигуряване на устойчивост и непрекъсваемост на услугите по проект „Грижа в дома в община Русе“ по процедура BG05SFPR002-2.001 „Грижа в дома“ по Програма „Развитие на човешките ресурси“ (ПРЧР)
68. Питания

**Акад. Христо Белоев:** Ще обявя питанията, които са за тази сесия. Питане от Алисе Муртезова относно мерки срещу шума на моторни превозни средства. Питане от Светлозар Симеонов относно структура на Дирекция „Местни данъци и такси“. Питане от Светлозар Симеонов относно публикация в група „Обществен съвет – Русе“ относно асансьора на кръговото пред зала Арена. Питане от Владо Владов относно сградата на бившето консулство. И питане от общински съветници от групата на „Продължаваме промяната - Демократична България“ относно информация за подадени и одобрени проекти. Питане от Мариян Димитров относно неработещи биофилтри в „Линамар лайт“ Русе. Преди да пристъпим, по точка извън дневния ред изказване Мариян Димитров.

**Г-н Мариян Димитров:** Ние, общинските съветници от политическа партия „Възраждане“, водени от интересите на жителите на община Русе, категорично се противопоставяме на решението на Комисията за енергийно и водно регулиране за увеличаване цената на водата с 14% от 4.4 лв. на 5.06 за 1 кубически метър. С това увеличение на водата чувствително ще се усили бедността и мизерията, характерни особено за кметствата на общината, където преобладаващо живее население в пенсионна възраст и хора с ниски доходи, които не могат да осигурят дори основните си потребности от храна и лекарства, а въпреки това допълнително ще бъдат натоварени с по-високата цена на водата. Не е допустимо при увеличение на пенсиите само с 11% и то чак от 01.07.2024 водата да се увеличи с 14% още от 01.01.2024. Грешно е изчислена социалната поносимост на цените на ВиК услугите за русенска област, защото ластичната грешка на данните за доходите 11.4%, а над 10% грешка означава, че изчисленията са ненадеждни. Русенци мъчително изтърпяха несгодите, които съпътстваха изграждането на водния цикъл, при който бяха подменени над 120 км. водопроводна мрежа, като планирания резултат трябваше да бъде намаляване на загубите на вода, повишаване качеството на услугите и намаляване цената на водата. Нищо от обещаното не се случи. Ние настояваме на февруарската сесия на Общински съвет – Русе да бъде поканен управителят на ВиК - Русе инженер Илиан Милев, който да ни даде обяснения кое наложи повишаването на цената на водата с 14%, тъй като очевидно дружество не се управлява ефективно, а Община Русе е съдружник в тази фирма. Това разбира се ще стане и в присъствието на омбудсмана, който също е заинтересован от отговорите предполагам. Водата не е привилегия, а човешко благо, гарантирана от Конституцията и необходимост за нормален живот. Всички ние в това отношение сме длъжници на нашите съграждани. Благодаря ви.

**Акад. Христо Белоев:** Благодаря.

**Точка 1**

**К.л. № 81 Представяне на Програма за управление на Община Русе за мандат 2023-2027**

**Акад. Христо Белоев:** Кметът на общината господин Милков.

**Г-н Пенчо Милков:** Уважаеми господин Председател, уважаеми колеги, общински съветници, граждани, съграждани русенци. Заставам пред вас за втори пореден път, за да представя Програма за управление за един четиригодишен мандат. Това е не само законова отговорност на кметовете на общини, в тримесечен срок да представят пред общинския съвет програма за изпълнение и след това всяка година до 31 януари да отчитат нейното изпълнение, но това е един ангажимент, който лично изпълнявам и обвързвам цялото си същество и работата си през следващия четиригодишен период, както и работата на общинска администрация, както и уверен съм работата на общинските съветници и обществените организации в град Русе за изпълнение на едни високи цели, които си поставяме като русенци. В програмата, която сме подготвили и сме разпечатали и представили се съдържа на първо място визията ни за развитие. Каква е след това главната стратегическа цел, която си поставяме за развитие. Кои са основните принципи, които ни водят в нашата работа и приоритетите, които ние ще следваме. Тези приоритети следват и са продължение на програмата от предходния четиригодишен мандат и представляват надграждане и развитие не само във височина, но и развитие като области, като обществена ангажираност на нещата, които сме правили в първия мандат, след като сме си направили изводи в първите 4 години от нашата работа. Много благодаря на всички колеги, те не са толкова много от общинските съветници, които направиха предложения в комисиите. Това са Искрен Веселинов, Велизар Павлов, Елисавета Досева и Емил Денков. Техните предложения ще бъдат взети предвид от мен в моята работа. Ще кажа накрая и какви са, но заявявам, че програмата не е един документ, който го представям днеска и няма как да се измени. Всеки един общински съветник или гражданин, който постави обществено значима цел или виждане по цел, която ние сме си поставили, което ни допълва, ние сме готови да променим програмата и да добавим нови дейности. Ще мина накратко през програмата. Ние сме я представили на общинските съветници, но искам да я представя и на нашите съграждани.

На първо място, каква е моята визия за развитие. Моята визия е, че всички русенци, с които аз говоря и срещам, искат града ни да бъде активен, да е привлекателен, да бъде желан за живот и работа, да бъде развиващ се и да го поставяме като кауза в ежедневната си работа, независимо с какво сме ангажирани. Да бъдем заедно, това го казват много хора, да намираме път да бъдем единни, а не да се разделяме. Това е основната кауза за постигане на целите, които след това ще си поставим. За мен градът трябва да бъде иновативен, да включваме в управлението най-добри съвременни практики от други организации, които са ни известни технологични и практики в управлението. Основните насоки, за които ще работим, това са града да бъде един от най-зелените и чисти градове в България, да бъде привлекателен и желан за живот, работа и бизнес, да бъде перспективен град. В зоната на развитие ние сме близо до румънската столица и трябва да бъдем естествена връзка на България с Румъния, между Букурещ и Варна, Букурещ и София. Да бъде един модерен развоен център нашия град, да бъде дигитализиран град, да бъде достъпен за живеещите в него, включително за хората с увреждания, да бъде красив град, еталон град за България и извън нея, да бъде град сигурен и спокоен, да бъде град културен и духовен център на България. Основните принципи в управлението са същите основни принципи, с които работих 4 години. Това на първо място е единно управление. Ще продължим да обединяваме силите, знанията, идеите и потенциала на всички обществено отговорни граждани и организации. На следващо място това е компетентното управление от кмета, през общинските съветници и администрацията винаги поддържам, винаги следвам наукометрични решения и хората да увеличават своя професионален капацитет, да въвеждаме най-добрите практики в управлението ни. На следващо място трето прозрачно управление. Всички виждате, че има седмични отчети. Обществени съвети се създават по култура, по икономика, по околна среда. Направихме така заедно с общинския съвет да си имаме местен омбудсман, обществен посредник, кауза, която от години беше кауза за много русенци. Допитвания правихме по много общественозначими теми до гражданите и правя ежеседмични приемни, което за мен е изключително важно. Освен това и почти ежедневно се срещам с много граждани. Четвъртия основен принцип това е почтеното управление и то включва освен непримиримост абсолютна и борба с всякакви практики на корупция и тук не става дума единствено корупция в разбирането на хората практики финансови, нерегламентирани, но корупция е всяка проява на счупено и неработещо ефективно управление. Нетолерантност от моя страна към поведение на служители, които противоречат на добрите нрави и са обществено неприемливи, имали сме такива случаи. Въз основа на основната визия и цел, която си поставяме, въз основа на четирите основни принципи, ние сме дефинирали приоритети в управлението на Община Русе, които ще следваме. На първо място това е подобряване на градската среда за хората и бизнеса. Продължава и ще се усилва мащабната програма за ремонти на улици, тротоари и площади, основно и в микроградската среда. Там, където хората живеят, работят и почиват. Ще се налага строг контрол и на начина на изпълнение и на влаганите материали от изпълнителите. Все повече средства ще осигуряваме в кметствата, където също живеят много наши съграждани за развитие на пътната мрежа, за допълнителни работници и в кметствата и по квартали, за да бъде средата по-добра. Достъпна среда за детски колички, за хора с увреждания. Във всеки един проект това се залага. Ще продължим изграждането на детски и спортни площадки там, където липсват и усилено поддържане и повече средства за поддръжка на вече изградените, които непрекъснато се счупват. Ще продължим изграждането на значими за русенци обекти - басейни, новата детска градина и други и с европейските средства, когато пристъпваме за тяхното използване, ще бъде след съгласуване с местната общност, това, което ние ще правим. Продължаваме настойчиво изграждане на напоителни системи в градската среда и на Кея е предвидена такава и средства са отделени и ще се ремонтира. Предвидено е ремонт и на поливната система в Парка на младежта, в Американското пазарче, площад „Дунав“ и на много други места. Вторият основен приоритет повишаване стандарта на живот на русенци. В Русе има добра инвестиционна среда и Русе е от малкото градове в България, където от страна на бизнеса не се чуват оплаквания от липса на инвестиции и възможности за развитие. Но смятам, че тези процеси трябва да бъдат подкрепяни основно и в работата за изграждане на индустриални паркове не само за нови инвеститори, но и да се подпомагат съществуващите в Русе фирми с желанието им за тяхно развитие. Ще участваме активно в програмата за местните инициативни рибарски групи, нещо, което общината до момента не го е правила и затова нов приоритет за нас е изграждане на рибарско селище за повишаване на туристическия потенциал, изобщо за развиването на тази естествена за нашия град във времето назад дейност. Трябва да превърнем културно-историческото наследство в капитал. Нещо, което според мен в предния период не се развиваше с достатъчна сила. Ще направим всичко възможно емблематичните ни сгради на Застрахователно дружество „България“, на хотел „Балкан“ наистина да пристъпим към реални стъпки за тяхното подобряване, след като в предния мандат направихме много решителни стъпки за уточняване на собствеността на двете сгради. Вчера имаше икономически съвет и затова уверено ще кажа, ще се обърнем към потенциала на местните обществени организации, научни организации за подпомагане, постигане на нашите приоритети, общината да не бъде сама. И бизнес структури и научните екипи в Русенския университет ще привличаме за работа във вземането на нашите решения. Ще продължим и ще усилим връзките на Русе, самостоятелните връзки с побратимените градове, с посланици и с други държави, което според мен в крайна сметка води до инвестиции в града. Следващият приоритет, за който работих изключително активно в предния мандат е осигуряване на сигурност и спокойствие на гражданите. Камерите вече са 1100 и ще продължи тяхното увеличаване. Ще увеличим броя на общинските полицаи, създава се нова структура „Инспекторат“, в който се събират всички инспектори, на които се предава обща компетентност по наредбите, за да може да усилим контрола. Изключително тясно работим с Министерството на вътрешните работи за противопоставяне и на вандализма, който унищожава публичната ни среда с по-бързи темпове, отколкото ние успяваме да я възстановяваме. Четвъртият приоритет е въвеждане на мерки за подобряване качеството на въздуха и грижата за чистотата в града. Изключително наболял обществено важен въпрос. На първо място считам, че за чистотата не е важно само почистването, което трябва да се подобри и сме предприели мерки за това, но най-важното и започваме програма, както има в други български градове активна информационна кампания за разделно събиране, отговорно поведение във връзка с отпадъците. Разполагаме през тази година съдове за органични отпадъци, защото започва работа новата анаеробна инсталация и това ще е абсолютно ново ниво в нашия град. Само в 3 града в България ще се прилага тази нова технология. Ще продължим активно заедно с гражданите противопоставяне на промишлените замърсители и работа заедно с Министерството на околната среда и водите. Тук ще кажа само, че на предстоящия бюджет ще ви предложим да се отпуснат средства за нова система за контрол на въздуха, която ще е уникална за България и ще е поредна, в която община Русе ще вложи средства, за да могат да се замерват всички органични значими за гражданите съединения, които искаме да видим, има ли ги в атмосферата и в какви нива. Ще продължим да разширяваме програмите за замяна на битовите уреди, които са един от основните замърсители с фини прахови частици. Нова голяма програма за климатици започва държавата, а Община Русе е една от първите, които се включва и започваме активна работа за това. Искам да приемем допълнителни преференции за автомобилите, които щадят атмосферния въздух, както и за хората, които употребяват велосипеди и електрически скутери, но не в пешеходна градска среда. Ще съдействаме за изграждане на зарядни станции. В следващия 4-годишен период е интензивно изграждане в общината. Ще продължим с изграждане на нови паркови зони. Знаете за тях, запознали сме ви и в кварталите и ще продължим да подобряваме нашите паркове, които вече са изградени. След приключване на водния проект активно ще се интензифицира миенето на улици с новите машини, които общината закупува. Тази година очаквам още машини с вода, която знаете, че е общинска от четирите ни кладенеца и реално мисля, че това подобрява качеството на въздуха. Трябва да продължим да намаляваме, както успяхме с 30% в предния мандат, да намаляваме количеството на отпадъците депонирани на депо, което ще спести много пари на нашите съграждани. Петият приоритет е подпомагане на родителството. Основен въпрос, който се поставя от много млади хора. Трябва да разширим започнатата в Русе програма за подпомагане на всяко второ дете и близнаци. Трябва да осъществим усилване на програмата за обучение в детските градини и в училищата в началния курс на роботика и софтуерно кодиране. Да добавим за мен обучение и по изкуствен интелект. В утрешния ден в администрацията започва такова, няма никаква пречка това да се въведе и в училищата с подкрепа от общината. Да продължим програмите за общ мониторинг на очи, на зъби, които почнахме на дечицата в миналата година да се усилват. Това са характерни само за община Русе програми за проверка на очите, на зъбите на дечицата. Ще продължим ремонтирането на детски ясли, детски градини и площадки. Убедихте се в предния мандат, интензивно дори без европейски средства, вложихме много наши средства, за да продължим с това. Трябва да се разшири системата за безплатни форми на спорт, на обучения на децата в нашите общински структури. Ще разширяваме социалните услуги за родители, за деца, за деца със специални потребности. Основна роля в следващия 4-годишен период ще отдам на превантивната дейност срещу употребата на наркотици, като тук ще съдействаме с граждани, с организации, не само с превантивно-информационния център, но всеки който е активен в тази система. След завършването на съоръженията, които трябва да се изградят в нашия град басейни, предвиждаме програма за плуване на децата да се осъществи с наши средства. Шестият приоритет е подобряване на градския транспорт, утвърждаване на Русе като транспортен център, реални стъпки предприема държавата, за което ние само можем да бъдем щастливи за изграждането на магистралата. Видяхте първа копка се постави, ангажимент постави държавата за изграждане на допълнителни държавни пътища, усилването им, разширяването към Варна. Също изключително важен за нас проект. За моста над река Дунав. В предния мандат се уточни, че мястото между България и Румъния за следващ мост ясно се прие за приоритет при Русе. Подписа се междудържавно споразумение между Гърция, Румъния и България. Това стана с изключителната активна работа на правителството, така че за нашия регион тези големи проекти продължават. Надявам се да се реализира с държавни средства и интермодалния терминал, който отпадна по Плана за възстановяване и развитие, но според мен е изключително важен. Такива уверения имаме от държавните институции. За нашия общински автотранспорт, реално трябва в следващия мандат да стане единствен превозвач, да продължим усилването с нови превозни средства. Закупихме 35 нови превозни средства и над 30 втора употреба в предния мандат. Реално, за да може да се пристъпи към това да е единствен превозвач. Ще съобразяваме транспортната схема с хората, а не с превозвачите, за да бъде удобна, което към настоящия момент не е така. И трябва да се въведат електронните системи за мониторинг на хората, които пътуват и за безопасност, нещо, за което вече работим с общинското предприятие. Трябва да се продължи за намаляване стойността на билетите в градския транспорт до постигане на безплатно пътуване за определени категории лица. На следващо място това е подкрепата за трите нива на образование в град Русе. Изключително активно работим с Регионалното управление, с Русенския университет, с директорите на училища, с директорите на детски градини, за да може наистина да се получи една единна система в нашето сътрудничество. Общината отделя много средства. Както казах, привличаме и научни колективи и потенциала на Русенския университет за много от нещата, с които се занимаваме. Правим всичко възможно да се въведе в следващия мандат едносменно обучение. Цел, която държавата е поставила пред училищата и пред общините. Нещо много важно, което правим в образователната система в Община Русе е привличането на стажанти от Русенския университет и от средните училища, защото както всички структури общината страда изключително от липса на хора, на кадри. Считам, че тяхното привличане трябва да става още от образователната среда и затова работим изключително активно. Осмия приоритет е разширяване на здравните услуги за деца и юноши и здравните услуги в малките населени места. Ще продължим да подкрепяме и общинските лечебни заведения и държавната ни болница, в която общината има малък процент и всички частни лечебни заведения на наша територия. Искам да започне мащабна кампания за промоция на здравето сред подрастващите, като да продължим да привличаме млади личности, формировачи на мнения в тяхната среда, защото младите не слушат кметовете или съветниците, те слушат своите връстници, които са формировачи на тяхно мнение. Както казах и в предишния приоритет трябва да се усилват програмите за скрининг на очи, зъби и гръбначни изкривявания и промоцията на кърменето и добри родителски практики, което смятам да започнем през тази година. Ще продължим и процеса по ремонт на здравни служби в малките населени места, който започна активно в предишния мандат, където има необходимост кметовете получават веднага съдействие. Много важен девети приоритет е поддържане на културния диалог и развитие на комплекса от културни продукти. Тук, след разговори с общински съветници, изключително важно е да се приеме и съм поставил задача на заместник-кмета Стратегия в сферата на културата и то трябва да стане не административно, а с участието на общинските съветници и на представители от нашето общество в Русе. Разбира се, ще се увеличават средствата по Програма „Култура“ и ще усилваме диалога с институциите, който не мисля, че е на ниско ниво. Поставям си за цел да направим добър електронен културен портал, в който да се виждат всички културни мероприятия, а не както е сега на различни места да бъде информацията. Ще увеличаваме постоянно подкрепата за читалищната дейност, не само за самодейците там, но и за ремонт на сградите. Ще подкрепяме спортните клубове и ще подобряваме спортната база. Спорта за община Русе е изключителен приоритет. Това се започна в предходния мандат и това ще продължи и през настоящия не само с повече средства, за мен и с подобряване на общинската спортна база, за мен трябва обществено да помагаме за утвърждаване на личностите спортисти, личностите треньори, защото те са за пример с морално волевите качества и с всичко, което са. Така, че спортът не е само повече средства. Спорта е обществено утвърждаване на деятелите му в нашето общество, за които ще работим. Подобряване на връзката с гражданите посредством нови технологии. Както много пъти съм казал, въведохме географска информационна система. Трябва да се увеличават слоевете. Общината трябва да е достъпна от телефона на всеки един човек информацията, а не да ти трябва да познаваш някой в общината, за да ти каже кои имоти са за под наем, къде има подробни планове. Всичко това трябва да е достъпно в интернет. Това в крайна сметка ще облекчи и работата на администрацията. Разработваме модул за подаване на сигнали и геопозиционирането им в градската среда онлайн, включително и ще оптимизираме работата на новата телефонна централа, за да не може да има невъзможност да се подаде сигнал. В крайна сметка желанието ми е дори да не се вдигне телефона гражданина да може да запише сигнала. Ще продължим за усилване способностите за електронни разплащания, вече 80/100 от плащанията в общината са по електронен път, а бяха 0%. Предпоследният приоритет е надграждане на грижите за най-уязвимите деца и възрастни. За мен централизирана отговорност за здравето и развитието на децата на наша територия носи общината. Затова процесите трябва да бъдат координирани, да бъдат подпомагани. Затова се стараехме и въведохме единното меню, електронните дневници, подобряваме средата в детските градини и яслите и въвеждаме програми за безплатни прегледи. Всяко дете на територията на община Русе трябва да получи възможност да посещава безплатно ясла, детска градина, училище, курсове по спорт и културни занимания и да консумира здравословна храна в учебните заведения. Приоритет за нас е подкрепата на възрастните хора във всички техни организации без толериране на някои от тях с ремонт на клубове, не само с парични средства. Ще продължим ремонта на клубната база на възрастните хора и през настоящия мандат. Ще усилим и социалните програми за хора с увреждания, за хора в неравностойно положение, за деца, за възрастни хора като обем и като вид. Последният приоритет, с който ще завърша е приоритет базиран на един от моите принципи. То е единение на русенската общност. Мисля, че ви доказах в предните 4 години, че налагам в община Русе отношение на спокойствие, уважение и зачитане на всички. На фона на всички политически противоборства в страната и в света, мисля, че ние русенци трябва да се чувстваме близки и единни. И това е основната мисия на кмет в такова бурно време. Той трябва да отговаря за духовното сближаване и силата на общността, не само за материалната среда. Ще продължим да спазваме принципа за обществено обсъждане на бъдещите правила и наредби с нашите съграждани и с външни експерти и ще продължа да разчитам на енергичността, професионализма и честността на служителите на община Русе, които мисля, че се убедиха, че към тях има отношение различно. Основен принцип в работата ни е единение с хората. Скъпи съграждани, живеем в неповторимо кътче от България и от света. Днес нашият свят е забързан и разединен повече от всякога. Съзиданието и разрушението, знанието и невежеството вървят паралелно. Важно е да преосмислим миналото, всичко, което ни се е случило и да извадим най-положителните и светли моменти и именно те да ни водят в бъдещите ни крачки в следващите години. Русе се нуждае от нас. Нека ние всички бъдем единни, отговорни по пътя на бъдещето ни, за да бъде бъдещето на Русе достойно. Благодаря ви за вниманието. Благодаря на колегите, които дадоха предложенията си. По отношение предложенията на Искрен Веселинов, те са включени в тялото на текста, защото дойдоха по-рано. Предложенията на Велизар Павлов и групата на ПП за проект за футболен стадион, закрита лекоатлетическа зала. Приемам двата приоритета. Срещал съм се със спортистите, футболисти и представители на лекоатлетическите клубове. Смятам, че трябва да ги добавим в Плана за интегрирано развитие на община и да търсим средства за реализация на такива проекти. Определяме в момента вече терени, които да бъдат предложени евентуално за проектиране на такива съоръжения. Предложението на Елисавета Досева и групата на БСП да се оградят междублокови пространства за игра на децата. Ще продължим и не само изграждане, защото разбрах точно какво е нейното предложение, не само изграждане на нови площадки за игра за волейбол, за баскетбол, а по-скоро ще говорим с главния архитект за възможността просто да се ограждат терени, в които децата да играят безопасно, дори без да ги бетонираме или да забиваме кошове по тях. Нещо, което мисля, че до момента не е правено в градска среда. Колегата Емил Денков и групата на ССД приоритет да бъде пътната безопасност, да бъде включен в програмата за кмета, обследване и проверка на пътната настилка, знаци, безопасност, пешеходни пътеки и риск от ПТП. Приемам това да бъде вписано като приоритет в частта за градската среда, като тук мога да кажа, че доколкото ми е известно, вече влязох във връзка с представители на държавната власт, ще се изграждат такива съоръжения като полигони. Влязоха във връзка с мен, определили сме територии, изпратили сме. Очаквам посещение в Русе, за да могат конкретни стъпки да се направят. Наистина явно и за държавата това е вече реален приоритет не само на думи. Така че, благодаря на всички колеги, които взеха отношение и заедно напред. Благодаря ви.

**Акад. Христо Белоев:** Благодаря. Не виждам постъпили заявки. Вече има. Иван Петров Иванов.

**Г-н Иван Петров Иванов:** Уважаеми господин Председател, уважаеми господин Кмете, уважаеми колеги. Ще се опитам да съм максимално кратък. Съвсем набързичко нещата, които мен ме впечатлиха в програмата на кмета. Само секунда, къде си отбелязах… Да. Едното от нещата, които е проблем от много дълги години и мен лично ме касае, наистина ме вълнува и професионално и като гражданин на Русе и така нататъка. Това е точката, в която ще превърнем културно историческото наследство в неизчерпаем капитал на общината. Ще възстановим емблематични сгради като бившата полиция, старата полиция на „Черно море“, хотел „Балкан“, Дома на учителя и завършване на Доходното здание. Значи въпросите, които напират така на прима виста в мене са, как ще бъдат финансирани. Изобщо каква е визията на общината, свързана с тези сгради и нещото, което най-много ме притеснява е бившата полиция, защото там наистина има, първо, че тя е в изключително лошо конструктивно състояние към момента и второ има много голям процент съсобственост, което предполагам, че ще коства допълнително много средства, ако там тръгнете да изкупувате дялове. Толкова за тези сгради. Другото, което така ми направи впечатление, може и аз да не съм разбрал, но това, което не виждам е и което си го говорим oще от миналия мандат е, че когато говорим за привличане на чуждестранни инвеститори, когато се радваме, че успяваме да ги привличаме все повече наболява проблема и със статута на така наречения индустриален парк, защото знаем, че той няма такъв статут, а е много важно да започнем да работим по този въпрос. Второто, което е инфраструктурата на този индустриален парк, продължаваме така по наше му да си го наричаме. И третото, което е транспорта. Защото тези фирми, които тепърва ще откриват заводи още тази година, живот и здраве и други може би ще има след тях, със сигурност те ще се нуждаят все повече от градски транспорт, защото към момента преобладаващо сами си решават въпроса с транспорта. Така, още съвсем накратко две неща. Летището не чух никъде да е споменато. Каква е визията и какво ще се случва там, мисля, че е нещо доста важно за града. И не на последно място, може би най-големият проблем за всички фирми в града, това е кадрите на всякакво ниво. Общината изобщо има ли някаква визия свързана с този проблем? Благодаря.

**Акад. Христо Белоев:** Благодаря. Мариян Димитров, изказване.

**Г-н Мариян Димитров:** Уважаеми господин Кмете, уважаеми господин Председател, общински съветници. Не мога да не отбележа, че изключително много ми хареса Вашата програма, както и Вашата програма в първия мандат. Мисля, че това са едни добри намерения, които и от нас зависи всички заедно да ги реализираме, което няма лошо. Така също подробно се бях запознал с Вашата предизборна програма и тя се реализира в тази управленска, която виждаме в момента, но искам да задам един въпрос, който е свързан пак с Вашето управление и с тази програма. Въпроса ми е, имате ли виждане или намерения да увеличавате местните данъци и такси, отново да ги увеличите през следващия 4-годишен мандат и ако случайно драстично се вдигат оценките на имотите, имате ли готовност да намалите тези данъци, които вдигнахме. Задавам Ви този въпрос, много Ви моля внимателно да ми отговорите. Да не се наложи след някоя друга година да Ви цитирам отново. Благодаря.

**Акад. Христо Белоев:** Благодаря. Росица Георгиева, първо изказване. След това Искрен Веселинов.

**Г-жа Росица Георгиева:** Уважаеми господин Председател, уважаеми господин Кмет, уважаеми колеги общински съветници. Господин Милков, моят въпрос към Вас. На страница дванадесета „Подкрепа за трите нива на образование в Русе“. Благодаря Ви за подкрепата, която ще окажете на русенските училища. Вие като първостепенен разпоредител с бюджет знаете нуждите по отношение на издръжката на образователните институции, тоест това, което трябва да се направи във връзка с тяхната енергийна ефективност и подобряване на образователната среда. Предполагам, че тук ще включите и детските градини. Виждам, че е Ваш приоритет е развиването на роботиката и софтуерното кодиране, но в град като Русе, в който проблема с въздуха стои в огромна степен, мисля, че подкрепата, която може да окажете на детските градини е продължаване изграждането на стаи по халотерапия, защото те се оказват изключително важни. В момента в две детски градини имат такива. Смятам, че това може да бъде залегнато като един от Вашите приоритети. Другото, което искам да предложа е, това дофинансиране, в програмата е написан Център за ученическо, техническо и научно творчество и Центъра за личностно развитие. Ние имаме три центъра за личностно развитие. Може би тук имате предвид Ученическа спортна школа, защото другият Център за деца със специални образователни потребности, да. Моето предложение, тъй като в Центъра за техническо и научно творчество има платени форми и те имат достатъчна бюджет. Това обаче го няма в Ученическа спортна школа, защото знаете, че всички занимания по спорт са безплатни. Ще моля и в предстоящото предложение за бюджет да се дофинансира, защото и двата центъра в момента са с издръжка, която получаваме от държавата, а развитието на спорта е приоритет за Вас, видях в тази програма. Така че, това са моите предложения, ако смятате, че те биха могли да намерят място във Вашата програма.

**Акад. Христо Белоев:** Благодаря. Искрен Веселинов, изказване.

**Г-н Искрен Веселинов:** Уважаеми господин Кмете, уважаеми господин Председател на общинския съвет, уважаеми колеги. Това е може би един от най-важните политически документи, които ние чуваме в тази зала. Не го приемаме, но въпреки това законодателят е предвидил кметът да обяви публично своите намерения за управление и в този смисъл нашата задача е да допълним или съответно да критикуваме част от тези намерения, той да се съобрази или не, тъй като е спечелил мандата си на база на вота на гражданите. В това отношение аз искам да изразя благодарността на нашата група за предложенията, които господин Пенчо Милков прие и включи в текста на програмата, защото за нас е изключително важно развитието на Русе да има нов тласък и нова посока. Развитието и изобщо изграждането на индустриална зона, нова говорим, не старата, с която бяхме пионери между другото като община е изключително важно, ако тя бъде насочена за привличане на високотехнологични производства. Това е единственият възможен способ да привлечем тука производство с висока принадена стойност, тоест общината косвено да даде един тласък на ръста на доходите и съответно да спре това постоянно бягство от територията на нашия град на младото поколение. Неизползваните възможности на туризма също са един голям потенциал за развитието на Русе и в това отношение, освен рибарското селище, което господин Милков споменава експозето си, етнографско селище е абсолютно задължително да положим усилия да изградим, защото тези десетки хиляди туристи, които заминават буквално всеки ден към други точки на страната, за да гледат туристически атракции, ние трябва да задържим и да оползотворим парите, които са готови да изхарчат. Колкото до въпроса за тези емблематични сгради в центъра, според мен ние трябва да започнем нещата от един публичен дебат, какво действително ще правим там. Сигурно 15 години вече стои дупката на незавършеното Доходно здание. Тогава, когато нали в един предишен мандат, когато имаше бум на цените на имотите се взе решение, че ще се прави грандиозна доходна постройка, която ще отдаваме под наем и прочие. Конюнктурата беше една, когато тръгна да се строи вече имахме пари да завършим стария проект, но нямахме пари да завършим новия и тогава неслучайно ние поставихме многократно въпроса да преосмислим инвестиционните си намерения и да направим нещо, което можем да си позволим. Е сега 15 години по-късно може би е време да си зададем въпроса какво правим там, ако трябва да търсим дори публично-частни партньорства, но тази част, особено дупката на доходното и старата полиция трябва да заработят по мое виждане като един конгресен център или като една такава съвкупност от атракции и възможности за конгресен туризъм, които да дадат нов тласък съответно на тази индустрия. И последно само ще си позволя с няколко думи да просроча времето. Особено важно за нас е да продължи общината да развива комуналното стопанство и болката на всички кметове на села е липсата на адекватно обслужване и възможности с техните средства да се случва това. Ние трябва постепенно комунални предприятия да поемат грижата за селата и да осигурим този стандарт на жителите на малките населени места, който имаме и в града. Благодаря.

**Акад. Христо Белоев:** Благодаря. Няма други заявени изказвания. Давам думата на кмета.

**Г-н Пенчо Милков:** Уважаеми господин Председател, уважаеми колеги общински съветници. Благодаря на колегите, които взеха отношение. Ето и отговорите ми. Към господин Иван Иванов. Културно историческото наследство наистина е неизчерпаем капитал, който според мен ние не използваме достатъчно. И тук не става дума само за общинска администрация. Тук става дума и за моята подкана към стопанските субекти, защото квартала „Капана“ в Пловдив не го е направил кмета на Пловдив, аз този пример няма да спра да го давам. Нали общината може да бъде бърза в подкрепата, но използването на културното наследство не може да бъде само от публичните субекти и институции. Затова нали и от трибуната на общинския съвет, в следващия мандат подканвам икономическите субекти да бъдат по-активни, да заявяват своите желания и ще бъдат подкрепяни за изграждане и за използване допълнително на културно историческото наследство. Иначе ние ще включим него в проекти, с които ще кандидатстваме в новия програмен период и то се работи за това. И за възстановяване и ремонт, и за представяне, и за различни програми. За инвеститорите. Статута на индустриалния парк. Ние наричаме една територия индустриален парк, без да е регистрирана по Закона за индустриалните паркове, но същото аз казах вчера и на икономическия съвет и при всички срещи с наши ръководители на заводи. В Русе има и други места, които от социализма още са обособени като място, на което има много заводи, но те не желаят и не пристъпват към обособяване и преминаването си в индустриална зона, с изключение на изключително добрия пример на ЛВЗ и нека да го последват, защото и в Източна и в Западна промишлена зона и предприятията в сегашния Индустриален парк трябва да вземат сами решение да обособят дружество, което да ръководи зоната и да кандидатстват за финансиране. Неслучайно с ръководителят на „Тракия икономическа зона“ Пламен Панчев говорихме няколко пъти в Русе, срещи с бизнеса, да обясни 9 индустриални парка в Южна България на какво се базират и как държавата помага на организиралите се фирми. Ако те не се организират, нали вчера пак го правих това като обяснение. Готов съм нови срещи да направим, но трябва дружествата вече самостоятелни да решат да се развият. По отношение на транспорта сте абсолютно прав. Работническия транспорт към зоните трябва да бъде координиран, защото в момента много от дружествата поддържат самостоятелни автобуси, а това нещо може да се координира и това съвпада с неща, за които се работи и се мисли в общинското предприятие като следваща степен на развитие. По отношение на инфраструктурата в Индустриалния парк, има конкретни проекти за разширяване на довеждащата улица, за завършване на улицата зад „Витте Аутомотив“. Има друг проект за улица, която да тръгва от кръговото на Дунав мост и която да излиза също в Индустриалния парк, западно от „Линамар“ в момента, нова улица. Така че, мисли се за инфраструктурата и ще се кандидатства за проектиране и за строителство, с тези проекти, които се разглеждат в момента в общината. По отношение на летището, изключително много конкретни действия се развиват. В момента текат процедури в държавната администрация, които не искам да обявя в момента. Очаквам до края на месеца да има промяна в статута на летището и там чисто технологично огради, осветление, сграда, всичко е променено. А сега и правните документи, когато се изпълнят, летището ще може да заживее нов живот. Умишлено не го описвам, мисля, че хората ще видят скоро резултат. Кадрите на всякакво ниво. Затова казахме, че ще подкрепяме образователната система на трите й нива съгласувано с държавните структури в нашия регион. По отношение на господин Мариян Димитров за увеличението на местните данъци и такси. Господин Димитров, увеличението се налага при увеличаване на цените. Кметът е длъжен да балансира бюджета. Когато цените на трайни разходи се увеличат поради инфлация и други процеси, кметът е длъжен да балансира бюджета на нашата общност. След като години наред ние очакваме промяна в правилата на държавата за изчисляване на данъчните оценки и такива не настъпват, при всяка политическа промяна на централната власт, кметовете и на Националното сдружение на общините поставят този въпрос. Но по една или друга причина данъчните оценки остават подценени в пъти. И тука кметовете се налага да бъдат лоши. Или лоши, или да вършат функциите с все по-намаляващи средства, защото пък законите обясняват, че приходите са базирани в огромната си част на данъчните оценки. И да, тук заявявам, разбира се, ако се приеме разумната промяна от държавата и данъчните оценки станат пазарни, тоест реални. Ние не сме фирма за печалба, ние не си разпределяме дивидент на общинските съветници. Няма смисъл. Тогава бюджета пак ще трябва да се балансира, ние нямаме нужда от свръх приходи, но затова отговорът ми е зависи от инфлационните процеси и от държавната политика и предвид двете аз ще предприемам правилните действия, независимо дали са популярни, носейки целия товар на решението си. Госпожа Георгиева, разбира се и за детските градини. Да, ние подкрепихме изграждането на солните стаи. Трябва да продължи. Междудругото изключително се харесва от родителите процеса, ще бъдат окуражени директорите да продължават този процес. Ние в Ученическа спортна школа от миналата година мисля, че предоставяме средства, от миналата година започнахме. Тази ще се усилят, средствата се увеличават по моя спомен за ученически игри и косвено с това се предоставят вече средства на УСШ, за да може да работи по-свободно. За господин Веселинов. Да, той изреди точно насоките, в които бяха неговите предложения. За новата индустриална зона мога само да кажа, че се окрупняват в момента терени източно от нашия индустриален парк и знам, че ще се пристъпи към изграждане на нова зона. Признавам, че има неизползвани възможности в туризма. Какво ще правим с двете сгради на центъра и с така наречената дупка Корпус „Г“ на Доходното здание. В предния мандат ние направихме следните действия. Когато станах кмет, в хотел „Балкан“ нашият съсобственик, нашето мюфтийството, централното мюфтийство претендираше, че има 100% от собствеността. След заведено от наша страна дело е доказано, че общината има 50% от собствеността в трите сгради и в момента във втората част на делбата трябва да се определи кои части са на общината, кои са на централното мюфтийство. По отношение сградата на застрахователно дружество. Това са правни действия, които сме предприели и те не бяха никак лесни. Какво е състоянието на Застрахователно дружество „България“. Там имаше безброй много дребни съсобственици. Това пречеше при тяхното неуведомяване за всяко действие. Моят предшественик издава строително разрешение за ремонт на покрива, за да спре разпада на сградата и това разрешение е обжалвано и отменено от административния съд, защото не било връчено на всички съсобственици в целия свят, където са разпръснати. Това, което ние направихме предния мандат е завладяхме, общината завладя по давност тези части и в момента въпросът със собствеността там е уточнен, което може да ни позволи да направим този публичен дебат, за който има наши съграждани, които го искат и тука вече на този публичен дебат ще се реши наистина. Това е приоритет, който общинският съвет ще реши. Дали ние ще даваме публични средства за придобиване. Около 30% има частни собственици и около 70/100 са общински в Застрахователно дружество „България“ или ще се премине към публично-частно партньорство. Моето становище към момента, преди да съм чул този дебат е, разбира се, може да се промени становището ми, като го чуе, че за мен не трябва повече да се допуска това състояние. Дори да е публично-частно партньорството няма нищо лошо, сградите на центъра всичките са построени с частен капитал, така че трябва да търсим първо общ дебат и веднага след това бързо развитие на това, което сме решили.

За дупката на доходното, в множество разговори със субекти в Русе, понеже нямаше европейски фондове за кандидатстване в предния програмен период с един стар проект за музей на река Дунав, който намерихме в общината. В разговорите с много лица в Русе и аз пак ще го заявя от трибуната. Може би е време да видим наистина частният капитал в града да направи обществена сграда. Готов съм и за това действие. Наистина мястото е изключително грозно в момента. Дебата обаче трябва да го проведем и общината ще бъде инициатор на такъв диалог, какво да правим с тези. Комуналното стопанство. Когато един път си дал комуналните дейности назад във времето на частни фирми, ти си отрязал механичните ръце на кмета. Прорастването обратно, за да израстат да станат силни е много бавен процес. Ние закупувахме 4 години машини и доста машини са закупувани чисто нови и втора употреба, включително или в дъмпери, лифтдъмпер за тези контейнери за строителни отпадъци и други. Съгласен съм да работим в насока все повече комунални дейности да стават общински, но пак казвам този процес е много по-бавен от момента, в който с един удар, с един подпис ти си го отсякъл и си го отнел от общината. Сега вече възстановяването на способностите става много бавно, но прав сте абсолютно и за това предвиждаме и по селата всяка година и в град Мартен все повече техника им закупуваме. И сега втори работник, това вече е общината, плюс нали всичките треви и клони те ще могат вече да ги носят в анаеробната инсталация и просто тука заповедта ще бъде косене, косене, косене, за да може да се пълни хранилището на тоновете, 17 000 тона трябва да влизат в анаеробната всяка година. Благодаря ви много за взетото отношение.

**Акад. Христо Белоев:** Благодаря. Иван Иванов, дуплика. Еми няма как да е друго, изказване имаше вече, да. Реплика, добре.

**Г-н Иван Петров Иванов /реплика/:** Уважаеми господин Председател, уважаеми господин Кмете, благодаря за изчерпателния отговор. Високо ценя това, че общинска администрация възприе доста от идеите ми в предния мандат. Ясно е, че подобен род сгради като тези, които сега коментираме или като бившето руско консулство при едно добро менажиране и управление биха могли да носят сериозни дивиденти в града не само във финансово отношение. И Нещо, което пропуснах в предното си изказване така и мисля, че би могло да донесе стратегическо предимство за града ни, така да го кажем предвид локацията ни и интересът към града. Приканвам колегите и администрацията да помислим за едно панаирното градче. Благодаря.

**Акад. Христо Белоев:** Благодаря. Няма други заявки.

**Точка 2**

**К.л.40 Одобряване на нова структура и обща численост на дейност „Общинска администрация”**

**Акад. Христо Белоев:** Давам думата на кмета. Моля за тишина.

**Г-н Пенчо Милков:** Уважаеми господин Председател, уважаеми общински съветници, скъпи съграждани русенци. С предложената ви от мен структура се предвижда обособяване на 6 ресора, всеки от тях на пряко подчинение на заместник-кмет, както следва. „Устройство на територията“, който запазва досегашната си структура с дирекции и отдели към тях, „Опазване на околната среда и комунални дейности“, към който се създава плоска Дирекция „Екология и зелена градска среда“. Това извежда и приоритизира дейността, която е особено чувствителна за гражданите. „Международни програми и проекти, инвестиции и собственост“, към който се създават Дирекции „Общинска етажна собственост“ с отдели „Общинска собственост, земеделие и управление на етажната собственост“ и „Търговия и наемни отношения“, и нова плоска Дирекция „Икономика и инвестиции, международно сътрудничество и проекти“. Премахват се отделите „Международно сътрудничество и проекти“ и „Стопански дейности и анализи“. Така формирания ресор позволява концентрация на усилията върху проектите, които ще се предостави възможност на общината да участва по европейски програми и национални по държавния бюджет проекти. „Образование и култура“, към който се причисляват Дирекция „Образование и култура“ с два отдела към нея - Отдел „Образование“ и Отдел „Култура, духовно развитие и изкуство“. При разговорите с много от вас, и общински съветници и граждани съм осъзнал, че тази дейност трябва да се изведе организационно, за да й се даде възможност да се развива. И действително в културата тя трябва да бъде обвързана и с духовното развитие. И тук, както казах, трябва да си поставим за цел да приемем Стратегия за културата на общинско ниво. „Социални дейности, здравеопазване и транспорт“ с две дирекции към него - Дирекция „Социални и здравни дейности“ с отдели „Социални дейности“ и Отдел „Здравни дейности“ и Дирекция „Транспорт“. На въпросите не е ли изкуствено обвързването на социалните дейности с транспорта, веднага ви казвам не, защото транспорта не само за община Русе, но и за държавата, видно от решенията на правителството в момента е форма на социална подкрепа. Транспорта се финансира вече от държавата за деца до 14 години. Община Русе в мандатите и преди мен, и в нашия първи мандат постоянно намаляваше картите, така че това е форма на социална подкрепа. Трябва да качим гражданите обратно на обществения транспорт. „Спорт и младежки дейности“, към който се създава Дирекция „Спорт и младежки дейности“. Както казах, спортът трябва да бъде изключителен приоритет и това трябва да бъде с реални стъпки, а не само на думи. Участие във всички спортни мероприятия, организиране и подпомагане на нашите клубове в Русе за организирани мероприятия на държавно и международно ниво, световни, европейски първенства. Поставяме си високи цели. Затова трябва организационно да се подкрепи. Освен посочените в предложението дирекции на ресорните заместник-кметове ще бъде възложено и йерархически управлението на съответните на ресора общински предприятия и други второстепенни разпоредители с бюджет. Затова по отношение на въпросите, защо примерно има една дирекция, трябва да се знае, че под примерно едната дирекция на младежта и спорта има общински предприятия, които са самостоятелни звена по Закона за местното самоуправление и местната администрация с много голям брой служители и с хиляди потребители, родители и деца примерно, което трябва да се има предвид. Предложените ресори са пряко изражение на приоритетите, които се поставят през новия мандат, които преди малко ви изложих. И целта ми е да се създадат по-добри условия за осъществяване на конкретни резултати в областите. Извън посочените ресори на заместник-кметове, които ще бъдат възложени на колеги заместник-кметове. Предвиждам създаване на две дирекции на пряко мое подчинение - Дирекция „Обществен ред, сигурност и защита на потребителите“, към който ще бъде под него и успоредно с него с тази дирекция ще работи бъдещия инспекторат. Мога да кажа вече настоящия инспекторат и Дирекция „Дигитализация, информационна и мрежова сигурност“, което е изведено също в приоритет на общината в този мандат. През предния направихме обследване и тестове на системите за съхраняване на данни, за сигурност. Този месец съм възложил наново такива тестове да се изпълнят. На пряко подчинение на секретаря на общината се предвижда да останат част от дирекциите, осъществяващи функции, присъщи на общата администрация, а именно: дирекцията „Правни дейности“, която запазва и досега съществуващите си 3 отдела, дирекцията „Административно обслужване“ с отдели „Информационно и административно обслужване“ и „Гражданско състояние“, дирекцията „Финансово-стопански дейности“ с двата съществуващи до момента отдела към нея. Нова дирекция „Контрол по срочността на документооборота, канцелария и комуникация“. Точно въз основа на приоритетите, които хората казват, че не трябва да се получава това забавяне в преписките. Това трябва да е обща координирана дейност за цялата администрация. И към тази дирекция сектор на пряко негово подчинение „Управление на административния сграден фонд, снабдяване и ведомствен транспорт“. Премахва се Сектор „Техническо осигуряване, обслужване на общинска администрация“. Предвижда се под прякото подчинение на секретаря да бъде Дирекция „Местни данъци и такси“, отделите, в която остават без промяна. Целта ни е обединяването под едно ръководство на звената, които отговарят и за приходите, и за разходите, както и както казах преди малко концентрация на заместник-кмета, под чието ръководство беше в момента огромната Дирекция „Местни данъци и такси“, към основно работа, програми, проекти и възможност за привличане на средства в нашия град. Предоставили сме към всичко, което ви изложих и графичен материал - Приложение 1. В заключение мога да кажа, обръщайки се към вас, че не се увеличава общата численост на администрацията, тя ще работи със същите хора като бройка. Когато аз станах общински съветник 2011 година, общинска администрация помня, като сега точката беше с 282.5 численост. Аз съм гласувал „за“, защото всеки кмет има право да си определи, тогавашния кмет е имал право да си определи неговата структура. След това съм наследил структура с брой 330 служителя от 282. За годините на моето управление ние не сме увеличавали общата численост, въпреки непрекъснато увеличаващите се функции на общините, които държавата със специалните закони непрекъснато пише, кметовете на общини две точки и нови и нови функции. Колегите работят изключително натоварено и винаги имайте това предвид. Не се увеличава общата численост, но поемането на лична отговорност и новите приоритети през мандата изискват преструктуриране на групата служители и кметове в администрацията. Благодаря ви и моля за вашата подкрепа.

**Акад. Христо Белоев:** Да, благодаря. Предоставям думата за изказване на госпожа Рена Стефанова, „Продължаваме промяната“.

**Г-жа Рена Стефанова:** Уважаеми господин Председател, уважаеми господин Кмет, колеги, представители на администрацията. Взимам думата от името на нашата група „Продължаваме промяната - Демократична България“. Ние излязохме със становище и публично, но все пак искам да ви запозная и лично от тая трибуна. Каква е нашата позиция? Ние няма да подкрепим така предложената структура на администрацията, защото считаме, че тя първо не отговаря на изискванията на закона, второ няма логика в нея, не виждаме философия за управлението. И някак си изглежда, че тя е направена само, за да обедини мнозинството в настоящия общински съвет, така че то да подкрепи кмета. Какво имам предвид. На първо място броя на ръководните кадри се увеличава на по-високо управленско ниво със 7. Увеличаването на заместник-кметовете на 6 и директорите на 16 води до съществен ръст на фонд работна заплата. И какво от това, ако ние сме запазили общата бройка на администрацията, но в резултат на увеличаване на ръководните кадри ще повишим значително разхода за фонд работна заплата. Това във връзка с разговора от предната сесия за затягане на коланите на русенци, които трябва да плащат по-високи данъци. Какъв пример дава общината в тази посока? По брой заместник-кметове Община Русе превъзхожда София, Варна, София с 5, Варна с 4, Стара Загора с 5. Градове, с които сме измерими и сме с по-малко население. Няма оправдание за това. Представената структура, освен всичко останало е силно разтеглена по хоризонтала на второ и трето управленско ниво. Това е предпоставка за размиване на отговорности, за нарушена координация и капсулиране на субектите на второто управленско ниво в собствените си ресори. Що се отнася до длъжността секретар, на която господин кмета отдели особено внимание. Аз първо считам, че е незаконно в противоречие с нейната функционалност такава, каквато е предвидена в Закона за местното самоуправление и местната администрация, да й бъдат възлагани функции като приходни и местни данъци и такси. Просто защото смисълът на секретаря, чиято роля в общината законодателя е лимитирано определил, е той да създава организация за работата на общината. Именно затова той има предимно административни функции. Възлагането на други функции излиза извън рамките на закона и би довело до приемането на един незаконосъобразен акт от наша страна, ако решим да го подкрепим и го направим. Моля?

**Акад. Христо Белоев:** От името на група ако е, ще помоля предварително да се казва като се взима микрофона.

**Г-жа Рена Стефанова:** Аз заявих още в началото. Имам още съвсем малко какво да кажа. Смесването на социалните дейности със здравеопазване и транспорт е знак за подценяване определено на всички тези дейности и аз не споделям изразеното в изказването на господин Кмета, че понеже видите ли транспорта има и социални функции, то тогава логиката е, че транспортът може да бъде управляван от една дирекция заедно със социални дейности. Не е, дами и господа, важна е компетентността на лицата, които ще работят в тези общински структури, така че те да могат да управляват професионално и качествено съответно съответните дейности, а не да ги обединяваме под тяхната функционалност. В този ред на мисли разчитаме, че не следва да бъде подкрепена така предложената структура и ние ще гласуваме „против“. Благодаря ви.

**Акад. Христо Белоев:** Благодаря. Реплика Иво Пазарджиев.

**Г-н Иво Пазарджиев /реплика/:** Уважаеми господин Кмете, уважаеми господин Председател, уважаема госпожо Стефанова. Аз ще направя реплика, като ще акцентирам върху една част от Вашето изказване, а именно за фонд работна заплата по отношение на ръководните кадри в общината. Не мисля, че увеличаването на фонд работна заплата трябва да ни притеснява, тъй като хората, които са запознати с процесите в общината са наясно, че изключително трудно се намират управленски кадри и хора с компетенции, които да работят в община Русе и няма как да го постигнем, освен ако не им предложим достойно възнаграждение.Възнагражденията в общината години наред не бяха повишавани и това се отразява върху качеството на администрацията. Така че аз считам, че усилията на администрацията и на кмета трябва да бъдат насочени в тази посока, а именно да се увеличават възнагражденията, пък било то и чрез структурата като лост за това. Благодаря.

**Акад. Христо Белоев:** Благодаря. Следва изказване, Милен Боев.

**Г-н Милен Боев:** Уважаеми господин Председател, уважаеми господин Кмете, уважаеми заместник-кметове, колеги, журналисти и съграждани. Ние от Политическа партия „Възраждане“ имаме предложение за Решение на Контролен лист 40/04.12.2023 г. за одобряване на нова структура и обща численост на дейност общинска администрация от 15.01.2024 година и във връзка с член 9 от алинея 1 от Закона за нормативните актове, цитирам: „Разпоредбите на нормативните актове се формулират на общоупотребяемия български език кратко, точно и ясно“. В тази връзка ние предлагаме Дирекция „Дигитализация, информационна и мрежова сигурност“ да се нарича Дирекция „Цифровизация, информационна и мрежова сигурност“, да заменим английската дума „дигитализация“ с българската „цифровизация“. Благодаря за вниманието.

**Акад. Христо Белоев:** Благодаря. Да, давам думата за изказване на Петя Кашукеева, „Продължаваме промяната“. Да го погледнем самото.

**Г-жа Петя Кашукеева:** Уважаеми господин Председател, уважаеми господин Милков, колеги, гости. Ефективната общинска структура играе ключова роля в управлението и развитието на местната общност. Тази структура трябва да бъде гъвкава, отзивчива и способна да се справя с разнообразните нужди на гражданите. В този дух искам да направя няколко уточнения. Първо, в структурата предложена от Вас, господин Милков, липсва ключов сектор като туризма, на който Вие обърнахте така доста сериозно внимание при предхождащото си изказване. Също така смесването на здравеопазването и транспорта би било една отлична идея, ако се предлагаха мобилни здравни услуги, но уви, община Русе не предлага такива. Не е известен пример нито в България, нито в света, в който да смесваме туризъм и здравеопазване, така че спокойно след това заседание може да се похвалим, че общината е пионер в тази си дейност. Здравеопазването и транспорта изисква различни експертни познания и умения. Ако заместник-кметът не разполага с достатъчно познания в двете области, това ще доведе до затруднения в управлението и вземането на решения. В последната седмица, както Вие ме посъветвахте по-рано господин Милков, с картата си на общински съветник аз за съжаление установих, че общинското здравеопазване в града е единствено грижа на болните и на медицинските специалисти. Нито един анализ не открих за конкретните здравни нужди в общината, нито дори и плахи опити за скринингови програми на социално значимите заболявания от гледна точка на общината. С тази предложена структура здравеопазването отново ще остане на заден план. Заради това, колеги, аз ви моля, не гласувайте за тази структура, защото за автобусите и тролейбусите има резервни части, но за хората няма. Благодаря ви.

**Акад. Христо Белоев:** Благодаря. Предоставям думата за изказване на Иван Иванов, „БСП за България“

**Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги общински съветници. Аз съм от хората, които смятат, че по въпроса за структурата на общинска администрация не би трябвало да се произнасят общинските съвети. Защо? Защото кметът попълва всичките тези квадратчета, които гледаме в схемата без изключение. Защото той назначава от заместник-кметовете до хигиенистките. И най-важното, защото той носи цялата отговорност за работа на администрацията, не я носи председател на общинския съвет или ние като колективен орган. Друг е въпроса, може би този запис е останал в ЗМСМА от времето, когато общинските съвети избираха заместник-кметовете. Тогава беше споделена отговорността на кмета и общинските съвети. Друг е въпроса, ако се увелича числеността, тогава трябва да има коректив, защото на някой кмет може да му дойде идеята да реши проблема с безработицата чрез раздуване на общинските администрации. Тук трябва да има коректив. Имаме кмет, който спечели втори тур доста убедително. Натрупал е опит в първия си тур и предлага промени в структурата на администрацията. Дали трябва да бъде подкрепено това предложение. Според мен категорично. И много ми е странно като гледам особено колеги от една група ПП-ДБ да дават акъл на кмета и на целия общински съвет. А бе човек ще помисли, че са спечелили изборите. А те са трета група след като бяха първа политическа сила преди, април на изборите за парламент. Човек ще рече, че са спечели кметското място. Предават акъл, а техният кандидат не можа да отиде на втори тур и получи 4 пъти по-малко гласове от Пенчо Милков. Затова ви предлагам малко по-спокойно, малко по-обрано. Искам да Ви кажа, госпожо Стефанова, че ако Вие бяхте спечелили и аз бях общински съветник, щях да гласувам за Вашето предложение от уважение към човекът, който е спечелил доверието на русенци. Предлагам ви колеги, това предложение да го подкрепим единодушно. Това би било един добър знак. Благодаря ви.

**Акад. Христо Белоев:** Благодаря. Рена Стефанова, реплика.

**Г-жа Рена Стефанова /реплика/:** Уважаеми господин Председател, уважаеми Кмет, колеги, колега Иванов. Няма как да не взема думата след това изказване, а даването на акъл е работа на адвоката по принцип. В този ред на мисли аз цял живот акъл давам. Дали съм спечелила изборите или не съм ги спечелила няма никакво отношение към моето професионално отношение към предложената тема за разискване и професионалното ми отношение и това на колегите беше изразено ясно от тази трибуна. Впрочем, впрочем в по-голямата част от комисиите тази така предложена схема на администрацията не беше подкрепена. Тоест, не само аз и групата на ПП-ДБ мислим по този начин и освен това господин Иванов, когато законодателят е предвидил нещо, а той е предвидил, че следва тази структура да бъде гласувана и одобрена от общинския съвет, той е вложил мъдрост в това и е имал нещо предвид и тълкувания от сорта имаме ли право или не, просто нямат място. Благодаря ви за вниманието.

**Акад. Христо Белоев:** Благодаря. Давам думата за изказване на Росица Георгиева. Дуплика Иван Иванов.

**Г-н Иван Костадинов Иванов /дуплика/:** Госпожо Стефанова, по отношение на казаното от Вас, ако имаше нещо, за което общинският съвет би понесъл отговорност, ако структурата е такава или друга, никой няма да Ви каже на Вас като общински съветник, на вас като група, а бе защо направихте една такава структура. Колко вярно или колко грешно. Повтарям това, което казвате. Кметът носи изцяло отговорността си за работата и подобряване работата на общинската администрация и това би трябвало да се уважи. А по отношение на изборите, може би Вие по-отскоро участвате в такива неща. Човек трябва да се научи да печели и да губи. Това се случва доста често и когато загуби да бъде малко по-кротък. Благодаря ви.

**Акад. Христо Белоев:** Благодаря. Предоставям думата за изказване на Росица Георгиева.

**Г-жа Росица Георгиева:** Уважаеми господин Председател, уважаеми господин Кмет, уважаеми колеги общински съветници. Тъй като и предният път, когато господин Милков изтегли предложението за структура, както и сега, може ли да погледнем текста за решение, защото съгласно член 21, алинея 1, точка 2 от ЗМСМА, общинският съвет одобрява обща численост и структура. В предния път в предложението липсваше обща численост, а това категорично ни е вменено като задължение на общинския съвет. Просто да погледнем пак решението, преди да се… Да, но Вие предлагате структура. Така или иначе трябва да спазим това наше изискване. Тук има адвокати, аз акъл няма да давам, само ще кажа. Така, по отношение на това, което каза госпожа Стефанова за задълженията на общата администрация и на секретаря, няма да съм както се казва говорител на кмета, но смятам, че в член 7 на Закона за администрацията са разписани всички задължения, които господин Генков са му вменени в така предложената структура и аз като я разглеждах смятах, че са твърде много, но се оказа, че така закона е повелил. Благодаря.

**Акад. Христо Белоев:** Благодаря. Госпожо Георгиева, само да уточним. Вие не предлагате конкретен текст, а администрацията да си погледнат решението дали в този вид.

**Г-жа Росица Георгиева:** Да, да не се наложи после да…

**Акад. Христо Белоев:** Благодаря. Предоставям думата за изказване на Мариян Димитров.

**Г-н Мариян Димитров:** Уважаеми господин Кмете, и ние смятаме, че е Ваше право Вие да си определите структурата и да си носите отговорност за тази структура. Но, знам че я отложихте веднъж, знам, че вървяха разни консултации на политическите сили и по този повод искам да Ви задам няколко въпроса и във връзка и със структурата. Защо се налага образованието да бъде разделено и културата от спорта и младежките дейности, при положение че и в двата случая става въпрос за хора в младежка възраст. Тези, които се образоват и тези, които се занимават със спорт. Виждам, че две дирекции минават към Вас. Предвид това, че сте много зает, дали ще Ви остане време да ръководите тези две дирекции? Защото това са две контролни и изключително отговорни дирекции. И последния въпрос, както една историческа личност беше казала кадрите решават всичко, бихте ли казали имената на евентуалните заместник-кметове? Все пак да знаем как точно ще се реализира тази структура и да можем да вземем съответно решение групата на „Възраждане“ как да гласуваме? Благодаря.

**Акад. Христо Белоев:** Благодаря. Орлин Дяков реплика.

**Г-н Орлин Дяков /реплика/:** Уважаеми колеги, господин Председател, господин Кмет, аз съм твърдо за отделянето на културата от спорта. Това трябваше да стане според мен много отдавна. Казвам го като председател на Комисията по култура. Според мен тя трябва да е нещо абсолютно самостоятелно и да си има своите приоритети. Надявам се, че стратегията, която още на първото заседание предложих, ще бъде написана. И се надявам да получи така и доста широко обсъждане, за да има и добри резултати. Благодаря ви.

**Акад. Христо Белоев:** Благодаря. Пламен Рашев, реплика.

**Г-н Пламен Рашев /реплика/:** Господин Председател, господин Кмете, господин Димитров. Искам по примера на господин Дяков да дам своето мнение, тъй като Комисията по младежта и спорта единодушно, единодушно, без „въздържали се“, без „против“ подкрепя този ресорен заместник-кмет по младежта и спорта. Като контра аргумент на Вашето предложение. Благодаря.

**Акад. Христо Белоев:** Благодаря. Дуплика има ли? Да, Мариян Димитров. Там можеше да го заявите от пулта, ама Вие изчакахте. Предоставям Ви думата.

**Г-н Мариян Димитров /дуплика/:** На двете реплики правя следната дуплика. В предния мандат на кмета Пенчо Милков в предложената от него структура, тези всичките неща заедно със социалните дейности бяха заедно и се изпълняваха от един заместник-кмет и моя лична оценка е, че този заместник-кмет се справи отлично. Това беше един от най-добрите Ви заместник-кметове. Така че, не виждам никакви пречки да бъдат заедно двете дейности и пак стигам до това, което казах – кадрите решават всичко. Като кажете имената, ще решим как ще гласуваме. Благодаря.

**Акад. Христо Белоев:** Благодаря. Няма други заявки за изказване. А, сега излезе, да. Елеонора Николова, изказване. Заповядайте.

**Г-жа Елеонора Николова:** Уважаеми господин Председател, уважаеми господин Кмет. Аз ще се присъединя към мнението, което изказа колегата Иван Иванов, че структурата е работа на кмета. Това е безспорно така. Ние можем да даваме съвети. Можем да се изказваме, да правим забележки, обаче кметът е този, който отговаря за администрацията и в зависимост от това каква структура е направил, ще зависи и успеха, който той ще постигне през мандата си с тази администрация. След като правя тази бележка, че кмета е този, който си определя структурата, аз наистина имам забележки. Като една препоръка към кмета. Тръгва се от третото ниво нагоре, а не обратно. Това е принцип в управлението. Нека първо да видим какви кадри има общината, как те са разположени по отдели, за да им търсим после директори и заместник-кметове. Подхода е обратен, поради което е сгрешен. Аз изброих 19 отдела, два от които са по същество един „Контрол и събиране на местни данъци и такси“ и „Отчитане на приходи и обслужване на данъкоплатци“, излишно разделени в 2 отдела и при това положение биха могли да се редуцират до 18, евентуално 17 при 16 дирекции. Аз питам как ще се координират началник отдел и директор, като директора ще трябва да се занимава само сега с работата на началник отдела. Това е сбъркан управленски подход. Казвам го от опит. Отделно, действително в структурата на мен ми липсва заместник-кмет по финансите и икономиката, защото ние сме сложили при секретарят Дирекция „Финансово-стопански дейности, местни данъци и такси“. Безспорно е, че това е въпрос, който тревожи администрацията с оглед на това да се събере ресурс, за да се изпълни тази амбициозна програма, която беше една ода на радостта. Ако имахме заместник-кмет по икономически и финансови въпроси, тези дейности съвсем нормално, защото те са стопански дейности, трябваше да излязат от функциите на секретаря и да отидат при заместник-кмета. Действително секретаря се занимава само с администрацията. Със създаването на документи в администрацията, с управлението на администрация. Това е основно негово задължение. Не е работа на секретаря да се занимава със стопанските дейности, с местните данъци и такси. Това си е чисто икономическа, финансова дейност. И последно, действително е много дразнещо, от група, заместник-кмет по социални дейности, здравеопазване и транспорт, че транспорта би могъл да отиде при комуналните дейности, там му е мястото. Транспорт, социални дейности и здравеопазване. Това е едно изкуствено наслагване на функции и задължения, които трудно могат да бъдат обхванати и ръководени от един човек с една специалност, освен ако е вундеркинд, но това ще създаде проблеми надолу в дирекциите и в отделите. Пак казвам, подхода е сбъркан, това е моето мнение. Тръгва се отдолу нагоре, а не отгоре надолу, защото в края на краищата ние трябва да видим хората, които осъществяват дейността. Те са най-важните. Мариян Димитров използва един термин на Сталин. Аз няма да го използвам, но така или иначе е много важно кои са хората, как те са разположени, каква дейност създали досега, дали ние имаме някаква критика към тази дейност, за да ги реорганизираме и разположим по друг начин. Благодаря ви.

**Акад. Христо Белоев:** Да, благодаря. Следва изказване Искрен Веселинов.

**Г-н Искрен Веселинов:** Уважаеми господин Кмете, уважаеми господин Председател на общинския съвет, уважаеми колеги. След госпожа Николова ми е много лесно да направя изказване, тъй като тя може би каза 90% от нещата, които мислех да кажа и аз. Действително отговорност на кмета е да състави своя екип. Аз помня именно в нейния първи частичен мандат, как тя беше принудена да управлява със заместници на предшественика си, тъй като общинският съвет не й освобождаваше, не й гласуваше заместниците. Тогава законодателят малко по-късно осъзна тази грешка и каза, че този, който е спечелил изборите в края на краищата има право да си състави управленския екип. Действително ние можем да правим забележки. Голяма част от забележките, които бяха казани по структурата аз ги споделям, основно нали за казуса с транспорта. Обаче понеже се говори само за в критичната част. Аз искам дебело да подчертая, че нашата група общински съветници подкрепя подхода за обособяване на тези 2 нови направления. Специално говорим за младежките политики и спорта и за социалните политики и за здравеопазването. Това мога да кажа, че е правилна и революционна стъпка в посока на това да направим работата на общината адекватна в тези две изключително важни сфери за нашите съграждани. Общината е оператор на огромно количество социални услуги. При цялото ми уважение към сегашния, как да кажа мега заместник-кмет и при липсата на някакви забележки, аз смятам, че тук има потенциал. Не е въпроса дали има нещо несвършено, но тук има един огромен потенциал, по който да се усети по-различния начин на управление във втория мандат на господин Милков. И с всички забележки пак казвам, които аз съм ги изразил и на комисии, не съм ги премълчал, ние ще подкрепим тази структура, защото в края на краищата сме длъжни в началото на мандата да му дадем шанс за добро управление. Благодаря.

**Акад. Христо Белоев:** Благодаря. Няма други изказвания. Предоставям думата на кмета.

**Г-н Пенчо Милков:** Уважаеми господин Председател, уважаеми колеги, ще взема отношение по направените бележки, но няма да съм така подробен, както на структурата. Само ще кажа, че бих искал, но ще се въздържа да подобря и да продължа доброто настроение, което започна в залата. Не е представлявало представянето на програмата ода, защото одата е лирическа възхвала на велики личности. А величавостта на личността се определя от историята и ода няма как да пишат самите участници в действието. Така че, дотук ще спра. По отношение на колегите. Първо, моля да не ми се дава за пример няма да кажа името град, където 7 пъти не могат да си изберат председател и имам чувството, че господин Веселинов, Вие и да бяхте гласували там, кой каза, господин Иванов, с такъв тип поведение и с такъв тип отричане на абсолютно всичко, тук ви се казва непрекъснато, че структурата се гласува. Аз съм гласувал в два мандата на кмета Стоилов неговата структура, въпреки че съм бил основен опонент, вторият мандат председател на група. Непрекъснато съм се изказвал - винаги уважително, никога саркастично. Но съм подкрепял структурата, защото просто на изборите не съм бил победител към него момент. Абсолютно не отговаря на истината написаното вчера до журналистите, които 100% вече са го установили, защото те четат. Сигурен съм, защото говоря с тях. Има си Наредба за прилагане на класификатора, кметовете и заместник-кметовете не са включени в общата администрация. Има други таблици, които показват, че управленските длъжности намаляват. Има интернет, в който има публични информации, където пише град столичен – 9, Пловдив – 9, Бургас – 6, Варна – 7. Те четат, всички хора четат. Това, че някой все още не си е определил физическите лица, заемащи длъжности. В момента имаме 3. И аз работя в „Местни данъци и такси“ като кмет и заместник едновременно. Не, местни данъци, в малката община. Толкова пъти казах думата единение. Няма да взема конкретно отношение по направените бележки, защото аз смятам, че е въпрос как ще работим оттук напред. Моите ръце са протегнати към всички групи, към всички общински съветници, но изборите приключиха и трябва да продължим да работим заедно. Моят съвет наистина е такъв. Подкрепете. Молба, не съвет. Подкрепете структурата, за да започне община Русе да работи спокойно. Конкретните лица господин Димитров, няма днес да бъдат обявени, защото вашето решение не може да бъде „интуито персоне“. Заместник-кметовете са личностите, които най-лесно се назначават и освобождават от кмета за разлика от всички държавни служители. Точно с вълшебната пръчка веднага. Така че, въпрос на решение мое. Защо мое, защото така казаха хората. Благодаря ви.

**Акад. Христо Белоев:** Благодаря. Няма други изказвания. По предложението на Милен Боев за промяна на дирекцията да се замени „дигитализация“ с „цифровизация“. Кмета е приел това предложение, писмено е заявено. Няма да го гласуваме. По формулировката на решението, запазваме ли я същата или нещо друго? Изказването на Росица Георгиева.

**Г-н Пенчо Милков:** Госпожо Георгиева, понеже е гласувана структурата и общата численост. Това са два въпроса, по които общинския съвет може да взема отношение. Ако аз предложа при същата структура увеличаване на общата численост, ще ви го представя за гласуване. В отдел еди кой си увеличаваме от 6 примерно на 10 човека и вие ще гласувате тогава само численост, без да променяме структурата. Затова нали нашите юристи първо казват, че числеността е същата, затова не подлежи на промяна, но въпреки това в решението пише „утвърждава обща структура съобразно Приложение 1“. В Приложение 1 има текст, в който пише, че бройката е същата, която беше утвърдена от вас предния път. Благодаря ви.

**Акад. Христо Белоев:** Благодаря. След уточненията, които бяха направени, преминаваме към гласуване по точката. Да, то се прие преди това. Гласуваме общо предложението.

**КВОРУМ – 43. С 29 „за“, 8 „против“ и 6 „въздържали се“ се прие предложението.**

**Акад. Христо Белоев:** Ръчно Иван Иванов „да“, Деница Иванова ръчно „за“. Други има ли, които не е сработило? Елеонора Николова ръчно „за“. Прегласуване. Да, Елеонора Николова направи предложение за прегласуване. Прегласуваме точката. Стартирано е.

**КВОРУМ – 49. С 32 „за“, 8 „против“ и 9 „въздържали се“ се прие**

**РЕШЕНИЕ № 50**

На основание чл.21, ал.1, т.2 от Закона за местното самоуправление и местната администрация, Общински съвет Русе реши:

1. Одобрява структура на дейност 122 „Общинската администрация”, считано от 01.03.2024 г., съгласно приложение № 1.

**Точка 3**

**К.л. № 42 Приемане на Отчет за изпълнение на Годишния план за приватизация на общинска собственост през 2023 г. и на Годишен план за приватизация на общинска собственост през 2024 г.**

**Акад. Христо Белоев:** Тук двама общински съветници Росица Кръстева и Алисе Муртезова за конфликт на интереси. Няма да участват в обсъждане на точката. Да, Златомира Стефанова, заповядайте.

**Г-жа Златомира Стефанова:** Уважаеми дами и господа общински съветници, господин Председател, господин Кмет. Тъй като в тази сесия имам 40 точки, ще бъда така доста експедитивна. Първо започваме с предложението за приватизацията. Приемането на…

**Акад. Христо Белоев:** Моля за тишина в залата. След тази точка ще обявим почивка. Имаме още седем минути.

**Г-жа Златомира Стефанова:** И на отчета на Годишния план за приватизация. Беше обсъдена по комисии. Подкрепяме точката. Надяваме се и вие да подкрепите.

**Акад. Христо Белоев:** Благодаря. Няма постъпили заявки за изказвания. Гласуваме точката.

**КВОРУМ – 40. С 36 „за“, 0 „против“ и 4 „въздържали се“ се прие**

**РЕШЕНИЕ № 51**

На основание чл. 21, ал. 2, във връзка с чл. 21, ал. 1, т. 12 и т. 24 ЗМСМА и чл. 6, ал. 2 от Закона за приватизация и следприватизационен контрол, Общинският съвет реши:

1. Приема отчет за изпълнение на Годишния план за приватизация на общинска собственост през 2023 г., съгласно Приложение №1.
2. Приема Годишен план за приватизация на общинска собственост през 2024 г., съгласно Приложение №2.

**Точка 4**

**К.л. № 103 Определяне размера на възнагражденията на кметовете на кметства в Община Русе, считано от 01.03.2024 г.**

**Акад. Христо Белоев:** Генков, заповядай.

**Г-н Димитър Генков:** Уважаеми господин Председател, уважаеми общински съветници, колеги. Представям на вашето внимание предложение за определяне на възнагражденията на кметовете на кметства в община Русе, считано от 01.03.2024 година. Същото предвижда те да са обвързани с минималната работна заплата и да се определят на следния принцип: за кметство с население над 3000 жители, регистрирани по настоящ адрес възнаграждението да бъде определено на 2.4 минимални работни заплати. За кметства с жители от 2000 до 3000 души - 2.3 минимални работни заплати, за кметства с жители от 1000 до 2000 души - 2.2, за такива с жители от 500 до 1000 - 2.1 минимални работни заплати. За кметства, които са второстепенни разпоредители с жители под 500 човека - 2 минимални работни заплати и такива под 500 човека, но не второстепенни разпоредители - 1.8 минимални работни заплати. Предложението предвижда също така да бъде запазен класът за прослужена дейност в рамките на 1% за всяка прослужена година. Благодаря.

**Акад. Христо Белоев:** Благодаря. Няма постъпили заявки за изказвания. Гласуваме точката.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 52**

На основание чл. 21, ал. 2, във връзка с чл. 21, ал. 1, т. 5 от ЗМСМА, съгласно член 5, ал.16 от ПМС № 67/14.04.2010 г., за заплатите в бюджетните организации и дейности, Кодекса на труда и Наредбата за структурата и организацията на работната заплата, Общински съвет - Русе реши:

1. Считано от 01.03.2024 г. определя основни трудови възнаграждения на кметовете на кметства в Община Русе, както следва:

|  |  |  |
| --- | --- | --- |
|  | **Кметство** | **Размер на основното трудово възнаграждение** |
| 1 | гр.Мартен | 2.4 МРЗ |
| 2 | с.Николово | 2.3 МРЗ |
| 3 | с.Тетово | 2.3 МРЗ |
| 4 | с.Семерджиево | 2.2 МРЗ |
| 5 | с.Бъзън | 2.2 МРЗ |
| 6 | с.Басарбово | 2.2 МРЗ |
| 7 | с.Червена вода | 2.2 МРЗ |
| 8 | с.Ново село | 2.2 МРЗ |
| 9 | с.Сандрово | 2.2 МРЗ |
| 10 | с.Хотанца | 2.1 МРЗ |
| 11 | с.Просена | 2.1 МРЗ |
| 12 | с.Ястребово | 2.0 МРЗ |
| 13 | с. Долно Абланово | 1.8 МРЗ |

2. Определя допълнително месечно възнаграждение на кметовете на кметства в Община Русе за придобит трудов стаж и професионален опит - 1 на сто за всяка прослужена година;

3. От начислените възнаграждения по т. 1 и 2 да се правят удръжки съгласно действащото българско законодателство.

**Точка 5**

**К.л. № 43 Провеждане на конкурс за управител на „Център по дентална медицина 1 – Русе” ЕООД**

**Акад. Христо Белоев:** Златомира Стефанова.

**Г-жа Златомира Стефанова:** Уважаеми общински съветници, точката беше докладвана по комисии. Имаше допълнително зададени въпроси с извънредна комисия, тъй като бяхме пропуснали да поканим на Комисията по здравеопазване управителите на лечебните заведения, за което се извинихме на Комисията по здравеопазване. Всички въпроси бяха зададени. Тук са управителите на лечебните заведения. Ние подкрепяме техните планове за развитие и ги приветстваме от името на администрацията за тяхното добро управление, за тяхната отговорност и ви благодарим.

**Акад. Христо Белоев:** Благодаря. Няма постъпили заявки за изказване, гласуваме точката. Момент, от вносителя те са подадени имената. Не са включени. Тримата съветници, които включваме са Алисе Муртезова, Милен Боев и Айдоан Джелил. С това уточнение ще гласуваме. Велизар Павлов.

**Г-н Велизар Павлов:** Благодаря ви. Уважаеми господин Председател, уважаеми господин Кмет, колеги. От групата ПП-ДБ предлагаме като член на комисията доктор Петя Кашукеева и се надяваме да приемете нашето предложение. Благодаря ви.

**Акад. Христо Белоев:** На председателски съвет от председателите на групи в присъствието на госпожа Стефанова тези трима общински съветници са избрани. Сега по какъв начин да гласуваме четиримата като трима е броя, който е уточнен. Значи имаше предложения, госпожа Стефанова каза, че не настоява и приема това, което беше предложено. Предлагаха, който предложи… Процедура и процедура на гласуване трябва да уточним, да. Иво Пазарджиев.

**Г-н Иво Пазарджиев:** Уважаеми колеги, нашия правилник казва, че при идентични предложения се гласуват всичките и тези, които получат най-много гласове, те би следвало да бъдат избрани. Така че, би следвало да гласуваме за всеки поотделно.

**Акад. Христо Белоев:** Да. Трябва да предложим процедурата за гласуване. Петя Кашукеева, добре. По начина, по който ги обявих гласуваме. Всеки може да гласува по 3 пъти, тъй като са 3 имената. Алисе Муртезова, Айдоан Джелил… Да, заповядайте.

**Г-н Борислав Рачев:** Уважаеми господин Председател, уважаеми господин Кмет, уважаеми общински съветници. „Движението за права и свободи“ оттегля господин Джелил и няма нищо против колежката от ПП да заеме, ако се приеме.

**Акад. Христо Белоев:** Благодаря. Предложенията за тримата общински съветници в комисията за конкурса остават Алисе Муртезова, Милен Боев и Петя Кашукеева. С тези предложения гласуваме общо точката. Точно 11:00 часа, следва почивката.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 53**

На основание чл. 21, ал. 2, във връзка с чл. 21, ал. 1, т. 9 от ЗМСМА, чл. 137, ал. 1, т. 5 и чл. 147 от Търговския закон, чл. 21, ал. 1 и ал. 2 от Закона за публичните предприятия, чл. 69, ал. 2 от Правилника за прилагане на Закона за публичните предприятия, чл. 16, ал. 3, чл. 62, ал. 1 и ал. 7 и чл. 63, ал. 3 и ал. 5 от Закона за лечебните заведения, чл. 8, ал. 1, т. 1, чл. 10, ал. 1, т. 5 и чл. 23 от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, Общинският съвет реши:

**I.** Обявява конкурс за възлагане управлението на „Център по дентална медицина 1 – Русе” ЕООД, ЕИК 000527052. Договорът за управление ще се сключи за срок от 3 години.

**II.** До участие в конкурса се допускат лица, които отговарят на следните изисквания:

1. Да са български граждани или граждани на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария;

2. Да притежават образователно-квалификационна степен „магистър“ по дентална медицина, с призната специалност;

3. Да имат най-малко пет години професионален опит в областта на придобитото образование по т. 2;

4. Да не са поставени под запрещение;

5. Да не са осъждани за умишлено престъпление от общ характер;

6. Да не са лишени по съответен ред от правото да заемат длъжността Управител на публично предприятие;

7. Да не са обявени в несъстоятелност като еднолични търговци или неограничено отговорни съдружници в търговско дружество, обявено в несъстоятелност, при което са останали неудовлетворени кредитори;

8. Да не са били членове на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;

9. Да не са съпрузи/съпруги или лица във фактическо съжителство, роднина по права линия, по съребрена линия – до четвърта степен включително, и по сватовство – до втора степен включително, на управител или на член на колективен орган за управление и контрол на същото публично предприятие;

10. Да не заемат публична длъжност по чл. 6, ал. 1, т. 1 – 35 и т. 38 и 39 от Закона за противодействие на корупцията, да не са членове на политически кабинет и/или секретар на община;

11. Да не извършват търговски сделки от свое или от чуждо име;

12. Да не са съдружници в събирателни, в командитни дружества и в дружества с ограничена отговорност;

13. Да не са управители или членове на изпълнителен или контролен орган на друго публично предприятие.

Точки 11 и 12 се отнасят за дейност, сходна с дейността на дружеството, чието управление се възлага.

**III.** Необходими документи за участие в конкурса:

1. Заявление до Кмета на Община Русе за допускане за участие в конкурса;

2. Автобиография – европейски формат;

3. Документ за самоличност – копие;

4. Нотариално заверено копие от: диплома за придобита образователно-квалификационна степен „магистър“ по дентална медицина и свидетелство за призната специалност;

5. Копие от документ (трудова, служебна или осигурителна книжка), удостоверяващ наличие на минимум пет години професионален опит като лекар по дентална медицина;

6. Медицинско удостоверение – общо здравословно състояние – оригинал;

7. Удостоверение от „Център за психично здраве - Русе“ ЕООД – оригинал;

8. Копия от други документи, удостоверяващи изпълнението на изискванията за заемане на длъжността;

9. Декларация, че са изпълнени изискванията по т. II.4-13.

10. Концепция за развитието на „Център по дентална медицина 1 – Русе” ЕООД за тригодишен период, в обем до 5 страници (формат А4, шрифт Times New Roman – размер 12) и да съдържа най-малко следното съдържание:

- анализ и оценка на състоянието и дейността на „Център по дентална медицина 1 – Русе” ЕООД;

- тенденции и възможности за развитие на „Център по дентална медицина 1 – Русе” ЕООД;

- определяне на целите, приоритетните области, очакваните резултати в управлението, финансирането, структурата и организацията на дейността на „Център по дентална медицина 1 – Русе” ЕООД;

- приложимост и етапи за реализацията на концепцията.

Заявленията за участие в конкурса, заедно с необходимите документи по т. III.2-9 се подават в запечатан непрозрачен плик (Плик №1).

Концепцията се представя в отделен запечатан плик (Плик №2).

Плик №1 и Плик №2 се поставят в един общ запечатан плик, а заявленията се завеждат в специален регистър по реда на тяхното постъпване.

За всяко подадено заявление се издава удостоверение, в което се посочват името на подателя, датата и часа на приемането му.

**IV.** Правила за провеждане на конкурса и работа на комисията:

Заседанията на комисията са редовни, ако присъства председателят, респективно заместник-председателят и една втора от състава ѝ. При отсъствие на председателя, заседанията се водят от заместник-председателя. Решенията на комисията се вземат с мнозинство от броя на присъстващите членове. За заседанията на комисията се води протокол, в който се съдържат взетите решения и който се подписва от всички присъстващи на заседанието членове. Преди започване на работа членовете на комисията подписват декларация за предотвратяване на конфликт на интереси и защита на данните на физическите лица - кандидати. Ако член на комисията установи, че изискванията на декларацията не могат да бъдат изпълнени по отношение на някой от кандидатите, той посочва това в декларацията си, изключва се от процедурата и се замества от резервния член.

Комисията провежда конкурса на два етапа:

ПЪРВИ ЕТАП – проверка на съответствието на представените документи с предварително обявените изисквания.

В обявените ден и час за проверка на съответствието на представените документи, членовете на комисията се събират на заседание за разглеждане на представените документи.

Комисията разглежда документите, представени в Плик №1 за съответствие с изискванията по т. II, като проверява за наличието на всички изискуеми документи по т. III. След установяването на съответствие на представените документи с предварително обявените изисквания, комисията проверява Концепцията, представена в Плик №2 по отношение на съответствието й с минимално изискуемото съдържание по т. III.10.

Комисията не допуска до участие в конкурса кандидати, за които не са изпълнени изискванията по т. II или не са представили някой от документите по т. III.

Комисията изготвя списък на допуснатите кандидати.

Комисията уведомява кандидатите за резултатите от проверката на съответствието на представените документи с предварително обявените изисквания на електронната поща (имейл адрес), посочена в заявлението по т. III.1.

ВТОРИ ЕТАП – представяне от кандидатите на Концепция за развитието и дейността на лечебното заведение за тригодишен период и събеседване.

Комисията провежда събеседване с всеки от кандидатите по отделно, по реда на постъпване на заявленията, на което кандидатите следва да изложат в подробен вид, представените от тях концепции, включително като отговарят на въпроси на членовете на Комисията по тяхното съдържание.

Комисията оценява представените от участниците Концепции по следните показатели:

1. Умение на кандидата да анализира дейността на дружеството;
2. Познаване на тенденциите в областта на дейностите, извършвани от „Център по дентална медицина 1 – Русе” ЕООД;
3. Умение на кандидата за поставяне на адекватни краткосрочни и дългосрочни цели и приоритети;
4. Умение на кандидата да планира и управлява промени в дейността на дружеството.

След представяне на Концепцията от кандидата, Комисията пристъпва към провеждане на събеседване с кандидата за установяване на компетенциите и качествата му по следните показатели:

1. Степен на познаване на нормативната уредба;
2. Способност да се планират и взимат управленски решения;
3. Административни умения, професионални и делови качества;
4. Комуникативни и организационни способности;
5. Способност за обективни преценки и представяне на адекватно разрешение на конкретен проблем;
6. Ориентация към резултати и умение за определяне на текущи приоритети.

Всеки член на комисията самостоятелно оценява всеки от кандидатите по посочените показатели с оценка от 1 до 5, като максималната оценка е „5“ по петобалната система. Окончателната оценка на всеки кандидат се формира като сборът от оценките на всички членове на комисията се разделя на броя на членовете на комисията, взели участие в оценяването, при точност на оценката 0,25.

Комисията класира участниците в низходящ ред като на първо място се класира кандидатът, получил най-висок брой точки.

В тридневен срок от провеждането на конкурса, комисията изготвя протокол с класираните кандидати и го предлага за одобрение от Общински съвет, който го утвърждава на първото, след провеждането на конкурса заседание, но не по-късно от двумесечен срок от получаване решението на комисията.

В десетдневен срок от представяне на протокола пред Общинския съвет, комисията уведомява кандидатите за получените от тях оценки.

Когато двама или повече от кандидатите са получили най-високи и равни оценки, комисията изготвя и предлага за одобрение от Общинския съвет извършеното класиране, като окончателния избор се извършва след допълнително събеседване с кандидатите, получили най-високи и равни оценки. Събеседването се провежда от тричленна комисия, определена от Общински съвет, която е различна от комисията за организиране и провеждане на конкурса. В тридневен срок от провеждане на допълнителното събеседване тричленната комисия изготвя протокол, в който описва резултатите от събеседването и предлага за одобрение от Общински съвет решение за определяне на кандидата, спечелил конкурса.

**V.** Място и срок за подаване на документите.

Документите за участие се представят в срок до 10 (десет) дни от публикуването на обявлението за конкурса на адрес: гр. Русе, пл. „Свобода“ №6, Община Русе, ІІ етаж, стая 204, отдел „Човешки ресурси “.

**VI.** Място и срок за получаване на информация.

Информация относно структурата, бюджета, числеността и щатното разписание на персонала, баланс и отчет за приходите и разходите за предходната финансова година, баланс и отчет за приходите и разходите за изтеклите тримесечия на текущата финансова година се предоставя в срока, определен в т. V. в стая 609, VI етаж, Община Русе, пл. „Свобода“ №6, гр. Русе. Телефон за контакти: 082/881 632 и 082/881 607.

**VII.** Място, дата и час на провеждане на конкурса.

Конкурсът ще се проведе в сградата на Община Русе, заседателната зала, III етаж, в следния ред:

На 27.02.2024 г. от 9,30 часа – проверка на съответствието на представените документи.

На 28.02.2024 г. от 9,30 часа – представяне на Концепция за развитието на „Център по дентална медицина 1 – Русе” ЕООД и събеседване с кандидатите.

**VIII.** Избира комисия за организиране и провеждане на конкурса в състав, както следва:

Председател: Златомира Стефанова – заместник-кмет   
Зам.-председател: Ивайло Кадишев – директор дирекция

Членове: 1. Алисе Муртезова – общински съветник

2. Милен Боев – общински съветник

3. Петя Кашукеева – общински съветник

4.Анелия Георгиева

5.Елена Тодорова

и технически секретар: Пламена Алексиева.

Резервни членове: 1. ……………………. – общински съветник

2.Александър Стефанов – главен юрисконсулт

**IX.** Възлага на Кмета на Община Русе в петдневен срок от влизане в сила на настоящото решение да направи съобщение в два местни вестника за обявяването на конкурса, условията и правилата за провеждането му.

**Акад. Христо Белоев:** 11:00 часа, 15 минути почивка. 11:15 продължаваме.

***15 минути почивка***

**Точка 6**

**К.л. № 87 Одобряване на Бизнес програма за планиране дейността на „Диагностично- консултативен център 1 – Русе” ЕООД за периода 2024 – 2026 година**

**Акад. Христо Белоев:** Госпожа Стефанова.

**Г-жа Златомира Стефанова:** Благодаря, господин Председател. Уважаеми общински съветници, подкрепяме точката така както е внесена за развитието на ДКЦ - 1. В случай, че имате някакви въпроси, тук са управителите може да ги зададете, но предварително, както казах бяха зададени доста въпроси и уточнени също и на комисията по здравеопазване. Благодаря.

**Акад. Христо Белоев:** Благодаря. Както по тази, така и следващите точки присъстват управители, представители на дружествата. За изказване ли са? Да. Семра Джиниева, изказване. Не, няма. Алисе Муртезова, изказване.

**Г-жа Алисе Муртезова:** Уважаеми господин Председател, господин Кмет, господин Омбудсман, колеги, гости и медии. Днес на нашето внимание, както вече знаете са бизнес програмите за дейността на общинските лечебни заведения за периода 2024 – 2026 година. В комисията по здравеопазване и социална политика бяха поставени въпроси към управителите на лечебни заведения и поради това, че не бяха поканени, решихме да организираме допълнително заседание, на което присъстваха всички управители и отговориха на въпросите. Протоколът е качен в облака и всеки от вас може да се запознае с текстовете. Сега конкретно за лечебните заведения, за да не вземам на всяка точка думата. Тяхното управление, освен че е много по-различно от едно търговско дружество, също така и много често ръководителите им трябва да се съобразяват с променящата се нормативна уредба, както и с предизвикателствата на глобалния свят, в който живеем и заболяванията, които също се променят, както видяхме последните години. На комисия го казаха, сега ще го повторя. В сравнение с други областни градове с или без медицински университети, в Русе лечебните заведения работят в синхрон, като се развиват с добри темпове в условия на непрекъснати промени и понякога с ограничен човешки ресурс. Благодарение на ръководството на Русенски университет „Ангел Кънчев“ с част от проблема се справяме, защото имаме факултет по здравни грижи, който обучава медицински сестри, акушерки и лекарски асистенти, защото си спомняме и времето, в което това беше прекъснато и тогава имаше наистина много жестока криза. По отношение на лекарите също, имаме напредък, защото процентно много повече млади медици избират да се върнат в родния ни град, а и са значителен брой такива, които искат да се заселят в Русе и има вече такава практика. Инвестиционните програми, предимно за медицинска техника и ремонти на управителите са умерени, добри и адекватни, защото съм сигурна, че всеки от тях може да напише фантастични предложения, които обаче могат да се окажат нереални за нуждите на града и не само. През последните няколко години всички лечебни заведения съвместно успяхме да превърнем града ни в междуобластен център по здравеопазване със завишен стандарт и значителен поток от пациенти като част от референтната здравна система. Много се надявам с далновидността на всички ни това да продължи. Благодаря за вниманието.

**Акад. Христо Белоев:** Благодаря. Петя Кашукеева, изказване.

**Г-жа Петя Кашукеева:** Уважаеми господин Председател, господин Милков, колеги, гости. Аз също ще направя само едно изказване в началото, няма да се изказвам за всяко лечебно заведение по отделно. Благодаря на госпожа Муртезова, защото ако не беше тя, това изслушване с управителите на лечебни заведения нямаше да се случи. Както тя каза здравната система в общината е поставена под постоянни предизвикателства, за да може ние да отговаряме на тях. Съответно лечебните заведения, които са общинска собственост трябва непрекъснато да се адаптират към една променяща се среда. От официалните данни населението над 65-годишна възраст в общината наброява 1/4 от него. Както знаете ние сме застаряваща община и съответно в следващите няколко години нуждите от здравни услуги допълнително ще се увеличават. От представените бизнес планове се вижда, че всички лечебни заведения, които са общинска собственост са достигнали заплатите, които са заложени в колективния трудов договор. Също така всички от тях са на печалба, тоест ние нямаме губещи лечебни заведения. Искам да поздравя доктор Дачев, който успява да поддържа и Специализирана болница за активно лечение по пневмология и фтизиатрия, която е една от малкото в държавата и да поддържа и възможности за скрининг на болни с туберкулоза, което е изключително важно. За мен това нещо, на което трябва да се наблегне и нещо, което и колегите са показали в техните бизнес планове, аз тук съм на обратно мнение, е изключително застаряващото лекарско съсловие, като в бизнес плана си доктор Райчинов е показал, че само 10% от лекарите в лечебните заведения за доболнична помощ, което ръководи той са под 50-годишна възраст. Същото сподели в личен разговор доктор Кожухаров, така че според мен и това нещо, което аз направих като предложение към общинската администрация да се мисли за проактивни дейности от страна на общинската администрация за привличане на млади специалисти, за да може пак казвам да се отговаря на здравните нужди на населението. Много анализи са правени по въпроса и всички са единодушни, че в следващите 5 години ни чака много сериозен дефицит по различни причини на специалисти в различните области, като най-осезаем е той в областта на патоанатомията, съдебната медицина, анестезиологията и интензивното лечение. Поради тази причина общината, въпреки че здравеопазването, както видяхме не е особен приоритет, мисля, че е време да помисли за подобни действия. Благодаря ви.

**Акад. Христо Белоев:** Благодаря. Няма други заявки за изказване, гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 54**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 147, ал. 2 от Търговския закон; чл. 25, т. 1 и чл. 65, ал. 1 от Правилника за прилагане на Закона за публичните предприятия и чл. 12а, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общинският съвет реши:

Одобрява Бизнес програма за планиране дейността на „Диагностично- консултативен център 1 – Русе“ ЕООД за периода 2024 – 2026 година, съгласно приложение.

**Точка 7**

**К.л. № 88 Одобряване на Бизнес програма за планиране дейността на „Център по дентална медицина 1 – Русе” ЕООД за периода 2024 – 2026 година**

**Акад. Христо Белоев:** Заповядайте.

**Г-жа Златомира Стефанова:** Благодаря, господин Председател. Уважаеми общински съветници, поддържаме и тази точка.

**Акад. Христо Белоев:** Благодаря. Заявки за изказвания няма, гласуваме точката.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 55**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 147, ал. 2 от Търговския закон; чл. 25, т. 1 и чл. 65, ал. 1 от Правилника за прилагане на Закона за публичните предприятия и чл. 12а, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общинският съвет реши:

Одобрява Бизнес програма за планиране дейността на „Център по дентална медицина 1 – Русе“ ЕООД за периода 2024 – 2026 година, съгласно приложение.

**Точка 8**

**К.л. № 89 Одобряване на Бизнес програма за планиране дейността на „Медицински център 1 – Русе” ЕООД за периода 2024 – 2026 година**

**Акад. Христо Белоев:** По тази точка Семра Джиниева е подала декларация за конфликт на интереси. Няма да участва в обсъждане и гласуване.

**Г-жа Златомира Стефанова:** Благодаря, господин Председател. Поддържаме точката.

**Акад. Христо Белоев:** Благодаря. Пламенка Ангелова, Петя Кашукеева, грешка. Добре, няма заявка за изказване. Гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 56**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 147, ал. 2 от Търговския закон; чл. 25, т. 1 и чл. 65, ал. 1 от Правилника за прилагане на Закона за публичните предприятия и чл. 12а, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общинският съвет реши:

Одобрява Бизнес програма за планиране дейността на „Медицински център 1 – Русе“ ЕООД за периода 2024 – 2026 година, съгласно приложение.

**Точка 9**

**К.л. № 90 Одобряване на Бизнес програма за развитие на „Център за психично здраве – Русе” ЕООД за периода 2024 – 2026 година**

**Г-жа Златомира Стефанова:** Поддържаме точката. Благодаря ви.

**Акад. Христо Белоев:** Благодаря. Заявки няма за изказване. Гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 57**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 147, ал. 2 от Търговския закон; чл. 25, т. 1 и чл. 65, ал. 1 от Правилника за прилагане на Закона за публичните предприятия и чл. 12а, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общинският съвет реши:

ОдобряваБизнес програма на „Център за психично здраве – Русе“ ЕООД за периода 2024 – 2026 година, съгласно приложение.

**Точка 10**

**К.л. № 91 Одобряване на Бизнес програма за планиране дейността на „Комплексен онкологичен център – Русе” ЕООД за периода 2024 – 2026 година**

**Акад. Христо Белоев:** Заповядайте.

**Г-жа Златомира Стефанова:** Уважаеми общински съветници, поддържаме и тази точка. Благодаря.

**Акад. Христо Белоев:** Благодаря. Заявки за изказвания няма. Гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 58**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 147, ал. 2 от Търговския закон; чл. 25, т. 1 и чл. 65, ал. 1 от Правилника за прилагане на Закона за публичните предприятия и чл. 12а, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общинският съвет реши:

Одобрява Бизнес програма на „Комплексен онкологичен център – Русе“ ЕООД за периода 2024 – 2026 година, съгласно приложение.

**Точка 11**

**К.л. № 92 Одобряване на Бизнес програма за планиране дейността на „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД за периода 2024 – 2026 година**

**Г-жа Златомира Стефанова:** Господин Председател, уважаеми общински съветници, поддържаме и тази точка.

**Акад. Христо Белоев:** Благодаря. Няма заявки за изказване. Гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 59**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 147, ал. 2 от Търговския закон; чл. 25, т. 1 и чл. 65, ал. 1 от Правилника за прилагане на Закона за публичните предприятия и чл. 12а, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе,, Общинският съвет реши:

Одобрява Бизнес програма на „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД за периода 2024 – 2026 година, съгласно приложение.

**Точка 12**

**К.л. № 84 Одобряване на Бизнес програма за управление и развитие на „Общински пазари” ЕООД за периода 2024 – 2026 година**

**Г-жа Златомира Стефанова:** Благодаря, господин Председател. Уважаеми общински съветници, точката във връзка с програмата на общинските пазари също беше докладвана, бизнес програмата за управление. Господин Кунчо Кунчев присъства на комисиите, в които тя беше разпределена и докладва подробно. Ако имате някакви допълнителни въпроси, след като сте чели контролният лист и сте прочели инвестиционната му програма за тригодишния период, той също е един много добър управител, за което му благодарим. Можете да му ги зададете, ако позволите. Той в момента е тук. Благодаря.

**Акад. Христо Белоев:** Ако има въпроси. Изказване Искрен Веселинов. Заповядайте.

**Г-н Искрен Веселинов:** Ще повторя накратко изказването си от Комисия по комунални дейности. За мен има един дефицит в този бизнес план. Той е свързан с реализацията на един от мащабните инвестиционни проекти всъщност в нашия град. Става дума за плувния комплекс. Този плувен комплекс, независимо дали ще заработи през тази календарна година или през следващите, в рамките на тригодишния период и според мен бизнес планът трябва да обхваща някакви предвиждания, както за приходи, така и за разходи по поддържането му. И в това отношение смятам, че макар очевидно да е невъзможно в тази процедура, би следвало ръководството на общинския пазар да седне и да допълни бизнес програмата си, включвайки и този значителен обект. **Акад. Христо Белоев:** Благодаря. Няма други заявки за изказвания. По направеното предложение коментари ще има ли? Не. Гласуваме точката.

**КВОРУМ – 48. С 41 „за“, 1 „против“ и 6 „въздържали се“ се прие**

**РЕШЕНИЕ № 60**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 147, ал. 2 от Търговския закон; чл. 25, т. 1 и чл. 65, ал. 1 от Правилника за прилагане на Закона за публичните предприятия и чл. 12а, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общинският съвет реши:

Одобрява Бизнес програма за управление и развитие на „Общински пазари“ ЕООД за периода 2024 – 2026 година, съгласно приложение.

**Точка 13**

**К.л. № 85 Одобряване на Бизнес план за развитието на „Общински транспорт Русе” ЕАД за периода 2024-2026 година**

**Г-н Димитър Недев:** Уважаеми господин Председател, уважаеми общински съветници. Дружеството „Общински транспорт“ е единствения оператор на тролейбусни превози на територията на град Русе и с решение на общински съвет и единствен превозвач на територията на град Русе. Това е една дейност, която той започна през миналата година месец май да изпълнява чрез възлагане вече на 9 нови автобусни линии плюс 7-те тролейбусни линии, които изпълнява. За извършването на транспортната дейност към настоящия момент дружеството има подвижен състав, който включва 81 превозни средства. От тези 81 превозни средства, 15 са чисто нови тролейбуси, които са доставени и въведени в експлоатация в месец ноември и началото на декември 2023 година и 1 година преди това въведени в експлоатация 20 нови електробуса. Годишно дружеството покрива пробег от порядъка на 1.7 милиона километра и са реализирани близо 3 милиона пътувания. Финансовите разчети на „Общински транспорт“ в бизнес плана са изготвяне на прогноза за поетапно приемане и изпълнение на всички вътрешноградски линии през настоящата година, като още месец март ще бъдат добавени нови линии, които ще се експлоатират от „Общински транспорт“. Финансирането на текущата дейност на предприятието ще се осъществява главно от собствени приходи чрез продажба на пътни превозни документи, чрез финансиране от централния бюджет на държавата и от местния бюджет. Планираните инвестиции и в дългосрочен план са свързани с новия програмен период 2021-2027 година. Те предвиждат проектиране, строителство, оборудване на ново депо, закупуване на нови и употребявани транспортни средства, както и на съпътстващата обслужваща техника. Само за ваша информация, че „Общински транспорт“ има разработен и одобрен идеен проект за ново депо и ние усилено търсим начин за финансиране по различни европейски проекти, било директно към Европейския съюз, било и чрез възможностите, които ни се дават. Искам да предложа писмено да коригираме една допусната техническа грешка в текста на проекта за решение. Ако отворите ще видите, че пише „Одобрява бизнес плана за развитие на „Общинския транспорт ЕАД“ за периода 2024-2063 година“ съгласно предложението.

**Акад. Христо Белоев:** И медиите го коментираха.

**Г-н Димитър Недев:** Коригирам, че текстът е до 2026 година и го внасям писмено.

**Акад. Христо Белоев:** Благодаря. Заявки за изказвания? Мариян Димитров.

**Г-н Мариян Димитров:** Уважаеми господин Председател, колеги. Запознах се внимателно с бизнес плана. Той може да не е от най-добрите, но очевидно е най-възможният в този вариант. На една от страниците и в самото предложение е записано, че приходите ще бъдат в размер на 8 000 335 лева, а разходите в размер на 10 000 859 лева, тоест 2 560 000 лева недостиг има, които щели да се попълнят чрез финансиране от централния бюджет и чрез финансиране от местния бюджет. Това е така, защото този транспорт изпълнява и социални функции. Преди малко кметът каза, че и по тази причина социални дейности и транспорт са обединени заедно в един ресор. Също така в бизнес плана е отделено достатъчно внимание на социалните ползи от обществения транспорт. Бих искал да задам въпрос към представителите на дружеството. Не го виждам господин Георгиев тук.

**Акад. Христо Белоев:** Има представители на дружеството. Професор Пенчева е тук.

**Г-н Мариян Димитров:** Би ли могло, тъй като от „Възраждане“ внесохме промяна в Наредба 14 за извършване на транспортните услуги и предлагаме всички ученици над 14 години, защото до 14 години държавата плаща превоза им, до 19 редовна форма на обучение и всички пенсионери по 1 линия да пътуват безплатно по градския транспорт. Естествено, безплатен обяд няма, това ще го плати общината, но бихме ли могли това подпомагане да не го правим с увеличение на капитала, да не го правим и като под форма на заем, който най-вероятно никога няма да се върне поради социалните функции на предприятието, не поради лошо управление. Бихме ли могли по този начин да подпомогне дружество и какво мислят те по този въпрос? Благодаря.

**Акад. Христо Белоев:** Да, благодаря. Процедура по изслушване трябва. Нали поискахте дружеството да отговорят? Да, господин Недев, той ще предложи дали трябва от дружеството да вземат отношение или заместник-кметът ще може да го направи.

**Г-н Димитър Недев:** Ами, аз предлагам аз да отговоря, тъй като господин Димитров нали цитира и Наредба 14, която пък не предполагам, че може да се познава от всички. Явно господин Димитров е пропуснал предните 4 години в бюджета на община Русе, където ние постоянно намалявахме цените на картите за пътуване на учащи и това е политиката на общината. Да, държавата в момента подпомогна пътуващите до 14 години, но независимо от това всички учащи имат намаление на цените на картите и Вие ще го видите и в самия бюджет отразено. Никъде по света господин Димитров, транспорта не е печеливш. Транспорта има социална функция и е предназначен да осъществява мобилността и връзката на хора от едно населено място до друго или от една точка до друга в едно населено място. Миналата година бях на посещение в Майнц, където също транспорта като част от комуналните дружества е губещ и се дофинансира от местната община и от другите предприятия. Ние се стремим загубите да бъдат минимални. Това го правим съвместно и с университета. Предстоят ни и нови дейности съвместни, така че да оптимизираме времето за престой на чакащите на една автобусна спирка, да не се получават наслагвания от вида да минават 3-4 автобуса в едно направление в рамките на 5-6 минути, а след това 20 минути да няма превозно средство, но това е един процес, който изисква време и цели именно това да намаляваме загубите на „Общински транспорт“.

**Акад. Христо Белоев:** Благодаря. Господин Димитров, удовлетворен ли сте от отговора или искате изслушване от дружеството? Процедура по изслушване на професор Пенчева да гласуваме. Момент, изчакайте. Да, гласуваме процедура по изслушване. Стартирано е. Да, заповядайте професор Пенчева. Има необходимото.

**КВОРУМ – 47. С 41 „за“, 0 „против“ и 6 „въздържали се“ се прие процедурното предложение.**

**Акад. Христо Белоев:** Заповядайте.

**Проф. Велизара Пенчева:** Добър ден на всички. Уважаеми господин Председател, уважаеми общински съветници. Първо искам да извиня и да обясня защо отсъства изпълнителният директор. Той е на обучение свързано с новите електробуси, така че аз съм тук с другият колега член на управителния съвет на „Общински транспорт Русе“. Конкретно на въпроса. Да, би могло, но това вече трябва да е решение на общинския съвет. Предложение, което да влезе в бюджета на община Русе. Това мога само да отговоря, иначе общинското дружество винаги е откликвало на много въпроси, които може то да реши, но в случая става въпрос за бюджет.

**Акад. Христо Белоев:** Да, благодаря. Той и господин Недев отговори на въпроса. Така следва… Не, не, има заявки за изказвания. Алис, ти имаше ли заявка? Заявка имаше от Алисе Муртезова, някъде ми изчезна на екрана. Да, Алисе Муртезова.

**Г-жа Алисе Муртезова:** Да, уважаеми господин Председател, господин Недев, господин Омбудсман, колеги, гости и медии, ако са останали такива. Разбрах, че господин Георгиев отсъства и може би господин Недев ще ми отговори или професор Пенчева, няма значение. След като се запознах с бизнес плана за развитие на „Общински транспорт Русе 2024-2026“ имам следните въпроси. Първия, в бизнесплана на страница 8, точка 2.5, Вие и Вашия екип описвате накратко проекта, който се предвижда да се входира до 31 януари. Това е другата сряда. По Програма „Конкурентоспособност и иновации в предприятията, внедряване на иновации“ на стойност 200 000 лева без ДДС. Първо да Ви поздравя за идеята да се изготви мобилно приложение за пътуване. В текста сте написали, че то е за закупуване на превозен документ за пътуване. Поне така пише в текста. Предвидихте ли и изработването на апликация за смарт устройства, както е в повечето европейски туристически градове, с която да се вижда в реално време след колко време ще бъде превозното средство на дадената спирка, какви връзки могат да се осъществят до крайната дестинация на пътника и къде, както и локализиране на смарт устройството на ползвателя и най-близките спирки, от които може да стане придвижването. Ако не сте, ще го включите ли в проекта и да се възползвате от изключителните компетенции на Русенски университет „Ангел Кънчев“? Сигурна съм, че ще има възможност. Втори въпрос, предвиждате ли развиването на интерактивна реклама в превозните средства и съответно увеличаване по този начин на приходите, колкото и малко да са те на общия фонд? Благодаря.

**Акад. Христо Белоев:** Благодаря. Да съберем въпросите може би. Пламен Рашев изказване и след това отговори на всички въпроси. Заповядайте.

**Г-н Пламен Рашев:** Уважаеми господин Председател, уважаеми колеги. Структурата, която приехме преди много така малко време, ние на практика направихме анонс за важността на общественият транспорт в смисъл, че той влиза заедно със здравеопазване и социални дейности в един ресор за един заместник-кмет. Изключително амбициозна задача да направим общественият транспорт привлекателен, не само с техническите средства, с апликациите, които се предлагат, с възможността града ни да бъде по-чист въздуха, да бъде по-уреден транспорта, повече хора да го ползват. Но основен проблем, който аз мисля, че не е достатъчно развит виждам в бизнес програмата е кадровото обезпечаване. Виждаме, гледаме медии, усещаме какви са проблемите в един голям град като столицата. Нашите проблеми не са по-малко. Това, че се коментира в бизнес програмата недостига на кадри, застарял персонал, опасения от глоби, защото се налага повече от 150 часа годишно извънреден труд за водачите на превозни средства. Всичко това е сигнал, който изключително трябва да ни ориентира в едно по-бързо решаване на едни потенциални проблеми, които могат да се създадат, включително дори със стачни действия от хора, които са натоварени с повече часове в транспорта, който искаме да бъде основен фундаментален в града ни, което изисква, за което искам да апелирам управата на търговското дружество да подготви съответно кадрова програма за обезпечаване с необходимостите на помощ, която общината трябва да направи към това търговско дружество. Защото иначе каквото и да направим, толкова много средства сме наляли в технически средства. Без кадри тези технически средства, нови, хубави, модерни, те не могат да се движат. Ние искаме да обезпечим с транспорт цялата транспортна схема, дори работническия транспорт, а всъщност основното средство човека, което още не е заменен като изкуствен интелект, за да го кара автобуса някой друг, ние го нямаме. Така че, да, имаме обезпеченост. Русенски университет дава научни възможности за транспортната схема, но нямаме ли шофьори, ние на практика сме обречени. Така че, предлагам кадрово обезпечаване на това търговско дружество да бъде специално внимание на една бъдеща комисия, включително може би в постоянната икономическа комисия как решаваме този проблем. Благодаря.

**Акад. Христо Белоев:** Благодаря. По поставените въпроси господин Недев, професор Пенчева, кой? Уточнете. Да, господин Недев, заповядай.

**Г-н Димитър Недев:** Първо пропуснах да кажа от предния път на господин Мариян Димитров. Ние многократно сме правили разчети за пенсионери за безплатни карти и сметките показваха, че грубо около 7 милиона лева на година трябва допълнително от бюджета. Ако господин Димитров може да ги осигури е друг въпрос. Що се отнася до въпросите на госпожа Муртезова. В новите превозни средства петнайсетте тролейбуса, двадесетте електробуса е въведена ERP система, която постепенно ще бъде въведена и по този начин ще възстановим и старата система в останалите превозни средства. В част от старите превозни средства има на вратите и QR кодове, където се дава информация за исторически забележителности в град Русе. Те предстои да бъдат обогатени, да дават информация на пътуващите, в кой номер линия се качват, къде могат да слязат, коя е следващата спирка. Същата информация гласова и на монитора има вътре в самото превозно средство. Във всяко едно направление се вижда маршрута, по който минава, гласово се обявява спирката, която предстои и на която спира. Това е в новите и предстои да бъде имплементирано и в останалите транспортни средства. Що се отнася до интерактивната реклама. В новите превозни средства ние нямаме право да извършваме търговска дейност. Нямаме право на реклама, тъй като те са под устойчивост. Там са финансирани от Европейския съюз и има законодателство, което забранява тази дейност. В старите в зависимост от желанията на рекламодатели може да се постави всичко, което е в рамките на нормалното. Относно кадровото обезпечение, мога само да кажа нали по памет, че за месеците октомври, ноември и декември са назначени 20 шофьора нови в „Общински транспорт“. Има изисквания в законодателството, които ние ще ги поставим на дневен ред в комисията по транспорт, в която имам честта да участвам и към министъра на транспорта, тъй като лица, които примерно са завършили техникумите за транспорт, трябва да имат необходимия стаж, за да могат да получат квалификация. Ние в момента в „Общински транспорт“ осигуряваме безплатно обучение на водачи, които притежават категория „С“ спрямо категория „D“ и „E“, с която те могат да управляват тролейбуси и автобуси, тъй като там също има разграничения. И в заключение искам да ви кажа финансовата политика на „Общински транспорт“ е насочена изцяло към подобряване на заплащането. Неслучайно средната нетна заплата към настоящия момент е четирицифрена и тя не започва с единица, като има шофьори, които имат много по-висока заплата. Така че, там също работим в това направление. Целта е който е стриктен, съвестен и си изпълнява задълженията да взема все повече и много шофьори от международния автомобилен транспорт, които в момента са извън България, вече се завръщат в град Русе. С мен се свързаха трима такива от началото на годината, които сме ги насочвали към „Общински транспорт“. Ако нещо съм пропуснал може после да…

**Акад. Христо Белоев:** Реплика Алисе Муртезова.

**Г-жа Алисе Муртезова /реплика/:** Благодаря за отговора, господин Недев, но явно не бях разбрана. Става въпрос за апликация, която е за смарт устройства и тя може да бъде изработена именно защото имаме нови превозни средства и Вие искате всички те да бъдат обновени. Говоря за смарт апликация, която да локализира, Вие през това време говорихте с госпожа Стефанова и не ме чухте. Това е всъщност програма, която локализира ползвателя и аз в момента се намирам в общината, но искам да стигна крайната ми дестинация е „Дружба 3“ еди коя си точка и чрез тази апликация на мен ми се показва коя ми е най-близката спирка, къде мога да направя връзка, кога ще стигна. Отивам на спирката и ми показва след колко време ще ми дойде това превозно средство. Именно това позволяват тези нови и това ще позволи на много млади хора и хора в активна възраст, защото ние работодателите имаме огромен проблем. Преди малко също се каза по друга точка. Работодателите имаме огромен проблем за това, че ние сами си организираме транспорта на нашите служители. И това го казва целия бизнес. Организираме си някакви измислени места, къде да ни спират превозните средства, които ги извозват, защото първо транспортната схема не е адекватна. Надявам се да стане адекватна, чакаме. И второ, ние вече всички живеем с „третата си ръка“, която е смарт устройството.

**Акад. Христо Белоев:** Благодаря. Недев.

**Г-н Димитър Недев:** Аз благодаря за пояснението. Да, действително към настоящия момент не е предвидено, но много лесно може да бъде добавено. Да, вече си записахме въпроса и ще действаме. Благодаря ви.

**Акад. Христо Белоев:** Така, други заявки за изказвания не виждам. Гласуваме точката. С корекция годината там, която беше направена от господин Недев.

**КВОРУМ – 48. С 43 „за“, 0 „против“ и 5 „въздържали се“ се прие**

**РЕШЕНИЕ № 61**

На основание чл. 21, ал. 2, във връзка с чл. 21, ал. 1, т. 23 от ЗМСМА; чл. 2, ал. 1, т. 1 от Закона за публичните предприятия; чл. 26, т. 1 и чл. 65, ал. 1 от Правилника за прилагане на Закона за публичните предприятия и чл. 12а, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общинският съвет реши:

ОдобряваБизнес план за развитието на „Общински транспорт Русе“ ЕАД за периода 2024-2026 година, съгласно приложение.

**Точка 14**

**К.л. № 62 Приемане на годишна програма за управление и разпореждане с имотите – общинска собственост през 2024 г.**

**Акад. Христо Белоев:** Госпожа Стефанова.

**Г-жа Златомира Стефанова:** Благодаря, господин Председател. Подкрепяме тази точка. След като бяхме приготвили презентация, тя беше широко обсъдена по всички комисия също. Знаете, че това са прогнозните приходи и разходи за управлението на общинската собственост с прогнозен списък и на имотите. В предишната сесия внесохме и стратегията. Всяка година ще получавате и програмата като предложение от нас. Благодаря ви.

**Акад. Христо Белоев:** Благодаря. Не виждам заявки за изказване. Гласуваме точката.

**КВОРУМ – 48. С 44 „за“, 0 „против“ и 4 „въздържали се“ се прие**

**РЕШЕНИЕ № 62**

На основание чл. 21, ал. 2, във връзка с чл. 21, ал. 1, т. 8 и чл. 52, ал. 5, т. 1 и т. 2 от ЗМСМА, чл. 8, ал. 1 и ал. 9 от ЗОС и чл. 4, ал. 2 от Наредба №1 на Общински съвет – Русе, Общинският съвет реши:

1.Приема Годишна програма за управление и разпореждане с имотите – общинска собственост в Община Русе през 2024 година.

Приложение № 1 – Годишна програма за управление и разпореждане с имотите – общинска собственост в Община Русе през 2024 година.

2.При отдаване под наем, под аренда, при разпореждане (извън случаите на приватизация) с имоти и вещи – общинска собственост, в случаите на възлагане изпълнението на дейностите и за ползване на дървесина и недървесни горски продукти от горски територии – общинска собственост, които се намират на територията, (в т.ч. и в землището) на съответното населено място, включено в териториалните граници на Община Русе, (с изключение на общинския административен център – град Русе), определя:

- 30% от постъпленията от продажбата на общински нефинансови активи да се ползват за финансиране на изграждането, за основен и текущ ремонт на социалната и техническата инфраструктура на територията на съответното населено място (кметство) по местонахождение на обекта на продажбата;

- 30% от постъпленията от разпореждането с друго общинско имущество, от наем, от аренда (в т.ч. и на земеделски земи и горски територии – общинска собственост), от ползването на дървесина и недървесни горски продукти от горски територии – общинска собственост, да се ползват за изпълнение на дейности от местно значение в съответното населено място (кметство) по местонахождение на обекта, от който е реализиран прихода.

**Точка 15**

**К.л. № 44 Утвърждаване списъци на общински жилища на основание чл. 42, ал.2 от Закона за общинската собственост**

**Акад. Христо Белоев:** Госпожа Стефанова.

**Г-жа Златомира Стефанова:** Благодаря, господин Председател. Това е стандартна точка, която внасяме в началото на всяка една година за утвърждаването на списъците. Поддържаме я в този вид.

**Акад. Христо Белоев:** Благодаря. Няма заявки за изказване, гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 63**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация, чл. 42, ал. 2 от Закона за общинската собственост и чл. 12, ал. 2 от Наредба №6 за условията и реда за установяване на жилищни нужди, настаняване под наем и разпореждане с жилища – общинска собственост на Общински съвет – Русе, Общинският съвет реши:

Утвърждава за 2024 г., както следва:

1. Списък №1 на общинските жилища за настаняване под наем на граждани с установени жилищни нужди, включващ 1 538 броя апартаменти и 188 броя обособени самостоятелни обекти в къщи.

2. Списък №2 на общинските жилища от ведомствения фонд, включващ 81 броя апартаменти, 2 броя апартаменти – защитени жилища и 2 броя апартаменти - приемни.

3. Списък №3 на общинските жилища от резервния фонд, включващ 249 броя жилищни имота – апартаменти и обособени самостоятелни обекти в къщи.

**Точка 16**

**К.л. № 63 Изменение на „Списък на жилищата за продажба“ и извършване на продажба на допълнително определени общински жилища**

**Акад. Христо Белоев:** Госпожа Стефанова.

**Г-жа Златомира Стефанова:** Благодаря, господин Председател. Общинският съвет през 2021 година е определил продажба на 48 броя жилища за настанените в тях наематели. Това предложение е в изпълнение на това решение. Към настоящият момент, поради двама отказали се желаещи и правоимащи заявители, предлагаме следващите двама да бъдат допълнени всъщност в списъка на жилища за продажба с двете заявления с 52 точки по реда на изтеглянето им чрез жребия. Благодаря.

**Акад. Христо Белоев:** Благодаря. Няма заявки за изказване, гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 64**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 1, чл. 42, ал. 1, т. 2, и ал. 2, чл. 47, ал. 1, т. 3, ал. 2 и ал. 3 от Закона за общинската собственост, чл. 12, ал. 1, т. 2, ал. 2 и ал. 4, чл. 36, ал. 1, ал. 2 и ал. 5 от Наредба №6 за условията и реда за установяване на жилищни нужди, настаняване под наем и разпореждане с жилища – общинска собственост на Общински съвет - Русе, Решение №645, прието с протокол №26/14.10.2021 г., Общинският съветреши:

1. Допълва „Списък на общинските жилища за продажба“ на наемателите, настанени в тях по административен ред, както следва:

2.1. създава нова точка №76 – жилищен имот, представляващ апартамент с административен адрес гр. Русе, ж.к. „Изток“, ул. „Яна войвода“ №2, бл. „Страхил войвода“, вх. 1, ет. 3, ап. №3, предмет на АЧОС №10632/10.11.2022 г.;

2.2. създава нова точка №77 – жилищен имот, представляващ апартамент с административен адрес гр. Русе, ж.к. „Родина 1 и 2“, ул. „Сърнена гора“ №9, бл. „Вежен“, вх. 3, ет. 8, ап. 7, предмет на АЧОС №10397/16.03.2022 г.

**2. Дава съгласие** за извършване на продажби на посочените жилищни имоти – частна общинска собственост, на настанените в тях наематели, както следва:

4.1. СОС с идентификатор 63427.7.518.1.8 по Кадастралната карта и кадастралните регистри (КККР) на гр. Русе, с предназначение: Жилище, апартамент, брой нива на обекта: 1, с площ от 60,73 кв.м., заедно с прилежащите изба №12 с площ от 2,47 кв.м. и 1,520% идеални части от общите части на сградата, предмет на АЧОС №10632/10.11.2022 г., вписан в Службата по вписвания – Русе, на **Н. А. И.** на цена **114400,00 лева**, без включени дължими данъци и такси. Последните са за сметка на купувача.

4.2. СОС с идентификатор 63427.5.289.3.22 по КККР на гр. Русе, с предназначение: Жилище, апартамент , брой нива на обекта: 1, с площ от 60,49 кв.м., заедно с прилежащите изба №24 с площ от 3,50 кв.м. и 0,616% идеални части от общите части на сградата, предмет на АЧОС №10397/16.03.2022 г., вписан в Службата по вписвания – Русе, на **С. Д. А.** на цена **113 000,00 лева**, без включени дължими данъци и такси. Последните са за сметка на купувача.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 17**

**К.л. № 64 Определяне на продажна цена за продаван жилищен имот**

**Г-жа Златомира Стефанова:** Благодаря, господин Председател. Уважаеми общински съветници, в изпълнение Решение 877/2022 година на общинския съвет е открита процедура за продажба на общински жилища на територията на община Русе. В изпълнението на решението общинският съвет е дал съгласие за продажба на апартамент А със застроена площ от 61.28 квадратни метра с адрес град Русе, ж. к. „Дружба 1“, улица „Гео Милев“ 4, блок „Маргаритка“, вход 1, етаж 2 на цена от 76 433 лева без дължими данъци и такси, която е направена въз основа на пазарна оценка, изготвена от лицензиран оценител на недвижими имоти, с които работи община Русе. След подадена жалба до административния съд от заявителката е влязло в сила решение на 19.05.2023 година, с което съдът е изпратил преписката на кмета за изготвяне на нова пазарна оценка за продаваното жилище. Изготвена е такава от лицензиран оценител, съобразно която пазарната стойност на конкретното жилище определено към март месец възлиза в размер на 62 015 лева, а нормативната стойност на 19 176.50 лева. Данъчната оценка е в размер на 14 874.40 лв. Тук вече моля общинският съвет да се произнесе.

**Акад. Христо Белоев:** Деян Недков, изказване.

**Г-н Деян Недков:** Благодаря, господин Председател, колеги. Госпожа Стефанова запозна донякъде общинския съвет с казуса. Аз ще го доразвия. Съда връща оценката на община Русе не по някакъв мотив, който е, че не отговаря квадратура, не отговаря. Примерно бях прочел някъде, че не било теракот, било балатум, а съда връща оценката с мотива накратко да не ви губя времето, че госпожа Златомира Стефанова като представляващ кмета на община Русе, е подписала искането за оценка и тук съдията цитира в случая закона „член 22, алинея 3“ от Закона за общинската собственост „не предвижда орган различен от кмета да възлага определянето на пазарната оценка“. Следователно съда обявява тази оценка за нищожна и се мотивира, че ние сме взели решение по нищожна оценка. Това е единственото, с което оценката е отменена. Така. Първоначалната оценка от 76 433 лева е правена март месец. Искам да припомня на колегите, които са били и за новите колеги, които не са били общински съветници, че по Решение 1053, прието с Протокол 39 от 13.09.2022 година, само 4-5 месеца след тази въпросна оценка за този апартамент, ние гласуваме сходен апартамент, бих казал един и същ, като ще изчета точка 4.7 от въпросното Решение 1053. Апартамент номер 3, жилище с площ 61 квадрата, същата площ, с 4.46 идеални части от общите части и ето адреса „Дружба 1“, улица „Гео Милев“ номер 4, блок „Маргаритка“, вход 2, етаж 2. Това е в съседния вход, на същия етаж. Там оценката е 85 330 лева. Тогава зададох въпроса на администрацията. Не можаха да ми отговорят защо между двете оценки има 20 000 лева разлика. И понеже в Закона за общинската собственост, само да си го намеря, в член 41, алинея 2 пише, че разпоредителните сделки с имоти или с вещни права върху имоти общинска собственост се извършват по пазарни цени, но не по-ниски от данъчните им оценки. Пазарните цени на имотите и вещните права се определят от общинския съвет въз основа на пазарните оценки изготвени от оценителя и така нататък. Значи тук думата е на общинския съвет. Ние може да ползваме основа първата оценка, която съдът е казал, че не е редна, вземаме втората от 62 000, вземаме подобната оценка на апартамента от съседния вход от 85 330 лева и моето предложение е в решението в частта „определя продажна цена в размер на 76 144 лева без дължимите данъци и такси на жилищен имот описан в точка 5.38 от Решение 877 от Протокол 32 от 19.04.2022 година“, а не 23-та, както е написано в контролния лист. Благодаря.

**Акад. Христо Белоев:** По предложението?

**Г-жа Златомира Стефанова:** Общинската администрация абсолютно приема предложението на господин Недков.

**Акад. Христо Белоев:** Да, което беше обосновано разбира се добре. Няма други изказвания. Ще подложа на гласуване предложението на господин Недков „определя пазарна цена в размер на 76 144 лева“. Гласуваме (шум от зала). Някой да направи предложение от общинските съветници. Господин Недков или… Предложение за изказване и трябва да гласуваме. Мариян Димитров прави предложение за изслушване на госпожа Светла Иванова. Процедура по изслушване. Заинтересовано лице по случая. 35… Да прегласуваме това. Гласуваме изслушване на госпожа Иванова. Тя само каза, не я познаваме, заинтересувана страна в случая. Мариян Димитров направи предложение.

**КВОРУМ – 46. С 22 „за“, 7 „против“ и 17 „въздържали се“ не се прие процедурното предложение.**

**Акад. Христо Белоев:** Гласуваме предложението на Деян Недков за определяне на пазарна цена в размер на 76 144 лева.

**КВОРУМ – 49. С 45 „за“, 1 „против“ и 3 „въздържали се“ се прие**

**РЕШЕНИЕ № 65**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 1 и ал. 9, чл. 42, ал. 1, т. 2, чл. 47, ал. 1, т. 3, ал. 2 и ал. 3 от Закона за общинската собственост, чл. 36, ал. 2 от Наредба №6 за условията и реда за установяване на жилищни нужди, настаняване под наем и разпореждане с жилища – общинска собственост на Общински съвет - Русе, съобразно Решение №125/02.05.2023 г., постановено по адм. дело №297/2022 г. от Административен съд - Русе, Общинският съвет реши:

Определя пазарна цена в размер на 76 144 лв. (седемдесет и шест хиляди сто четиридесет и четири лева), без дължимите данъци и такси (които са за сметка на купувача), на жилищен имот, описан в т. 5.38 от Решение №877 по протокол №32/19.04.2023 г. на Общински съвет – Русе, а именно:

Самостоятелен обект в сграда с идентификатор 63427.4.210.5.3 по Кадастралната карта и кадастралните регистри на гр. Русе, представляващ АПАРТАМЕНТ „А“ /3/, с предназначение на самостоятелния обект: Жилище, апартамент, брой нива: 1, със застроена площ от 61,28 кв.м., заедно с прилежащите изба №1 с площ от 5,85 кв.м. и 4,309% ид. части от общите части на сградата, с административен адрес гр. Русе, ж.к. „Дружба 1“, ул. „Гео Милев“ №4, блок „Маргаритка“, вход 1, етаж 2, обект на АЧОС №10420/24.03.2022 г., вписан по надлежния ред в Службата по вписвания – Русе, определен за продажба в полза на С. Й. И.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 18**

**К.л. № 65 Откриване на процедура за учредяване право на пристрояване на „пристройка – покрита товарна рампа към съществуваща двуетажна административна сграда“**

**Акад. Христо Белоев:** Госпожа Стефанова.

**Г-жа Златомира Стефанова:** Уважаеми общински съветници, подкрепяме точката. Благодаря.

**Акад. Христо Белоев:** Благодаря. Няма заявки за изказване. Гласуваме точката. Моля за тишина. 45 „за“, 0 „против“, 0 „въздържали се“, Иван Иванов ръчно „за“, 46 „за“.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 66**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 38, ал. 2 и ал. 4, чл. 41, ал. 2 от Закона за общинската собственост, чл. 26, ал. 1, т. 3 и чл. 42, ал. 2 от Наредба №1 на Общински съвет – Русе за общинската собственост и Протокол №1/19.12.2023 г. на Комисията по общинска собственост, Общинският съвет реши:

Дава съгласие за учредяване на възмездно право на пристрояване за изграждане на „ПРИСТРОЙКА – ПОКРИТА ТОВАРНА РАМПА КЪМ СЪЩЕСТВУВАЩА ДВУЕТАЖНА АДМИНИСТРАТИВНА СГРАДА“ с размери 6,70/ 12,20 м. и застроена площ 81,74 кв.м., към съществуваща двуетажна административна сграда с идентификатор 63427.4.369.4 па КККР на гр. Русе, с адрес: гр. Русе, кв. „Дружба-1“, бул. „Васил Левски“ №4, разположена в поземлен имот с идентификатор 63427.4.369 по кадастралната карта и кадастралните регистри на град Русе, Община Русе, Област Русе, с трайно предназначение на територията: Урбанизирана, с начин на трайно ползване: За друг обществен обект, комплекс, а по действащия регулационен план на гр. Русе, представляващ УПИ II – 24 комбинат за битови услуги в кв. 855, обект на Акт за частна общинска собственост №6681/ 30.05.2012 г., на Л. С. Д., срещу заплащане на цена в размер на 9 035,00 лв. (девет хиляди тридесет и пет лева), без включени дължими данъци и такси, които се дължат от суперфициара.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 19**

**К.л. № 66 Откриване на процедура за провеждане на публичен търг с явно наддаване за продажба на недвижим имот – ЧОС, находящ се в землището на гр. Мартен, ЕКАТТЕ: 47336, Община Русе, местност „Калето“**

**Г-жа Златомира Стефанова:** Благодаря, господин Председател. Уважаеми общински съветници, подкрепяме с положително становище на КОС и на кмета на град Мартен. Благодаря.

**Акад. Христо Белоев:** Благодаря. Няма заявки за изказване. Гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 67**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 8, ал. 1, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх.№ОИ-10-152/30.11.2023 г. и извлечение от Протокол №1/19.12.2023 г. на Комисията по общинска собственост, Общинският съвет реши:

Дава съгласие за откриване на процедура за провеждане на публичен търг с явно наддаване за продажба на поземлен имот с идентификатор 47336.300.9, съгласно Кадастралната карта и кадастралните регистри на гр. Мартен, ЕКАТТЕ 47336, Община Русе, одобрени със Заповед №РД-18-878/30.03.2018 г. на Изпълнителния директор на Агенция по геодезия, картография и кадастър, находящ се в землището на гр. Мартен, Община Русе, местност „Калето“, с площ от 525 кв.м., трайно предназначение на територията: Земеделска, с начин на трайно ползване: За земеделски труд и отдих (съгласно §4 от ПЗР към ЗСПЗЗ), четвърта категория при неполивни условия, предмет на АЧОС №9880/26.11.2020 г., вписан под №87, том 3, Н.Д. 7022, ДВР 12445, вх.рег. №12754 от 30.11.2020 г. по описа на Службата по вписвания – Русе, при начална тръжна продажна цена 18 950,00 лева, без дължими данъци и такси. Последните са за сметка на спечелилия търга участник – купувач.

30% от постъпленията от продажбата да се използват за дейности, предвидени в чл. 52, ал. 5 на Закона за местното самоуправление и местната администрация, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 20**

**К.л. № 67 Откриване процедура за провеждане на публичен търг с явно наддаване за продажба на общински недвижим имот, находящ се в с. Долно Абланово, община Русе**

**Г-жа Златомира Стефанова:** Благодаря, господин Председател. Поддържаме точката с положително становище на КОС и на кмета на Долно Абланово. Благодаря.

**Акад. Христо Белоев:** Благодаря. Изказвания няма. Гласуваме точката.

**КВОРУМ – 49. С 47 „за“, 1 „против“ и 1 „въздържали се“ се прие**

**РЕШЕНИЕ № 68**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 от ЗОС, чл. 8, ал. 1 от ЗОС, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Общински съвет Русе реши:

Дава съгласие за откриване процедура за провеждане на публичен търг с явно наддаване за продажба на незастроен терен, представляващ УПИ XIV-174, в кв. 18 по кадастралния и регулационен план на с. Долно Абланово, Община Русе, с площ от 1086 кв.м., отреден за жилищно застрояване, находящ се на ул. “Арда“, предмет на Акт за частна общинска собственост №5347/26.02.2008 г., вписан под №87, том VII, н.д. 1735/08, вх. рег. №3108/12.03.2008 г. в Служба по вписванията – гр. Русе, с начална тръжна продажна цена 9 450.00 лева, без дължими данъци и такси.

Дължимите данъци и такси са за сметка на спечелилият участник-купувач.

30% от постъпленията от продажбата на посоченият поземлен имот да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 21**

**К.л. № 68 Откриване процедура за провеждане на публичен търг с явно наддаване за продажба на недвижим имот – ЧОС, представляващ УПИ V-1765 в кв.39 по регулационния план на с. Николово, община Русе**

**Г-жа Златомира Стефанова:** Благодаря, господин Председател. Подкрепяме точката с положително становище на КОС и на кмета на село Николово. Благодаря.

**Акад. Христо Белоев:** Благодаря. Няма заявка за изказване. Гласуваме.

**КВОРУМ – 49. С 46 „за“, 0 „против“ и 3 „въздържали се“ се прие**

**РЕШЕНИЕ № 69**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 от ЗОС, чл. 8, ал. 1 от ЗОС, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе и извлечение от Протокол №1/19.12.2023 г. на КОС, Общински съвет реши:

Дава съгласие за откриване процедура за провеждане на публичен търг с явно наддаване за продажбана недвижим имот – частна общинска собственост, представляващ незастроен урегулиран поземлен имот УПИ V-1765 от кв. 39, по регулационния план на село Николово, ЕКАТТЕ 51679, Община Русе, одобрен със Заповед №1259/30.03.2009 г. на Кмета Община Русе, с площ от 894 кв.м., отреден за жилищно застрояване, предмет на Акт №6124/05.11.2009 г. за частна общинска собственост, вписан под №102, том 37, н.д. 8039 вх. рег. №15703 от 18.11.2009 г. по описа на Служба по вписванията – град Русе, с начална тръжна продажна цена 28 090,00лв. (двадесет и осем хиляди и деветдесет лева), без дължими данъци и такси.

Дължимите данъци и такси да се определят след провеждане на търга и са за сметка на спечелилия търга участник – купувач.

30% от постъпленията от продажбата на посочения поземлен имот да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 22**

**К.л. № 69 Откриване процедура за провеждане на публичен търг с явно наддаване за продажба на недвижим имот – ЧОС, представляващ УПИ II-1692 кв.106 по регулационния план на с. Николово, община Русе**

**Г-жа Златомира Стефанова:** Благодаря, господин Председател. Подкрепяме точката с положително становище на господин Златан Ванев и Комисията по общинска собственост.

**Акад. Христо Белоев:** Благодаря. Няма заявки за изказване. Гласуваме точката.

**КВОРУМ – 48. С 43 „за“, 0 „против“ и 5 „въздържали се“ се прие**

**РЕШЕНИЕ № 70**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 от ЗОС, чл. 8, ал. 1 от ЗОС, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе и извлечение от Протокол №1/19.12.2023 г. на КОС, Общински съвет реши:

Дава съгласие за откриване процедура за провеждане на публичен търг с явно наддаване за продажба на недвижим имот – частна общинска собственост, представляващ незастроен урегулиран поземлен имот УПИ II-1692 от кв. 106, по регулационния план на село Николово, ЕКАТТЕ 51679, Община Русе, одобрен със Заповед №1379/22.04.2003 г. на Кмета Община Русе, с площ от 565 кв.м., отреден за жилищно застрояване, предмет на Акт №4968/14.06.2007 г. за частна общинска собственост, вписан под №63, том 25, н.д.6273 вх. рег. №14 от 21.06.2007 г. по описа на Служба по вписванията – град Русе, с начална тръжна продажна цена 20 790,00лв. (двадесет хиляди седемстотин и деветдесет лева), без дължими данъци и такси.

Дължимите данъци и такси да се определят след провеждане на търга и са за сметка на спечелилия търга участник – купувач.

30% от постъпленията от продажбата на посочения поземлен имот да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 23**

**К.л. № 70 Откриване процедура за провеждане на публичен търг с явно наддаване за продажба на недвижим имот – ЧОС, с адрес: гр. Мартен, община Русе, ул. „Страхил войвода“ № 52 и № 54**

**Г-жа Златомира Стефанова:** Благодаря, господин Председател. Уважаеми общински съветници, подкрепяме точката за закупуване на два незастроени урегулирани поземлени имота, адресите са посочени. Има положително становище на КОС и на кмета на град Мартен. Благодаря.

**Акад. Христо Белоев:** Благодаря. Няма заявки за изказване. Гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 71**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявления вх.№ОИ-10-150/27.10.2023 г. и извлечение от Протокол №1/19.12.2023 г. на Комисията по общинска собственост, Общинският съвет реши:

Дава съгласие за откриване на процедура за провеждане на публичен търг с явно наддаване за продажба на следните недвижими имоти – частна общинска собственост:

1. УПИ XII-1283 в кв. 69 по Застроителния и регулационен план на гр. Мартен, ЕКАТТЕ: 47336, Община Русе, одобрен със Заповед №128/23.04.1986 г. на ИК на ОбНС – Русе, с площ от 686 кв.м., отреден за жилищно застрояване, с адрес гр. Мартен, ул. „Страхил войвода“ №52, предмет на АЧОС №9128/25.03.2019 г., вписан под №32, том 10, Н.Д. 1908, ДВР 3693, вх.рег. №3770 от 29.03.2019 г. по описа на Службата по вписвания – Русе, при начална тръжна продажна цена 47 217,00 лева, без дължими данъци и такси.

2. УПИ XIII-1283 в кв. 69 по Застроителния и регулационен план на гр. Мартен, ЕКАТТЕ: 47336, Община Русе, одобрен със Заповед №128/23.04.1986 г. на ИК на ОбНС – Русе, с площ от 791 кв.м., отреден за жилищно застрояване, с адрес гр. Мартен, ул. „Страхил войвода“ №54, предмет на АЧОС №9129/25.03.2019 г., вписан под №24, том 10, Н.Д. 1900, ДВР 3681, вх.рег. №3771 от 29.03.2019 г. по описа на Службата по вписвания – Русе, при начална тръжна продажна цена 54 445,00 лева, без дължими данъци и такси.

Дължимите данъци и такси да се определят след провеждане на тръжните процедури и са за сметка на спечелилите участници – купувачи.

30% от постъпленията от продажбата да се използват за дейности, предвидени в чл. 52, ал. 5 на Закона за местното самоуправление и местната администрация, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 24**

**К.л. № 71 Продажба на общински поземлен имот, намиращ се в гр. Русе, кв. ДЗС, ул. „Омайниче“ по чл.35, ал.1 от ЗОС**

**Г-жа Златомира Стефанова:** Благодаря, господин Председател. Уважаеми общински съветници, подкрепяме точката. Има преписка от Комисията по общинска собственост с положително становище. Искали сме също становище и на кметския наместник, което е положително. Благодаря.

**Акад. Христо Белоев:** Благодаря. Няма заявки за изказване. Гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 72**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

1. Дава съгласие за продажба чрез публичен търг с явно наддаване на следния общински поземлен имот, представляващ незастроен поземлен имот с идентификатор идентификатор 63427.11.249 по кадастралната карта и кадастралните регистри на гр. Русе, Община Русе, Област Русе, а по регулационния план представлява урегулиран поземлен имот II, кв. 2, с площ 622 кв.м., в гр. Русе, Община Русе, кв. ДЗС, ул. „Омайниче“, с трайно предназначение на територията: Урбанизирана, с начин на трайно ползване: Ниско застрояване (до 10 м.) , граници и съседни имоти: 63427.11.185, 63427.11.248, 63427.11.195, 63427.11.250. За имота е съставен Акт за общинска собственост №10844/10.07.2023 г., с начална тръжна продажна цена в размер на 15 017,00 лева (петнадесет хиляди и седемнадесет лева), без данъци и такси.

Дължимите данъци и такси се определят след провеждане на търга и са за сметка на спечелилия участник - купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 25**

**К.л. № 72 Продажба на общински поземлен имот, намиращ се в гр. Русе, кв. ДЗС, ул. „Явор“ по чл.35, ал.1 от ЗОС**

**Г-жа Златомира Стефанова:** Благодаря. Отново контролния лист касае продажба в квартал ДЗС. Комисията по общинска собственост е с положително становище, както и кметският наместник. Благодаря.

**Акад. Христо Белоев:** Благодаря. Няма заявки за изказване. Гласуваме.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 73**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

1. Дава съгласие за продажба чрез публичен търг с явно наддаване на следния общински поземлен имот, представляващ незастроен поземлен имот с идентификатор идентификатор 63427.11.239 по кадастралната карта и кадастралните регистри на гр. Русе, Община Русе, Област Русе, а по регулационния план представлява урегулиран поземлен имот II-190, кв. 14, с площ 467 кв.м., в гр. Русе, Община Русе, кв. ДЗС, ул. „Явор“, с трайно предназначение на територията: Урбанизирана, с начин на трайно ползване: Ниско застрояване (до 10 м.), граници и съседни имоти: 63427.11.238, 63427.11.242, 63427.11.240, 63427.11.204, 63427.11.205. За имота е съставен Акт за частна общинска собственост №6274/22.07.2010 г., с начална тръжна продажна цена в размер на11 919,00 лева (единадесет хиляди деветстотин и деветнадесет лева), без данъци и такси.

Дължимите данъци и такси се определят след провеждане на търга и са за сметка на спечелилия участник - купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 26**

**К.л. № 73 Откриване на процедура за провеждане на публичен търг с явно наддаване за учредяване право на строеж за изграждане на обект: „Лятна кухня“ върху имот – ЧОС, намиращ се в с. Сандрово, ул. „Ясна поляна“**

**Г-жа Златомира Стефанова:** Благодаря. Уважаеми общински съветници, това е заявление за изграждане на лятна кухня върху общински имот в село Сандрово. Подкрепяме. Благодаря.

**Акад. Христо Белоев:** Благодаря. Няма заявки за изказване. Гласуваме точката.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 74**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 37, ал. 1 и чл. 41, ал. 2 от ЗОС, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №1/19.12.2023 г. на КОС, Общинският съвет

реши:

Дава съгласие за провеждане на публичен търг с явно наддаване за учредяване възмездно право на строеж за изграждане на Лятна кухня с размери 10,00/5,60 м и застроена плащ 56,00 кв.м. върху имот –частна общинска собственост, представляващ застроен урегулиран поземлен имот УПИ III-26 от кв. 1 по плана с. Сандрово, Община Русе, с площ от 698,00 кв.м., отреден за жилищно застрояване, съобразно скица-предложение за издаване на виза за допълващо застрояване-лятна кухня, издадена на 14.07.2023 г. от Гл. архитект на Община Русе, при начална тръжна цена 1 944,00 лева, без включени дължими данъци и такси, които са за сметка на участника, спечелил търга.

Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването му.

**Точка 27**

**К.л. № 74 Съгласие за продажба на общински недвижим имот, представляващ придаваем терен по улична регулация от ПИ 63427.9.1212, с площ от 12 кв.м., приобщен към УПИ II-509, в кв.40 по плана на кв. „Долапите“, гр. Русе**

**Г-жа Златомира Стефанова:** Благодаря, господин Председател. Подкрепяме точката, за да бъде приложена уличната регулация. Благодаря.

**Акад. Христо Белоев:** Благодаря. Няма заявки за изказване. Гласуваме.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 75**

На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол № 1 от 19.12.2023г. на Комисията по общинска собственост, скица - проект за придаваемо място по улична регулация, съобразно предвижданията на ПУП-ИПУР и ПРЗ, одобрен със Заповед № РД-01-3388/17.10.2023г. на Кмета на Община Русе, Общински съвет реши:

1. Обявява придаваем терен от с площ от 12,00 кв.м. по улична регулация от ПИ 63427.9.1212, придавани към поземлен имот с идентификатор 63427.9.509 за образуване на ново УПИ II-509, в кв. 40 по плана на кв. „Долапите“, град Русе, за частна общинска собственост.

2. Да се продаде терен, общинска собственост, представляващ придаваема част от 12,00 кв.м. по улична регулация от ПИ 63427.9.1212, придавани към поземлен имот с идентификатор 63427.9.509 за образуване на ново УПИ II-509, в кв. 40 по плана на кв. „Долапите“, град Русе, на Е. С. Х., след заплащане на Община Русе цена в размер на 253,20 лева (двеста петдесет и три лева и двадесет стотинки) без дължимите данъци и такси, които са за сметка на купувача.

3. Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването му.

**Точка 28**

**К.л. № 75 Съгласие за продажба на общински недвижими имоти, представляващи придаваеми терени по улична регулация, с площ от 3,00 кв.м. /от ул. „Карлово“ – ПИ 63427.10.1045/ и 14,00 кв.м. /от ул. „Враца“ – ПИ 63427.10.799/, които да се придадат към УПИ V-1515, в кв.156 по плана на града, представляващ ПИ с идентификатор 63427.10.1515 по кадастралната карта и кадастралните регистри / КККР/ на град Русе**

**Г-жа Златомира Стефанова:** Благодаря, господин Председател. Тук отново контролния лист касае прилагане на улична регулация с площ от 3.14 квадратни метра. Подкрепяме. Благодаря ви.

**Акад. Христо Белоев:** Благодаря. Заявки за изказване няма. Гласуваме точката.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 76**

На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол № 1 от 19.12.2023г. на Комисията по общинска собственост, скица - предложение за придаваемо място по улична регулация, съобразно предвижданията на ПУП-ПР, одобрен със Заповед № 3558/09.10.2003г. на Кмета на Община Русе, Общински съвет – Русе реши:

1. Обявява придаваеми терени с площ от 3,00 кв.м. по улична регулация от ул. „Карлово“ (ПИ 63427.10.1045) и 14,00 кв.м по улична регулация от ул. „Враца“ (ПИ 6342.10.799), придавани към УПИ V – 1515, в кв. 156 по плана на град Русе, за частна общинска собственост.

2. Да се продаде терен, общинска собственост, представляващ придаваема част от 3,00 кв.м. по улична регулация от ул. „Карлово“ (ПИ 63427.10.1045), град Русе, община Русе, придаван към УПИ V – 1515, в кв. кв. 156 по плана на града, на Н. С. Д., след заплащане на Община Русе цена в размер на 69,99 лева (шестдесет и девет лева деветдесет и девет стотинки) без дължимите данъци и такси, които са за сметка на купувача.

3. Да се продаде терен, общинска собственост, представляващ придаваема част от 14,00 кв.м. по улична регулация от ул. „Враца“ (ПИ 6342.10.799), град Русе, община Русе, придаван към УПИ V – 1515, в кв. 156 по плана на града, на Найден Стефанов Дичев, след заплащане на Община Русе цена в размер на 326,62 лева (триста двадесет и шест лева шестдесет и две стотинки) без дължимите данъци и такси, които се дължат от купувача.

4. Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването му.

**Точка 29**

**К.л. № 76 Прекратяване на съсобственост чрез продажба частта на община Русе върху поземлен имот с идентификатор 63427.4.2035, съгласно кадастралната карта и кадастралните регистри на гр. Русе, община Русе, находящ се в гр. Русе, ул. „Лъкатник“ № 24**

**Г-жа Златомира Стефанова:** Благодаря, господин Председател. Тук имаме заявление за закупуване на общинската част, която е 64 от 286 квадратни метра в двора на заявителите. По преценка на Комисията общинска собственост дава съгласие за прекратяването, тъй като не може да реализираме в двора на заявителя нещо в тези квадрати. Благодаря.

**Акад. Христо Белоев:** Благодаря. Заявки за изказване няма. Гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 77**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 36 от Закона за собствеността, чл. 36, ал. 1, т. 2, чл. 8, ал. 1, чл. 41, ал. 2 от ЗОС, чл. 34, ал. 1, т.2 и чл. 34, ал. 3 от Наредба №1 за общинската собственост на Общински съвет – Русе, Заявление вх. №ОИ-04-3/28.08.2023г. и извлечение от Протокол №1/19.12.2023г. на Комисията по общинска собственост, Общинският съвет реши:

Дава съгласие за прекратяване на съсобствеността между Община Русе и Д. Р. Д. и М. К. Д., чрез изкупуване дела на Община Русе, представляващ 64/286 кв.м. идеални части от поземлен имот с идентификатор 63427.4.2035 по КККР на гр. Русе, находящ се в Община Русе, гр. Русе, ул. „Лъкатник“ №24, целият с площ от 286 кв.м., с трайно предназначение на територията: Урбанизирана, с начин на трайно ползване: ниско застрояване /до 10м/, предмет на АЧОС №10874/29.09.2023г., вписан в Агенция по вписванията – Служба по вписванията – Русе под №160, том 31, н.д. 6475, ДВР 11540, вх. №11842/03.10.2023г., от Д. Р. Д. и М. К. Д., срещу заплащане на цена в размер 9660.00 лв., без включени дължими данъци и такси, които се дължат от Д. Р. Д. и М. К. Д.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 30**

**К.л. № 77 Учредяване право на надстрояване на съществуваща сграда в имот ЧОС, находящ се в гр. Русе, кв. „Дружба 2“, ул. „Мальовица“**

**Г-жа Златомира Стефанова:** Благодаря, господин Председател. Подкрепяме точката с положително становище на КОС.

**Акад. Христо Белоев:** Благодаря. Заявки за изказване няма. Гласуваме.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 78**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 38, ал. 2 и чл. 4чл. 41, ал. 2 от ЗОС, чл. 26, ал. 1, т. 3 и чл. 42, ал. 2 от Наредба №1 на Общински съвет – Русе за общинската собственост и Протокол №1/19.12.2023 г. на Комисията по общинска собственост, Общинският съвет реши:

Дава съгласие за учредяване право на надстрояване за изграждане на надстройка със застроена площ 230 кв.м. на едноетажна сграда за търговия с идентификатор 63427.4.1244.32 по КККР на гр. Русе, собственост на И. Г. Д. и Х. Р. Д. изградена в поземлен имот частна общинска собственост с идентификатор 63427.4.1244 по КККР на гр. Русе, по регулационния план на града представляващ УПИ I-за жилищно строителство и обществено-обслужващи сгради, в кв. 610, в полза на И. Г. Д. И Х. Р. Д., срещу заплащане на цена в размер на 25 063.90 лв., без включени дължими данъци и такси, които се дължат от суперфициарите.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 31**

**К.л. № 78 Предоставяне за безвъзмездно управление на едноетажна масивна сграда – общинска собственост, намираща се в с. Семерджиево, община Русе**

**Г-жа Златомира Стефанова:** Благодаря, господин Председател. Това е докладна записка от госпожа Мюжгян Халилова, която е кмет на село Семерджиево. Тя изразява желание за предоставяне за безвъзмездно управление на едноетажната масивна сграда, частна общинска собственост със застроена площ 120 квадратни метра в село Семерджиево. Сградата ще се използва за пенсионерски клуб. Подкрепяме точката.

**Акад. Христо Белоев:** Благодаря на точка. Заявки за изказване няма. Гласуваме.

**КВОРУМ – 48. С 47 „за“, 0 „против“ и 1 „въздържали се“ се прие**

**РЕШЕНИЕ № 79**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 12, ал. 1 и ал. 4 от Закона за общинската собственост, във връзка с чл. 10, ал. 2 от Наредба №1 за общинската собственост на Общински съвет – Русе, Общински съвет – Русе реши:

Да се предостави безвъзмездно за управление на Кметство - с. Семерджиево, едноетажна масивна сграда №502.317.3, със застроена площ 120 кв.м., разположена в поземлен имот №502.317 по кадастралния план на с. Семерджиево, Община Русе, а по регулационния и застроителен план на населеното място представлява урегулиран поземлен имот I-317, в квартал, ЕКАТТЕ: 66158, с площ 2971 кв.м., намиращ се в с. Семерджиево, Община Русе, отреден за Обществено застрояване, предмет на Акт за частна общинска собственост №10868/11.09.2023 г., вписан под №128, том 29, н.д.6022, дв.вх. 10755, вх. №11051 от 14.09.2023 г. по описа на Службата по вписванията – Русе.

**Точка 32**

**К.л. № 79 Промяна на начина на трайно ползване на земеделска земя – ПОС, намираща се в землището на град Русе, местност „Лагера“, от „пасище“ в „друг вид земеделска земя“**

**Г-жа Златомира Стефанова:** Благодаря, господин Председател. Тази точка също я обяснявахме по комисиите. Във връзка с постъпило предложение да се закупи само част от този поземлен имот, който е с площ 30 декара. При извършени огледи на място от служителите на общинската администрация имота е на много добро място и е обрасъл с храсти и единични дървета, с оскъдна тревна покривка. Не отговаря на характеристиките за пасище, не е включен в плана за пасище. С оглед на това предлагаме общинският съвет да даде съгласие за промяна на нейното предназначение от пасище в друг вид земеделска земя, за да може да се развие този имот. Благодаря.

**Акад. Христо Белоев:** Благодаря. Заявки за изказване няма. Гласуваме точката.

**КВОРУМ – 48. С 44 „за“, 0 „против“ и 4 „въздържали се“ се прие**

**РЕШЕНИЕ № 80**

На основание чл. 21, ал.1, т. 8 и чл. 21, ал. 2 от Закона за местното самоуправление и местната администрация, чл. 8, ал. 1 от Закона за общинската собственост, във връзка с чл. 78а, ал.1 от Правилника за прилагане на Закона за собствеността и ползването на земеделските земи, Общинският съвет реши:

Дава съгласие за промяна начина на трайно ползване на поземлен имот с идентификатор 63427.3.516 по кадастралната карта и кадастралните регистри (КККР), намиращ се в землището на гр. Русе, Община Русе, Област Русе, в местност „Лагера“, с трайно предназначение на територията: Земеделска, с начин на трайно ползване: пасище, обект на Акт за публична общинска собственост № 6847/17.12.2012 г., като новият начин на трайно ползване да бъде установен по реда, предвиден в чл. 78а, ал.2 и ал.4 от ППЗСПЗЗ.

**Точка 33**

**К.л. № 80 Изразяване на предварително съгласие за провеждане на процедура по промяна предназначението на част от поземлен имот с идентификатор 63427.80.62 по кадастралната карта и кадастралните регистри /КККР/ на град Русе, с адрес на поземления имот: град Русе, местност „Слатина“, целият с площ 1177 кв., крайно предназначение на територията: земеделска, начин на трайно ползване: пасище**

**Г-жа Златомира Стефанова:** Благодаря, господин Председател. Уважаеми общински съветници, подкрепяме точката, с която ще се осигури в бъдеще пътен достъп до имота. Благодаря.

**Акад. Христо Белоев:** Благодаря. Заявки за изказване няма. Гласуваме по точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 81**

На основание чл. 21, ал. 1, т. 8 и чл. 21, ал. 2 от ЗМСМА, във връзка с чл. 25, ал. 3, т. 1 и ал. 5 от Закона за собствеността и ползването на земеделските земи /ЗСПЗЗ/, при съответно приложение чл. 30, ал. 3 и чл. 40, ал. 5 от Правилника за прилагане на Закона за опазване на земеделските земи /ППЗОЗЗ/, общинският съвет реши:

1. Дава предварително съгласие за промяна на предназначението на 36 кв.м от поземлен имот с идентификатор 63427.80.62 по КККР на град Русе – публична общинска собственост на Община Русе, с проектен идентификатор 63427.80.110, от земеделска земя в урбанизирана територия, върху която част (имот с проектен идентификатор 63427.80.110) да бъде определено трасе за транспортен достъп между път от републиканската пътна мрежа II- 21 Русе – Силистра и ПИ с идентификатор 63427.80.106, собственост на „Диоген Строй“ ЕООД, ЕИК 205272390.

Промяната на предназначението на ПИ с проектен идентификатор 63427.80.110, съобразно настоящото решение и изграждането на пътната връзка върху посочения имот между републиканския път и ПИ 63427.80.106 да се извърши от и за сметка на „Диоген Строй“ ЕООД, ЕИК 205272390, безвъзмездно в полза на Община Русе.

2. Определя срок на валидност на предварителното съгласие – до 5 години от влизане в сила на решението.

**Точка 34**

**К.л. № 82 Отдаване под наем на част от терен - частна общинска собственост, за разполагане на преместваем обект по чл. 56 от ЗУТ на държавно предприятие „Български спортен тотализатор“**

**Акад. Христо Белоев:** Госпожа Стефанова. 82-ри контролен лист. Български спортен тотализатор.

**Г-жа Златомира Стефанова:** Благодаря, господин Председател. Подкрепяме точката. Знаете, че без търг се отдават части от терени за Българския спортен тотализатор. Предложението е за 5 години.

**Акад. Христо Белоев:** Благодаря. Заявки за изказвания няма. Гласуваме по точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 82**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 14, ал. 2 и ал. 1 от Закона за общинската собственост, чл. 103, ал. 3 от Закона за физическото възпитание и спорта, и чл. 56, ал. 1, т. 2 и ал. 5 на същия член от Закона за устройство на територията, във връзка с чл. 1, т. 2, чл. 2, ал. 1, т. 13, ал. 2 на същия член, чл. 3 и чл. 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем, при спазване на правилата в областта на държавните помощи, за срок от пет години,на държавно предприятие „Български спортен тотализатор“,ЕИК 202766380,част от терен - частна общинска собственост, за поставяне на преместваем обект павилион за тото-пункт, с площ 15,18 кв. м, находящ се в гр. Русе, ж. к. „Възраждане“, срещу бл. „Мара Манева“, т. 187 от Общата схема за поставяне на преместваеми обекти по чл. 56 от ЗУТ на територията на гр. Русе, с месечна наемна цена – 72,00 лв. (Седемдесет и два лева) без включен ДДС.

Решението подлежи на оспорване чрез Общински съвет-Русе по реда на Административнопроцесуалния кодекс в 14-дневен срок от съобщаването.

**Точка 35**

**К.л. № 83 Провеждане на публичен търг с явно наддаване за отдаване под наем на част от терен - публична общинска собственост, за разполагане на преместваем обект по чл. 56 от ЗУТ**

**Г-жа Златомира Стефанова:** Благодаря, господин Председател. Поддържаме точката.

**Акад. Христо Белоев:** Благодаря. Заявки за изказвания няма. Гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 83**

На основание чл. 21, ал. 2, във връзка с чл. 21, ал. 1, т. 8, чл. 52, ал. 5, т. 2 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1, т. 2 и ал. 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на части от терени - публична общинска собственост, за разполагане на преместваеми обекти, както следва:

1. Част от терен - публична общинска собственост, ПИ 63427.2.1742 - за поставяне на преместваем обект – павилион за продажба на цветя №1, с площ 6,00 кв. м, находящ се в гр. Русе, ЦГЧ, при градинката на ул. „Хан Крум“, пред Младежкия център, с начална тръжна месечна наемна цена – 95,00 лв. (Деветдесет и пет лева) без включен ДДС.

2. Част от терен – публична общинска собственост, ПИ 63427.2.1566 - за поставяне на преместваем обект – павилион за продажба на вестници и списания, с площ 1,44 кв. м, находящ се в гр. Русе, Зона „В2“, ул. „Александровска“ и ул. „Мостова“, с начална тръжна месечна наемна цена – 35,00 лв. (Тридесет и пет лева) без включен ДДС.

3. Част от терен – публична общинска собственост, ПИ 63427.2.965 - за поставяне на преместваем обект – павилион за продажба на вестници и списания, с площ 2,00 кв. м, находящ се в гр. Русе, Зона „В1“, пресечна точка на ул. „Александровска“ и ул. „Асен Златаров“, позиция „А-7“, с начална тръжна месечна наемна цена – 48,00 лв. (Четиридесет и осем лева) без включен ДДС.

4. Част от терен – публична общинска собственост, ПИ 63427.2.965 - за поставяне на преместваем обект – павилион за търговска дейност, с площ 2,00 кв. м, находящ се в гр. Русе, Зона „В1“, пресечна точка на ул. „Александровска“ и ул. „Асен Златаров“, позиция „А-5“, с начална тръжна месечна наемна цена – 48,00 лв. (Четиридесет и осем лева) без включен ДДС.

**Точка 36**

**К.л.№ 24 Предоставяне безвъзмездно за управление на застроен УПИ III-822 в кв. 32, с площ от 1 522 кв.м.и УПИ I-821, отреден за спортен комплекс, кв.29, по плана на с. Николово, Община Русе, в полза на Общинско предприятие „Спортни имоти“**

**Г-жа Златомира Стефанова:** Благодаря, господин Председател. Съвсем кратко ще докладвам, че по заявление за развитие на съоръжението в Николово за ползване на стадион и спортна зала имотите са в общинска собственост. Всъщност предлагаме на общинския съвет те да бъдат прехвърлени към общинското предприятие „Спортни имоти“, които са допълнени и в правилника му с цел развитието на този обект. Благодаря.

**Акад. Христо Белоев:** Благодаря. Заявки за изказване няма. Гласуваме точката.

**КВОРУМ – 49. С 47 „за“, 0 „против“ и 2 „въздържали се“ се прие**

**РЕШЕНИЕ № 84**

На основание чл. 21, ал. 1, т. 8 и чл. 21, ал.2 от Закона за местно самоуправление и местна администрация, във връзка с чл. 8, ал. 1 от ЗОС, чл. 12, ал. 1 и ал. 4, чл. 52, ал. 1, ал. 3 и 4 от Закона за общинската собственост, във връзка с чл. 10, ал. 2 и чл. 12, ал. 2 от Наредба №1 за общинската собственост на Общински съвет-Русе, Общински съвет - Русе реши:

1. Предоставя безвъзмездно за управление на Общинско предприятие „Спортни имоти“: застроен терен, представляващ УПИ III-822 в кв. 32, с площ от 1 522 кв.м., по плана на с. Николово, ведно с построената върху него двуетажна масивна сграда – стоманобетонова конструкция – съблекалня и спортна зала, със застроена площ 314 кв.м., предмет на Акт №6108/06.10.2009 г. за частна общинска собственост и УПИ I-821, за спортен комплекс, кв.29, по плана на с. Николово, с площ от 61 170 кв.м. предмет на Акт №6828/28.11.2012 г. за публична общинска собственост.

2. Приема Правилник за допълнение на Правилника за дейността на Общинско предприятие „Спортни имоти“ както следва:

Параграф единствен:

- Допълва Приложение №1 на Правилника за дейността на Общинско предприятие „Спортни имоти“ - „Списък на спортните обекти, общинска собственост предоставени за управление на Общинско предприятие „Спортни имоти“, като добавя “: застроен терен, представляващ УПИ III-822 в кв. 32, с площ от 1 522 кв.м., по плана на с. Николово, ведно с построената върху него двуетажна масивна сграда – стоманобетонова конструкция – съблекалня и спортна зала, със застроена площ 314 кв.м., предмет на Акт №6108/06.10.2009 г. за частна общинска собственост и УПИ I-821, за спортен комплекс, кв.29, по плана на с. Николово, с площ от 61 170 кв.м. предмет на Акт №6828/28.11.2012 г. за публична общинска собственост.

**Точка 37**

**К.л. № 86 Придобиване правото на собственост от страна на Община Русе върху движима вещ – собственост на частно лице, по реда на чл. 34, ал. 2, от ЗОС, във връзка с чл. 6, ал. 2 от Наредба №1 на Общински съвет – Русе**

**Г-жа Златомира Стефанова:** Благодаря, господин Председател. Тук имаме заявление от госпожа Ангелина Бедрос. Предложение да се закупи от община Русе движима вещ. Това е павилион за продажба на печатни произведения. Всички знаете малката книжарница, която точно е срещу Арт кафето. Тя е с площ 14.85 квадратни метра. Бихме искали да подкрепите точката, защото павилионът е много, много добре запазен, с добра метална конструкция, електроснабден, водоснабден. Има одобрена от главния архитект проектна документация и схема за поставяне. Предложението е за 5000 лева. Благодаря.

**Акад. Христо Белоев:** Благодаря. Заявки за изказвания няма. Гласуваме по точката.

**КВОРУМ – 47. С 40 „за“, 0 „против“ и 7 „въздържали се“ се прие**

**РЕШЕНИЕ № 85**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 1 и чл. 34, ал. 1 и ал. 2 от ЗОС, чл. 6, ал. 2 от Наредба №1 за общинската собственост на Общински съвет – Русе и предложение от собственика на движимата вещ, Общински съвет - Русе реши:

Дава съгласие за придобиване правото на собственост чрез покупко-продажба върху движима вещ собственост на ЕТ „Ангелина Бедрос“, ЕИК: 827134775, със седалище гр. Русе, ул. „Борисова“ №82, представляваща павилион за продажба на печатни произведения – книжарница, с площ от 14,85 кв.м., ситуирана в имот – публична общинска собственост, с идентификатор 63427.2.413 по Кадастралната карта и кадастралните регистри на гр. Русе, в гр. Русе, пл. „Свобода“ (срещу „Арт кафе“), от Община Русе, срещу заплащане на цена в размер на 5 000,00 лв. (пет хиляди лева), без данъци и такси .

Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 38**

**К.л. № 95 Прекратяване на съсобственост чрез продажба частта на Община Русе от недвижим имот, намиращ се в гр. Русе, ул. „Витоша“ №13**

**Г-жа Златомира Стефанова:** Благодаря, господин Председател. Заявителите са съсобственици при равни права на 124 от 548 квадратни метра от идеалните части. Те искат да прекратят съсобственост чрез продажба на частта на общината, която представлява 47.25 квадрата от 550 квадрата идеални части. Изготвена е пазарна оценка и Комисията по общинска собственост е дала положително становище. Благодаря.

**Акад. Христо Белоев:** Благодаря. Заявки за изказвания няма. Гласуваме по точката.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 86**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1, чл. 36, ал. 1, т. 2 и чл. 41, ал. 2 от Закона за общинската собственост, чл. 26, ал. 1, т. 1, чл. 34, ал. 1, т. 2 и чл.34, ал. 3 от Наредба №1 на Общински съвет - Русе за общинската собственост, Общинският съвет реши:

1. Дава съгласие за прекратяване на собствеността между Община Русе от една страна и С. А. И. от друга страна, чрез продажба на частта на Община Русе, представляваща: 47,25/ 550 кв.м. идеални части от ПОЗЕМЛЕН ИМОТ с идентификатор 63427.2.382 по кадастралната карта и кадастралните регистри на гр. Русе, Община Русе, Област Русе, целият с площ от 550 кв.м., намиращ се в гр. Русе, ул. „Витоша“ №13, с трайно предназначение на територията: Урбанизирана, с начин на трайно ползване: Ниско застрояване (до 10 m). За общинската част от имота е съставен Акт за частна общинска собственост №10823/27.11.2023 г., вписан под №69, том 39, н. д. 8076, д.в.р. 14292, вх. №14670 от 29.11.2023 г. по описа на Службата по вписвания - Русе, срещу заплащане от С. А. И. на цена в размер на 19 940 лева (деветнадесет хиляди деветстотин и четиридесет лева), без дължими данъци и такси.

Дължимите данъци и такси са за сметка на купувача.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 39**

**К.л. № 96 Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се в землището на гр. Русе, местност „Конубунар“**

**Г-жа Златомира Стефанова:** Благодаря, господин Председател. Извинявам се… (шум от зала).

**Акад. Христо Белоев:** Да. Още един „за“, Станчев ръчно, Семра Джиниева ръчно „за“. Да, благодаря.

*Гласовете на Станимир Станчев и Семра Джиниева са относно предходната точка и са отразени в общото гласуване и в броя гласове, с които се прие решението в Точка 38.*

**Акад. Христо Белоев:** Заповядайте.

**Г-жа Златомира Стефанова:** Благодаря. Уважаеми общински съветници, поддържаме точката. Благодаря ви.

**Акад. Христо Белоев:** Благодаря. Заявки за изказване няма, нали? Да. Гласуваме по точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 87**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 1, чл. 8, ал. 1, чл. 41, ал. 2 от Закона за общинската собственост, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх.№ ОИ-10-119/ 05.07.2023г. и извлечение от Протокол № 41/23.08.2023г. на Комисията по общинска собственост, Общинският съвет реши:

Дава съгласие за откриване на процедура за провеждане на публичен търг с явно наддаване за продажба на поземлен имот с идентификатор 63427.159.22, съгласно Кадастралната карта и кадастралните регистри на гр. Русе, одобрени със Заповед №РД-18-91/15.12.2007 г. на Изпълнителния директор на АГКК, с последно изменение, засягащо имота от 28.12.2023г., с площ от 535 кв.м., трайно предназначение на територията: Земеделска, с начин на трайно ползване: За земеделски труд и отдих (съгласно §4 от ПЗР на ЗСПЗЗ), шеста категория при неполивни условия, находящ се в землището на гр. Русе, местност „Конубунар“, предмет на АЧОС №10863/10.08.2023 г., вписан под №11, том 26, ДВР 9516, Н.А. 5258, вх.рег. №9777 от 15.08.2023 г. по описа на Службата по вписвания – Русе, при начална тръжна продажна цена 50 860,00 лв (петдесет хиляди осемстотин и шестдесет лева), без дължими данъци и такси. Последните са за сметка на спечелилия търга участник – купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 40**

**К.л. № 97 Откриване на процедура за провеждане на публичен търг с явно наддаване за учредяване на възмездно право на строеж за изграждане на четири броя гаражи върху имот – частна общинска собственост, намиращ се в град Русе, кв. „Дружба“ 3**

**Г-жа Златомира Стефанова:** Уважаеми общински съветници, подкрепяме точката с положително становище на Комисия по общинска собственост.

Акад. Христо Белоев: Благодаря. Богомил изказване или не? Не. Няма заявки за изказване. Гласуваме по точката.

**КВОРУМ – 48. С 40 „за“, 3 „против“ и 5 „въздържали се“ се прие**

**РЕШЕНИЕ № 88**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал.1, чл. 37, ал. 1 и чл. 41, ал. 2 от ЗОС, чл. 26, ал. 1, т. 3, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №40/20.07.2023 г. на КОС, Общинският съвет реши:

Дава съгласие за провеждане на публичен търг с явно наддаване за учредяване възмездно право на строеж за изграждане на четири броя гаражи поотделно, върху имот – частна общинска собственост, представляващ поземлен имот с идентификатор 63427.4.558 по Кадастралната карта и кадастралните регистри на гр. Русе, с адрес гр. Русе, кв. „Дружба 3“, с трайно предназначение на територията: Урбанизирана; начин на трайно ползване: Комплексно застрояване, а съгласно действащия регулационен план на гр. Русе, представляващ УПИ III-за жилищно строителство и озеленяване, кв. 591.1, в ж.к. „Дружба 3“ по плана на гр. Русе, съобразно скица-предложение за виза за проектиране на четири броя гаражи, издадена от Главния архитект на Община Русе, както следва:

- гараж №1 с размери 3,40/6,00 м. и застроена площ 20,40 кв.м., при начална тръжна цена 2 209,80 лева, без включени дължими данъци и такси, които са за сметка на участника, спечелил търга;

- гараж №2 с размери 3,40/6,00 м. и застроена площ 20,40 кв.м., при начална тръжна цена 2 209,80 лева, без включени дължими данъци и такси, които са за сметка на участника, спечелил търга;

- гараж №3 с размери 3,40/6,00 м. и застроена площ 20,40 кв.м., при начална тръжна цена 2 209,80 лева, без включени дължими данъци и такси, които са за сметка на участника, спечелил търга;

- гараж №4 с размери 3,40/6,00 м. и застроена площ 20,40 кв.м., при начална тръжна цена 2209,80 лева, без включени дължими данъци и такси, които са за сметка на участника, спечелил търга;

Решението подлежи на оспорване чрез Общински Съвет – Русе пред Административен съд – Русе в 14-дневен срок от съобщаването му.

**Точка 41**

**К.л. № 98 Откриване на процедура за провеждане на публичен търг с явно наддаване за учредяване на възмездно право на строеж за изграждане на два броя гаражи върху имот – частна общинска собственост, намиращ се в гр. Русе, кв. „Чародейка-Г-юг“**

**Г-жа Златомира Стефанова:** Благодаря, господин Председател. Поддържаме точката за изграждане на два броя гаражи към съществуваща гаражна група. Благодаря.

**Акад. Христо Белоев:** Благодаря. Заявки за изказване няма. Гласуваме по точката.

**КВОРУМ – 48. С 36 „за“, 6 „против“ и 6 „въздържали се“ се прие**

**РЕШЕНИЕ № 89**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал.1, чл. 37, ал. 1 и чл. 41, ал. 2 от ЗОС, чл. 26, ал. 1, т. 3, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №1/19.12.2023 г.на КОС, Общинският съвет реши:

Дава съгласие за провеждане на публичен търг с явно наддаване за учредяване възмездно право на строеж за изграждане на два броя гаражи върху имот – частна общинска собственост, представляващ поземлен имот с идентификатор 63427.6.155 по КККР на гр. Русе, с площ от 3777 кв. м., с трайно предназначение на територията: Урбанизирана, с начин на трайно ползване: За друг обществен обект комплекс, а съгласно действащия регулационен план на гр. Русе, представляващ УПИ III-191 за гаражи и магазин, кв. 903, ж. р-н „Чародейка-Г-юг“ с адрес на имота гр. Русе, кв. Чародейка-Г-юг“, ул. „Тодор Икономов“, съобразно виза за проектиране на 2 броя гаражи, издадена на 29.07.2020 г. от Главния архитект на Община Русе, както следва:

- гараж №1 с размери 5,70/3,25 м и застроена площ 18,52 кв.м., при начална тръжна цена 2 004,00 лева, без включени дължими данъци и такси, които са за сметка на участника, спечелил търга;

- гараж №2 с размери 6,15/3,50 м и застроена площ 21,52 кв.м., при начална тръжна цена 2 329,00 лева, без включени дължими данъци и такси, които са за сметка на участника, спечелил търга.

Решението подлежи на оспорване чрез Общински Съвет – Русе пред Административен съд – Русе в 14-дневен срок от съобщаването му.

**Точка 42**

**К.л. № 99 Откриване на процедура за продажба на недвижим имот – общинска собственост, представляващ придаваем терен по улична регулация, с площ от 24 кв.м. от улица от северозапад и 1 кв.м. от улица от югоизток, срещу прехвърляне на 2 кв.м. от южната страна, към улица с цел прилагане на регулацията на новообразуван УПИ XL-1509 в кв. 10 по плана на Източна промишлена зона, гр. Русе**

**Г-жа Златомира Стефанова:** Благодаря, господин Председател. Поддържаме точката да се приложи уличната регулация.

**Акад. Христо Белоев:** Благодаря. Заявки няма за изказване. Гласуваме по точката. 46 „за“, 0 „против“ и 0 „въздържали се“. Ръчно „за“ двама – Росица Георгиева и Евгени Игнатов.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 90**

На основания чл.21, ал. 1, т. 8 и чл. 21, ал. 2 от Закона за местното самоуправление и местната администрация, §22, ал. 1, т. 1, буква „б” от Преходни и Заключителни разпоредби от Закон за устройство на територията, чл. 6, ал. 1 и ал. 3, чл.41, ал. 2, чл. 8, ал. 1 от Закона за общинската собственост, с цел прилагане на регулацията одобрена с влязла в сила Заповед №РД-01-1994/ 22.06.2023 г. на ИД Кмет на Община Русе, Общински съвет – Русе реши:

1. Обявявам придаваем терен от 24 кв.м. по улична регулация от поземлен имот с идентификатор 63427.8.657, придаван към поземлен имот с идентификатор 63427.8.1509 по КККР на гр. Русе, за образуване на УПИ XL-1509 в кв. 10 по плана на Източна промишлена зона, гр. Русе, за частна общинска собственост;

2. Обявявам придаваем терен от 1 кв.м. по улична регулация от поземлен имот с идентификатор 63427.8.722, придаван към поземлен имот с идентификатор 63427.8.1509 по КККР на гр. Русе, за образуване на УПИ XL-1509 в кв. 10 по плана на Източна промишлена зона, гр. Русе, за частна общинска собственост;

3. Да се продаде терен – общинска собственост, представляващ придаваема част от 24 кв.м. по улична регулация от поземлен имот с идентификатор 63427.8.657, придаван към поземлен имот с идентификатор 63427.8.1509 по КККР на гр. Русе, за образуване на УПИ XL-1509 в кв. 10 по плана на Източна промишлена зона, гр. Русе на „Здрадеч“ ЕООД, ЕИК 117624286, след заплащане на Община Русе цена в размер на 1 689,60 лв. (хиляда шестстотин осемдесет и девет лева и шестдесет стотинки), без дължимите данъци и такси, които се дължат от купувача.

4. Да се продаде терен – общинска собственост, представляващ придаваема част от 1 кв.м. по улична регулация от поземлен имот с идентификатор 63427.8.722, придаван към поземлен имот с идентификатор 63427.8.1509 по КККР на гр. Русе, за образуване на УПИ XL-1509 в кв. 10 по плана на Източна промишлена зона, гр. Русе на „Здрадеч“ ЕООД, ЕИК 117624286, след заплащане на Община Русе цена в размер на 70,40 лв. (седемдесет лева и четиридесет стотинки) без дължимите данъци и такси, които се дължат от купувача.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 43**

**К.л. № 100 Даряване на парична сума в полза на Русенска митрополия, необходима за консервация и реставрация на фасади на храм „Света Петка“ – Русе**

**Акад. Христо Белоев:** Елена Тодорова.

**Г-жа Елена Тодорова:** Уважаеми господин Председател, уважаеми общински съветници. Към настоящия момент сградата на църква „Света Петка“ в град Русе е реставрирана, като средствата са извършени и осигурени по Проект „ ROBG 302 християнско наследство в културния коридор Русе – Гюргево“, съфинансирана от Европейския съюз чрез Програма „Интеррег Румъния – България 2014-2020“. С писмо от 24.07.2023 година Русенският митрополит Наум оглавяващ Русенска митрополия е уведомил община Русе, че средствата, които са за реставрация по фасадите на сградата на храм „Света Петка“ не са извършени, тъй като не са били финансирани в рамките на трансграничния проект. Към писмото на Русенския митрополит са приложени обяснителна записка и остойностена количествено-стойностна сметка за необходимите строителни и ремонтни дейности, като съобразно представените документи, необходимите средства за извършване на строително-ремонтните дейности възлизат в размер на 93 712.87 лева с ДДС. В този смисъл средства от порядъка на 93 000 лева могат да бъдат осигурени от община Русе чрез капиталов трансфер, поради което и предлагаме настоящото решение, с което общинският съвет да даде своето съгласие община Русе чрез капиталов трансфер да дари в полза на Русенската митрополия парични средства, които…

**Акад. Христо Белоев:** Нали няма промяна в текстовете, както сме ги гледали по докладната?

**Г-жа Елена Тодорова:** Правим допълнение единствено с цел да избегнем двойно финансиране. В посоченото решение в текста на решението да се добави текста „с изключение на дейностите финансирани по Проект „ROBG” името на целия проект, за да не се получи двойно финансиране между общината и финансиращата програма. Ще го дадем и писмено.

**Акад. Христо Белоев:** Да, дайте ми го предложението. Заявка за изказване, Калоян Тончев.

**Арх. Калоян Тончев:** Уважаеми господин Председател, уважаеми господин Кмете, уважаеми колеги общински съветници. Представеното ни под Контролен лист 100 предложение на община Русе да дари сумата от 93 000 лева в полза на Русенската митрополия, в частност за реставрация и консервация на храм „Света Петка“ е едно достойно, християнско намерение и заслужава адмирации. Аз лично съм дълбоко вярващ човек и подкрепям намерението на кмета господин Пенчо Милков. Християнина в мен истински сияе от радост. За съжаление професионалистът, архитект и общински съветник в мен не могат да се похвалят със същата радост. Прегледах обстойно предложената технология и КСС, която всички сте видели в документацията към контролния лист. За съжаление тя не разполага с никаква документативна правна стойност поради простата причина, че тя не е съгласувана, не е одобрена от Националния институт за недвижимо културно наследство, нито от Министерство на културата. Тоест съгласувателно писмо за нея де факто и де юре няма. Оказа се, че в приложените документи липсва една голяма част от документацията. За тази цел аз поисках допълнително да ми бъде предоставена информация от главния архитект на община Русе. Такава ми бе адекватно предадена и след обстоятелствен анализ на получената информация се оказа, че одобрен архитектурен проект за фасадите има, но на която база е издадено строително разрешение, но няма одобрен проект за консервационно-реставрационни работи на фасадите. Тоест оказваме се в ситуация, в която намерението на общината да дари сумата за реставрация не може да стъпи на правно основание, а само и единствено на морално и благородно такова. Ако ние гласуваме „за“ днес по този контролен лист, означава, че ние се съгласяваме да раздаваме де факто общински средства без никакво правно основание. Нека не забравяме, че сумата от 93 000 лева е на русенските данъкоплатци и те желаят да знаят за какво изразходваме средствата им. Обръщам внимание, че в град Русе има граждани данъкоплатци от различни вероизповедания. Има и атеисти. Ние дължим еднакво отношение към всеки един от тях, за да запазим религиозната хармония, с която както всички знаете града ни може да се гордее от стотици години. Тоест поставени сме в проблемна ситуация. Имаме чудесно, добро, благородно намерение, но без документално основание. В светото писание се казва, че за да получиш първо трябва да дадеш, почукай и ще ти се отвори, поискай и ще ти се даде. Русенската митрополия е изпълнила тези свети завети, но за съжаление като лаици в Закона за културното наследство и в Закона за устройство на територията не са достигнали до нивото на готовност, на което да бъде тази документална и правна основа, за да можем ние да стъпим върху нея. За целта вчера проведох среща с художник-реставраторът, който е приложил количествено-стойностната сметка към Контролен лист 100. Предложих да направя проект-дарение заедно с него да направим такъв (не се чува), на който Русенската митрополия да стъпи. За радост се оказа, че такъв проект е изготвен миналата година още септември месец от него и е предаден в митрополията. Затова де факто и де юре Русенска митрополия може в този момент да подаде документа за одобрение в София в ИНКН, в Министерство на културата и да получи съгласувателно писмо за това. На тази база, обединявайки християнина и професионалиста в мен, предлагам решение, с което да излезем от тази ситуация и да осъществим доброто намерение. Защото това освен добро за града ни е и едно богоугодно дело. Затова от името на групата общински съветници ПП-ДБ предлагам да приемем допълнение към предложението на Контролен лист 100 намерение на община Русе да дари сумата от 93 000 лева в полза на Русенска митрополия за фасадна консервация и реставрация на храм „Света Петка“ в град Русе, като поставим следното условие: 50% от сумата да бъде дарена след представен, съгласуван и одобрен от Национален институт за недвижимо културно наследство и Министерство на културата проект … и представен сключен договор за изпълнение между Русенска митрополия и художник-реставратор с Удостоверение по член 165 от Закона за културното наследство. Останалите 50% от сумата да бъдат дарени след приемане и въвеждане в експлоатация на Акт 16 на обекта спрямо Закона за културното наследство и Закона за устройство на територията. Това на практика означава, че Русенска митрополия още утре може да депозира проекта … в ИНКН за съгласуване, което е първата крачка за осъществяване на това богоугодно дело. Господин председател, подготвил съм в писмен вид предложението. Благодаря ви.

**Акад. Христо Белоев:** Благодаря. И другото изказване да чуем. Реплика, Елисавета Досева.

**Г-жа Елисавета Досева /реплика/:** Уважаеми господин Председател, господин Кмете, колеги. Архитект Тончев, извинявайте моята некомпетентност, но бих искала да попитам това, което предлагате има резон в нещо, но да разбирам ли, че 50% предварително общината ще финансира, след като бъде изпълнено, останалите 50%, но предполагам, че реставрация и строителство са две различни неща и това означава ли, че трябва да бъде за сметка на реставратора до окончателното предаване? Благодаря. **Акад. Христо Белоев:** Дуплика, да. Господин Тончев, дуплика, да. Имаше въпрос, да се отговори.

**Арх. Калоян Тончев /дуплика/:** Явно не съм станал ясен. Проект има, тоест ние финансиране на проект не трябва да правим поради простата причина, че той вече е изготвен и то безвъзмездно. Общината ще дари сумата от 50% като безвъзмездно дарение, след като митрополията просто представи одобрен проект. Иначе даваме едни пари на база хартийка неодобрена от никъде. С тези 50% де факто ще се закупят материалите за реставрацията. Ще се наеме скеле, защото е изключително проблемно заскеляването на тази църква и след завършването на строително-монтажните работи, защото по Закона за устройство на територията, дали е фасадна реставрация, консервация или някакво копане на шахта в града, се водят СМР – строително-монтажни работи. След завършването на строително-монтажните работи по консервация и реставрация на фасадите ще бъде изплатена сумата на изпълнителя за труда му. Това е.

**Акад. Христо Белоев:** Благодаря. Изказване, Галичка Николова. Да, заповядайте.

**Г-жа Галичка Николова:** Аз ще съм изключително кратка. Искам да подкрепя становището на архитект Тончев, защото явно професионалистите гледаме от една и съща гледна точка, но тъй като той е архитект, а пък аз съм реален строител, вчера отидох нарочно и умишлено да прегледам фасадите на прекрасния ремонт на църквата „Света Петка“, която е направена. И тъй като видях, че има компрометирани само няколко участъка, които са компрометирани от времето и дъждовете, считам че този ремонт не е спешен и докато минат всички съгласувки в съответните институции, ще мине доста време. Предлагам, ако общината наистина разполага с тези пари да пренасочи средства от предвидените пари към гробищните паркове „Чародейка“ и „Басарбово“, които са в ужасно състояние и тънат в мизерия, без прилични пътеки, без вид, за срам на хората и на Бога. Благодаря ви.

**Акад. Христо Белоев:** Изказване от Ясен Лазаров. Така, добре. Мариян Димитров. Моля за тишина.

**Г-н Мариян Димитров:** Уважаеми колеги, не съм специалист по строително-монтажни, реставрационни и други дейности. Изслушах внимателно и двамата колеги, които се изказаха и искам да попитам има ли възможност вносителят да оттегли този материал до момента, до който бъде уредена цялата документация и тогава да преведем сумата, защото сега да гласуваме „против“ не е морално и красиво. По-добре да бъде оттеглен материала и … подпомагане.

**Акад. Христо Белоев:** Системата не отразява. Алисе Муртезова. Калоян Тончев, реплика на изказването на Мариян Димитров и Иво Пазарджиев след това реплика.

**Арх. Калоян Тончев /реплика/:** Господин Димитров, дали сега ще гласуваме с условията, които предлагаме ние или дали ще гласуваме след примерно хипотетично два месеца нещата са едни и същи и е много ясно какво гласуваме. Гласуваме едни условия, които как да дадем гражданските пари, изключително са ясни.

**Акад. Христо Белоев:** Да, Иво Пазарджиев.

**Арх. Калоян Тончев /реплика/:** Петдесет – петдесет, а крайната сума е 93 000 лева, в Контролен лист 100 е описана с приложена количествена сметка от художник-реставратор. Да, както във всички строителства в България и в цял свят се дава авансово плащане и финалната сума след завършване на СМР. Затова предлагам да пуснем аванс, така че църквата да действа, да се заскелява и да се действа. Аз съм говорил и с въпросния художник-реставратор, както ви казах, вчера. Той е професионалист от национално значение, от национален ранг, извинявам се. Говорихме си много за спецификите вчера за тази църква и така нататък. За съжаление кратките срокове, които имах, вчера не можах да свърша тази работа. Добре, аз приключих.

**Акад. Христо Белоев:** Благодаря. Иво Пазарджиев.

**Г-н Иво Пазарджиев /реплика/:** Моята реплика към господин Димитров, е че няма как да чакаме нали той да стане специалист по темата, за да го гласуваме нали. Но смятам, че господин Калоян Тончев представи един добър линеен график. Тук обаче от място кмета заяви, че трябва да разясни действително по някакъв европроект, така че смятам, че предложението и разумно. Ние трябва да бъдем информирани добре, така че очаквам кмета да разясни.

**Акад. Христо Белоев:** Да, няма други заявени изказвания. Кметът ще отговори на въпроси.

**Г-н Пенчо Милков:** Уважаеми господин Председател, уважаеми колеги, уважаеми архитект Тончев, всички колеги, които взехте отношение. Аз в своето изказване, понеже не притежавам вашите знания и умения, ще бъда подкрепен от архитект Ениманев, който заедно с мен проведе среща с Отец Станимир. Преди това е имал няколко срещи. Аз имах много разговори с негово Високопреосвещенство. Предлаганото решение се налага, защото в проекта, който те изпълняват, проекта е обвързан с реализацията на дадените указания. Реално те нямат средства в европейския проект за финансиране на тези дейности. Те имат само 800 лева за измиване на стените, но когато отива комисията, която приема сградата, дава указания по частта за фасадите. И комисията, която е дала указания в частта за фасадите, макар тези дейности да не се финансират от европейския проект, комисията, за да подпише и да приеме работата, трябва да бъдат изпълнени, ако комисията не се подпише и не приеме работата, няма да се изпълни в срок европейският проект, който е за три храма, част от тях и в Румъния.И затова като говорим, че сме… Защото аз говорих с Вас също и двамата се обединихме около това, че сме вярващи и че трябва да говорим. Но наистина аз трябваше да съм по-настойчив да е преди сесията, за да разясня и това за европейския проект, аз затова звъннах. Затова ви моля да подкрепим. Ние не сме били прибързани в нашия материал. Архитектът беше на разговора с мен. Отеца беше готов да дойде да говори тук, за да обясни, но счетохме, че няма да има такова поставяне на въпроси и противопоставяне. Действително Русенска света митрополия изпълнява европейски проект. Кандидатствала е като юридическо лице.Обвързана е с румънската страна. Обясних го достатъчно ясно. По част фасада европейските пари са 800 лева да я измият, отивайки на приемането, им правят указания за всички тези дейности. Иначе комисията няма да го приеме. Общината реагира. Аз съм започнал нашите дейности от юли, но нямаше общински съвет и сега се внася това нещо предложение, за да могат да изпълнят. Нямаше част … Като казвате в първата част на Вашето изказване, липсват много документи. Сега един юрист да каже от всичките класьори липсваше една папка по КРР, която архитект Ениманев я видя с очите си и тя вече е отишла за съгласуване в НИНКН, като Русенска света митрополия ни увери, че и там има вярващи хора и бързо ще бъде съгласувано. Така че, моля всички така убедено да подкрепим Русенска света митрополия да завърши успешно дейността по реновирането на храма „Света Петка“. Благодаря ви.

**Акад. Христо Белоев:** Благодаря. Тончев, реплика, да.

**Арх. Калоян Тончев /реплика/:** Изключително добре разбирам ситуацията. Знаех и за проекта. Разгледал съм подробно цялата документация, която получих. Много добре съм запознат, че няма КРР фасадна реставрация в одобрения проект, по който са участвали с европари и така нататък. За съжаление в протоколите и написаните указания след комисията, единствения начин реставрацията да бъде законово извършена е чрез одобрение на този проект, който вече доколкото разбрах е изпратен вчера в София. Тоест, моето предложение е абсолютно релевантно към настоящата ситуация.

**Акад. Христо Белоев:** Благодаря. Други заявки? Не виждам. Алисе Муртезова искаше, но системата не беше отразила и аз пропуснах, за което се извинявам.

**Г-жа Алисе Муртезова:** Колеги, по ред стечение на обстоятелствата съм запозната с проекта, който се осъществяваше в храма и там проблема не е с проекта. Той ще бъде решен, ще бъде реставрирано всичко там. Проблема е с паркинга отпред, за което общината е поела ангажимент, че ще бъде изграден, защото това е част от една туристическа линия, която ще минава точно от там и наистина паркинга трябва да бъде изграден. По отношение на тази точка. Да, архитект Тончев е прав, но аз не мисля, че ние сега трябва да оттегляме точката, както господин Мариян Димитров предложи, в никакъв случай. И вярвайте ми в моите контакти с митрополията досега, съм се убедила, че ние русенци сме щастливци, че в Русе има толкова съвестни и толкова хора, които всичко си извеждат до край, което са започнали. Митрополията никога няма да направи нещо, което няма да бъде в полза на храма и на русенци, вярвайте ми. Така че, и архитект Тончев е прав, но в случая наистина става въпрос да ги гласуваме тези средства. Те така или иначе ще излязат от общината. Въпроса е сега наистина да отпушим това, да изгласуваме средствата и да може да работят спокойно. И аз наистина много се надявам следващите ни разговори да бъдат по темата паркинга отпред, защото без този паркинг този храм няма да може да бъде посещаван, а е един от най-красивите храмове в Русе. Мерси.

**Акад. Христо Белоев:** Благодаря. Така, преминаваме към гласуване. Това, което е по материала, от вносителите беше допълнено, с изключение на дейности финансирани по проект „ROBG 302“ и е написан проекта за съфинансирането. Допълнително предложение беше направено от архитект Тончев. Поддържате го? Така, и ще гласуваме така отзад напред. Предложението на архитект Тончев за допълнения към основния проект. След това цялото решение ще гласуваме.

**КВОРУМ – 40. С 11 „за“, 5 „против“ и 24 „въздържали се“ не се прие предложението.**

**Акад. Христо Белоев:** Гласуваме основното предложение.

**КВОРУМ – 47. С 40 „за“, 0 „против“ и 7 „въздържали се“ се прие**

**РЕШЕНИЕ № 91**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация (ЗМСМА), чл. 34, ал. 4 от Закона за общинската собственост (ЗОС), чл. 26, ал. 2, т. 4 и чл. 46, ал. 8 от Наредба № 1, на Общински съвет – Русе, за общинската собственост, и по аргумент на противното от чл. 226, ал. 3 от Закона за задълженията и договорите (ЗЗД), Общински съвет – Русе реши:

Дава съгласие Община Русе, чрез капиталов трансфер, да дари в полза на Русенска митрополия, Булстат 117038405, при Българска православна църква, сумата от 93 000 лв. (Деветдесет и три хиляди лева), под условие – дарените парични средства да бъдат използвани за финансиране на дейностите по консервация и реставрация на фасади на храм „Света Петка“, находящ се в гр. Русе, ул. „Алеи Освобождение“ № 1, с изключение на дейности финансирани по проект ROBG-302 “Християнско наследство в културния коридор Русе - Гюргево”, съфинансиран от Европейския съюз чрез Европейския фонд за регионално развитие в рамките на програма Интеррег V-A Румъния - България 2014 г. - 2020 г.

**Точка 44**

**К.л. № 101 Одобрение за дарение на събраните финансови средства от празничният благотворителен концерт на Община Русе под наслов „Коледа в сърцето“ за подпомагане каузата на Фондация „Александър Русев“ за изграждане на водно – рехабилитационен център в Русе**

**Акад. Христо Белоев:** Енчо Енчев.

**Г-н Енчо Енчев:** Господин Председателю. Уважаеми общински съветници, с Решение 1353, прието с Протокол 49 от 15.06.2023 година общинският съвет даде съгласие за учредяване на безсрочно безвъзмездно право на строеж върху поземлен имот, находящ се в област Русе на улица „Руй планина“ с … квадратни метра в полза на Фондация „Александър Русев“ за изграждане на водно-рехабилитационен център. На 8 декември община Русе организира в голямата зала на Доходно здание благотворителен концерт под наслов „Коледа в сърцето“ с цел финансова подкрепа на инициативата на Фондация „Александър Русев“. Бяха събрани 5 490 лева, които предлагаме да бъдат дарени на Фондация „Александър Русев“ за изграждането на водно-рехабилитационния център. Благодаря.

**Акад. Христо Белоев:** Благодаря. Заявки за изказвания няма. Гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 92**

На основание чл. 21, ал. 2, във връзка с чл. 21, ал. 1, т. 8 от ЗМСМА и чл. 8, ал. 1 и чл. 34, ал. 4 от ЗОС, Общински съвет – Русереши:

1.Дава съгласие Община Русе да предостави дарение в размер на 5490 лв. /пет хиляди четиристотин и деветдесет лева/ на Фондация „Александър Русев“ с ЕИК [176994745](apis://dbIndex=2&ltxtsrc=176994745/)  получени от проведения благотворителен концерт за водно – рехабилитационен център в Русе.

2.Общинска администрация да изготви и Кмета на Община Русе да подпише договор за дарение при условията на точка 1 от настоящото решение.

**Точка 45**

**К.л. № 55 Одобряване на партньорско споразумение за реализиране на процедура BG05SFPR002-2.006 „Повишаване на капацитета на служителите на Агенцията за социално подпомагане във връзка с модернизиране на системите за социална закрила“ финансирани по Програма „Развитие на човешките ресурси“ 2021 – 2027 и със средства от държавния бюджет за надграждане на дейностите по управление и предоставяне на „приемна грижа“ на областно и национално ниво през 2024 г.**

**Акад. Христо Белоев:** Енчо Енчев.

**Г-н Енчо Енчев:** Благодаря, господин Председател. Уважаеми общински съветници, Агенцията за социално подпомагане изпрати покана до община Русе за партньорство по операция „Повишаване капацитета на служителите на АСП“ във връзка с модернизиране на системите за социална закрила, Компонент 1. От изключителна важност както за децата, така и за цялото общество е да не се прекъсва дейността по предоставяне на приемната грижа, поради което процедурата ще допринесе за продължаване и повишаване качеството на предоставяне на приемна грижа за период от 1 година. Дейностите по проекта са насочени към затвърждаване предоставянето на услуга на местно ниво като алтернативна форма за отглеждане на деца в риск в семейна среда. Предложението беше прието на представените постоянни комисии, за което ви призовавам да приемете и представения проект за решение.

**Акад. Христо Белоев:** Благодаря. Изказвания няма заявени. Гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 93**

На основание чл. 21, ал. 2, във връзка с ал. 1, т. 23, чл. 59, ал. 1 и чл. 61, ал. 1 от Закона за местното самоуправление и местната администрация, Общински съвет – Русе реши:

1.Одобрява партньорско споразумение между Община Русе и Агенцията за социално подпомагане за реализиране на процедура BG05SFPR002-2.006 „Повишаване на капацитета на служителите на Агенцията за социално подпомагане във връзка с модернизиране на системите за социална закрила“ финансирани по Програма „Развитие на човешките ресурси“ 2021 – 2027 и със средства от държавния бюджет за надграждане на дейностите по управление и предоставяне на „приемна грижа“ на областно и национално ниво през 2024 г.

2. Делегира правото на кмета да подпише Споразумение за партньорство с Агенция за социално подпомагане по проекта и Споразумения за средствата, предоставяни от републиканския бюджет

**Точка 46**

**Одобряване на проект на допълнено Споразумение за партньорство между Община Русе, в качеството на партньор и „Индустриален парк ЛВЗ“ ЕООД, в качеството на кандидат, във връзка с кандидатстването и изпълнението на предложение за изпълнение на инвестиция „Реконструкция, рехабилитация и изграждане на нова техническа довеждаща и вътрешна инфраструктура за „Индустриален парк ЛВЗ“, гр. Русе, в т.ч. обновяване на сградния фонд“ по процедура BG-RRP-3.007: „Програма за публична подкрепа за развитието на индустриални райони, паркове и подобни територии и за привличане на инвестиции („AttractInvestBG“)“ с финансиране по линия на Националния план за възстановяване и устойчивост**

**Акад. Христо Белоев:** „За“ Станимир Станчев ръчно по предходната точка. Златомира Стефанова.

*Гласуването на Станимир Станчев е отразено в общия брой гласове по-горе, с които се прие решението по Точка 45.*

**Г-жа Златомира Стефанова:** Уважаеми господин Председател, молим общинският съвет да подкрепи тази точка. Имаше първо решение, с което общинският съвет даде съгласие община Русе да бъде партньор на „Индустриален парк ЛВЗ“ във връзка с тяхното проектно предложение, но постъпи ново искане от „Индустриален парк ЛВЗ“, с което те ни информират, че за да отговорят напълно на изискванията на Програмата „AttrackInvestBG”, споразумението за партньорство трябва да включва срок на действие. Всъщност това е единствената промяна в допълнителното споразумение. Благодаря ви.

**Акад. Христо Белоев:** Благодаря. Няма заявки за изказване. Гласуваме по точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 94**

На основание чл.21, ал.2, във връзка с ал.1, т.23 и чл.61, ал.1 от Закона за местното самоуправление и местната администрация, Общински съвет – Русе реши:

1. Одобрява проект на допълнено Споразумение за партньорство между Община Русе и „Индустриален парк ЛВЗ“ ЕООД във връзка с подготовката и изпълнението на предложение за изпълнение на инвестиция „Реконструкция, рехабилитация и изграждане на нова техническа довеждаща и вътрешна инфраструктура за „Индустриален парк ЛВЗ“, гр. Русе, в т.ч. обновяване на сградния фонд“ по процедура BG-RRP-3.007: „Програма за публична подкрепа за развитието на индустриални райони, паркове и подобни територии и за привличане на инвестиции („AttractInvestBG“)“ – Приложение №1, неразделна част от настоящото Решение.
2. Упълномощава Кмета на Община Русе да подпише допълненото Споразумение за сътрудничество.
3. Възлага на Кмета на Община Русе да извърши необходимите действия по изпълнение на Решението.

**Точка 47**

**К.л. № 45 Изменение на Решение № 1370, прието с Протокол № 49/15.06.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”**

**Акад. Христо Белоев:** Енчо Енчев.

**Г-н Енчо Енчев:** Уважаеми общински съветници, за да не губим време, позволете ми за следващите 5 точки. Основанието за промяна е едно и също. Да ги докладвам заедно, а след това предполагам вие ще ги гласувате отделно.

**Акад. Христо Белоев:** Само ще гласуваме.

**Г-н Енчо Енчев:** С Решение да 1419 и 1420, приети с Протокол 50 от 13.07.2023 година и Решения номер 1370, 1371, 1372, приети с Протокол 49 от 15.06, Общински съвет - Русе е дал съгласие за провеждане на публични търгове с явно наддаване за отдаване под наем за срок от 10 години обекти на общинска собственост. Сред основанията за приемане на решенията е посочена разпоредбата на член 49, алинея 1, точка 1 от Наредба 1 за общинската собственост. Обектите предмет на решение обаче са спортни, което налага процедурите за отдаването им под наем да бъдат преведени по реда, предвидени в Наредба 28 за условията и реда за използване на спортните обекти, собственост на община Русе, което налага изменение на правните основания на решенията, като вместо посочената разпоредба от Наредба 1 за общинската собственост да бъдат посочени приложимите разпоредби на Наредба 28. С оглед на това предлагаме на вашето внимание предложенията за изменение на правните основания на горепосочените решения. Настоящите предложения бяха приети от комисия ЗОРС. Благодаря.

**Акад. Христо Белоев:** Благодаря. Изказване Иво Пазарджиев.

**Г-н Иво Пазарджиев:** Уважаеми господин Кмет, уважаеми господин Председател, уважаеми колеги общински съветници. Аз също както заместник-кмета господин Енчев ще взема отношение по следващите 5 точки, тъй като няма нужда по всяка една отделно. Касае се действително за спортни обекти, които ще се отдадат по реда на Закона за физическото възпитание и спорта, като моят апел към господин Кмета е в процедура на търг сме. Процедурата има два варианта - или да бъде търг или конкурс, като в случая по-разумното е това, което ни се предлага от администрацията, но част от спортните обекти, с изключение на може би на административната сграда по Контролен лист 48, другите спортни обекти са такива, които се използват от спортни клубове и чиито интерес лично на мен и на колегите, с които си направихме една мини оперативка тук в почивката, с господин Рачев, с Лачезар Иванов, с Евгени Игнатов е действително тези клубове, които имат спортни успехи, които са се грижили за тези имоти и традиционно ги използват, да се защити техния интерес и да продължат да развиват дейността си. Така че, аз ще помоля господин Кмета при издаване на заповедта, което е за провеждане на въпросния търг, да се възползва от правомощията, които му дава член 109 от Закона за физическото възпитание и спорта, а именно Точка 3 и да се представят доказателства за възможностите за развитие на спортната дейност и постигнатите спортни резултати, като в този случай постигнатите спортни резултати да бъдат за спорта, за който е отредено да се използва съответния спортен обект. В залата по тенис на маса – спорта тенис на маса, залата по фехтовка – спорта фехтовка и така нататък. Благодаря.

**Акад. Христо Белоев:** Благодаря. Няма други. Кмета Пенчо Милков.

**Г-н Пенчо Милков:** Уважаеми господин Председател, уважаеми колеги, уважаеми господин Пазарджиев. Известни са ми притесненията на клубовете. Това, което мога да кажа е, че това е разпореждането към „Спортни имоти“ и към юристите, да се осигури възможност общината да изпълни основната си функция да подпомага масовия спорт и да не прави резки движения в подкрепата на спортистите. Говорихме за това цялата първа част на сесията, така че искам да ги уверя тук е и ръководството на предприятието. Дано всичко да е наред. Благодаря ви.

**Акад. Христо Белоев:** Благодаря. Няма други заявки, 47-ма точка гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 95**

На основание чл.99, т.1 на Административнопроцесуалния кодекс, във връзка с констатирано нарушение на изискванията при издаването на Решение № 1370, прието с Протокол № 49/15.06.2023 г. на Общински съвет-Русе, Общински съвет – Русе реши:

1. Изменя правните основания на Решение № 1370, прието с Протокол № 49/15.06.2023 г. на Общински съвет - Русе по следния начин:

**Вместо** „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл. 49, ал. 1, т. 1 от Наредба № 1 за общинската собственост, Общински съвет реши…“ **да се чете:** „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, **чл. 8 и чл. 9, ал. 1 на Наредба № 28 за условията и реда за използване на спортните обекти, собственост на Община Русе,** Общински съвет – Русе реши…“.

**Точка 48**

**К.л. № 46 Изменение на Решение № 1420, прието с Протокол № 50/13.07.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”**

**Акад. Христо Белоев:** Докладваха я общо. Заявки няма. Гласуваме точката. 45 „за“, 0 „против“, 0 „въздържал се“, Евгени Игнатов ръчно „за“.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 96**

На основание чл. 99, т. 1 на Административнопроцесуалния кодекс, във връзка с констатирано нарушение на изискванията при издаването на Решение № 1420, прието с Протокол № 50/13.07.2023 г. на Общински съвет - Русе, Общински съвет – Русе реши:

1. Изменя правните основания на Решение № 1420, прието с Протокол № 50/13.07.2023 г. на Общински съвет-Русе по следния начин:

Вместо „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл. 49, ал. 1, т. 1 от Наредба № 1 за общинската собственост, Общински съвет реши…“ да се чете: „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл. 8 и чл. 9, ал. 1 на Наредба № 28 за условията и реда за използване на спортните обекти, собственост на Община Русе, Общински съвет – Русе реши…“.

**Точка 49**

**К.л. № 47 Изменение на Решение № 1371, прието с Протокол № 49/15.06.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”**

**Акад. Христо Белоев:** Изказвания няма. Гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 97**

На основание чл. 99, т. 1 на Административнопроцесуалния кодекс, във връзка с констатирано нарушение на изискванията при издаването на Решение № 1371, прието с Протокол № 49/15.06.2023 г. на Общински съвет - Русе, Общински съвет – Русе реши:

1. Изменя правните основания на Решение № 1371, прието с Протокол № 49/15.06.2023 г. на Общински съвет - Русе по следния начин:

Вместо „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл. 49, ал. 1, т. 1 от Наредба № 1 за общинската собственост, Общински съвет реши…“ да се чете: „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл. 8 и чл. 9, ал. 1 на Наредба № 28 за условията и реда за използване на спортните обекти, собственост на Община Русе, Общински съвет – Русе реши…“.

**Точка 50**

**К.л. № 48 Изменение на Решение № 1419, прието с Протокол № 50/13.07.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”**

**Акад. Христо Белоев:** Изказвания няма, гласуваме по точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 98**

На основание чл. 99, т. 1 на Административнопроцесуалния кодекс, във връзка с констатирано нарушение на изискванията при издаването на Решение № 1419, прието с Протокол № 50/13.07.2023 г. на Общински съвет - Русе, Общински съвет – Русе реши:

1. Изменя правните основания на Решение № 1419, прието с Протокол № 50/13.07.2023 г. на Общински съвет-Русе по следния начин:

Вместо „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл. 49, ал. 1, т. 1 от Наредба № 1 за общинската собственост, Общински съвет-Русе реши…“ да се чете: „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл. 8 и чл. 9, ал. 1 на Наредба № 28 за условията и реда за използване на спортните обекти, собственост на Община Русе, Общински съвет-Русе реши …“.

**Точка 51**

**К.л. № 49 Изменение на Решение № 1372, прието с Протокол № 49/15.06.2023 г. на ОбС-Русе за даване на съгласие за провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”**

**Акад. Христо Белоев:** Изказвания няма заявени, гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 99**

На основание чл. 99, т. 1 на Административнопроцесуалния кодекс, във връзка с констатирано нарушение на изискванията при издаването на Решение № 1372, прието с Протокол № 49/15.06.2023 г. на Общински съвет - Русе, Общински съвет – Русе реши:

1. Изменя правните основания на Решение № 1372, прието с Протокол № 49/15.06.2023 г. на Общински съвет-Русе по следния начин:

Вместо „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл. 49, ал. 1, т. 1 от Наредба № 1 за общинската собственост, Общински съвет реши…“ да се чете: „На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл. 8 и чл. 9, ал. 1 на Наредба № 28 за условията и реда за използване на спортните обекти, собственост на Община Русе, Общински съвет – Русе реши…“.

**Точка 52**

**К.л. № 93 Разходване на месечните отчисления по чл. 64, ал. 1 от Закона за управление на отпадъците (ЗУО) за периода 01.01.2024 г. - 31.12.2024 г., съгласно разпоредбите на §26 от Закона за държавния бюджет на Република България за 2024 г.**

**Акад. Христо Белоев:** Димитър Недев.

**Г-н Димитър Недев:** Уважаеми господин Председател, уважаеми общински съветници, предлагам да подкрепите точката във вида, в който е предоставена.

**Акад. Христо Белоев:** Заявки за изказвания няма. Гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 100**

На основание чл. 21, ал. 2, във връзка с чл. 21, ал. 1, т. 6 от ЗМСМА, § 21 от Преходните и заключителни разпоредби на Закона за управление на отпадъците, приет с § 26 от Закона за държавния бюджет на Република България за 2024 г. /обн., ДВ, бр. 108 от 30.12.2023 г./, Общински съвет – Русе реши:

Дава съгласие Община Русе да използва месечните отчисления за 2024 г. по чл. 64, ал. 1 от ЗУО чрез вътрешни компенсирани промени, без да се изменя приетият от общинския съвет начин за определяне и размер на таксата за битови отпадъци, за финансиране на разходите по план-сметка по чл. 66 от Закона за местните данъци и такси (ЗМДТ) за 2024 г.

**Акад. Христо Белоев:** Имаме още три минути.

**Точка 53**

**К.л. № 50 Програма за 63. МФ “Мартенски музикални дни” Русе 2024**

**Акад. Христо Белоев:** Енчо Енчев.

**Г-н Енчо Енчев:** Уважаеми общински съветници, приложено представяме на вниманието ви проект на програма и бюджет на международния фестивал „Мартенски музикални дни“, чието 63-то издание ще се проведе за времето от 15 до 31.03.2024 година в нашия град. Международният фестивал в Русе отдавна е доказал мястото си в семейството на големите фестивали за класическа музика в България и Европа. Не случайно фестивалът е носител на почетното звание на европейската фестивална асоциация „Европейски фестивал“. Програмата за предстоящото издание през 2024 година предлага 19 концерта, 3 световни премиери и срещи с артисти от 9 страни на Европа и света, част от които ще дебютират на българската фестивална сцена. Сред гостите в артистичната листа на фестивала са такива световни музиканти като струнния квартет „Белча“, саксофонния квартет „Сигнум“, „Блестящият Брамс“, Ансамбъл „Виена“, „Тромбон атракшън“, концертмайстор на Виенската филхармония Албена Данаилова, както и артисти от класата на Красимира Стоянова, Светлин Русев, Йорансон, Елена Башкирова, Трио „Абстракт“ и други. Своя артистичен дебют в България ще направи и талантливият грузински пианист Георги Гигашвили в заключителната фестивална вечер. Със специални фестивални програми се очакват и двата водещи български оркестъра. Това са Софийската филхармония и симфоничния оркестър на Българското национално радио. Предстояща в програмата е и световната премиера на балета „Калиопа“ от Емил Табаков, постановка на балета на Русенска опера. В програмата могат да се видят и още специални програми, сред които камерния ансамбъл „Софийски солисти“ със солисти Минчо Минчев и Николай Минчев, както и проектът на известните български джаз музиканти Веселин Веселинов - Еко и Милен Кожухаров. Основни медийни партньори на фестивала са БТА, БНТ, БНР и „Лайф 7“ ТВ. Бюджетът на 63-то издание на фестивала е разработен на база на договорените с участниците финансови условия, както и на основание на предвиденото външно финансиране от Министерство на културата, спонсори, дарители от Русе и страната. Общата рамка на предложения бюджет по приходите е 302 000 лева, в това число общинска субсидия от 143 600 лева и размер на финансирането от други източници от 158 400 лева. Разходната част е развита в рамките на планираните средства по приходите и предвижда 248 873 лева за осигуряване на най-тежкия дял от структурата на бюджета, пътните разходи и хонорарите и 53 127 лева за организационно-технически разходи. В заключение следва да обобщим, че от гледна точка на мащабите на фестивалната програма общо 19 концерта, съпътстващи събития и стотици артисти от България и чужбина, бюджетът е балансиран както по отношение на приходната, така и по отношение на разходната част. Призовавам ви да подкрепите.

**Акад. Христо Белоев:** Благодаря. Изказване Деян Герасимов.

**Г-н Деян Герасимов:** Благодаря Ви, господин Председател. Ще взема думата от името на групата. Уважаеми представители на администрацията, уважаеми колеги общински съветници, уважаеми съграждани, „Мартенски музикални дни“ е един от най-старите музикални международни фестивали, а Русе със своята аристократична осанка и история, домакинства този форум от 1961 година насам. За което, разбира се имат заслуга всички администрации през годините, включително и настоящата. Днес сме тук, за да гласуваме приемане на програмата и бюджета на 63-тото издание, чието откриващо събитие ще се случи след по-малко от 2 месеца. Както господин Енчев каза, очакват ни 19 вълнуващи концерта и 5 съпътстващи събития на изпълнители от 9 националности. Предложеният бюджет по приходите за 2024 година е 302 000 лева и отново повтарям, от които 143 000 са общинска субсидия. Нашата група, разбира се ще подкрепи така предложения план. Но малко зачитане на цифри назад в годините показват, че бюджетът всъщност търпи свиване. Свива се и програмата на фестивала като брой събития, изпълнители и съпътстваща програма. Културата и творческите индустрии отдавна са съществена част от икономиката, като са генерирали през 2021 година добавена стойност в размер на 6.4%. Това са средни за Европа нива и са солиден аргумент културният сектор да се изведе на национално и общинско равнище като основен приоритет. Нашата група споделя изцяло това виждане и ще работим за този приоритет. Ние вярваме, че „Мартенски музикални дни“ имат потенциал да носят на града ни много по-голяма добавена стойност, както икономическа, така и социална. И фестивалът може да бъде с още по-богата и атрактивна програма, която действително да покаже на по-широка публика, че класическата музика не е сложна наука или някаква елитарна територия. За да постигнем този потенциал, е ясно, че трябва да си поставим по-амбициозни цели за развитието на фестивала като част от интегрирана стратегия в сектор култура по няколко направления. Поемане на ангажимент за нарастващо финансиране на фестивала с хоризонт поне 3 години. Обмисляне на възможността фестивалът да се обособи като фондация. Това би било по-голяма свобода при формиране на екип, привличане на външни експерти, осигуряване на допълнително финансиране. Например чрез програмата от Плана за възстановяване и устойчивост, ново поколение местни политики за култура, която предлага на общините средства за децентрализация в областта на културата. Разширяване на програмата…

**Акад. Христо Белоев:** Ориентирайте се към приключване.

**Г-н Деян Герасимов:** Аз поисках от група.

**Акад. Христо Белоев:** Те изтекоха 5 минути.

**Г-н Деян Герасимов:** Не, сега започват вторите. Благодаря Ви, господин Председател за забележката. Разширяване на програмата с изяви на световни изпълнители, известни със своето новаторство и умение да привличат вниманието на широката публика към класическата музика, провеждане на масирана рекламна кампания, месеци преди началото на фестивала и своевременно осигуряване на възможно най-удобен достъп за покупка на билети. Добра и работеща практика в тази посока са възприели и другите два културни института в града ни - Драматичен театър „Сава Огнянов“ и Държавна опера – Русе, за чиито спектакли се продават билети, както онлайн, така и на каса. Считаме, че с оглед на заявения приоритет за изготвяне на стратегия в сферата на култура и предстоящото внасяне на проектобюджета на общината, моментът е подходящ да повдигнем тези теми за разискване и да направим една малка, но съществена стъпка напред в развитието на фестивала. И в тази връзка с гореизложените мотиви, от името на групата общински съветници на ‚Продължаваме промяната - Демократична България“, предлагам да приемем допълнителна точка към решението относно програма на 63-то издание Международен фестивал „Мартенски музикални дни“ Русе 2024, както следва: „Точка 2. Възлага на кмета на общината да създаде организация за електронна продажба на билетите за 64-то издание на Международен фестивал „Мартенски музикални дни“ 2025 година, в това число на каса, считано от началото на декември 2024 година“. Господин Енчев, в Евентим в момента ако влезете не може да закупите билет.

**Акад. Христо Белоев:** Без реплики от място. Моля за тишина. Да, Орлин Дяков изказване.

**Г-н Орлин Дяков:** Уважаеми колеги, господин Кмет, господин Председател.

**Акад. Христо Белоев:** Моля за тишина.

**Г-н Орлин Дяков:** Аз лично се радвам, че „Мартенски музикални дни“ започват да поемат въздух след пандемията. Искам да ви кажа, че от скромния си опит организацията на подобен тип събития е изключително трудна. Знаем, че бюджетът на мартенски музикални дни преди беше около 380 000 мисля. Сега е 302 000. Надявам се да се върнем в предишните си параметри. Нещото обаче, което искам да кажа като забележка е липсата на рекламна стратегия. За мене рекламата да е вкарана в технически 53 000 лева, нали господин Енчев? В тези 53 000 лева, на такъв форум, с такива изпълнители, за мене никак не говори добре и аз мога да кажа защо. Според мен цените на билетите за това събитие, което създаваме, трябва да са високи. Според мен трябва да се купуват не само от русенци, а от хора от цялата страна, дай Боже и от Румъния, дай Боже от чужбина, защото има какво да видят. Наистина продуктът, който предлагаме е много добър. Според мен може да се удвои, не искам да бъда смел и да кажа утрои прихода от билети. И той да бъде наистина една сериозна част от бюджета на „Мартенски музикални дни“. Аз мисля, че последният път преди пандемията беше около 45 000 лева. Не съм сигурен, нещо такова беше. Говоря за преди пандемията, но си спомням, че започна от 15-20 000 приходи. След така доста разговори стигна до 40-45. Според мене той може да стигне спокойно едни 70-80 000 лева от приходи, което за мен е сериозно. Още повече тези хора, които идват тук са световно известни. Неуважително е да им слагаме подобни цени на билети. Тези хора могат да се видят по Европа за едни 100 долара минимум. Да молим ученици от училището по изкуствата да влизат в не толкова популярните концерти също не е добре. Според мен трябва да се изработи една сериозна стратегия. Това говорих и на Комисията по култура. Че наистина програмите трябва много, много по-рано да бъдат изготвени и да имат айде така да го нарека мото. Тоест всяка програма да има своя основа, върху която да се изгражда. Сега разбира се тези изпълнителни са великолепни, но от тук взет, от там взет, някак си няма една цялостна физиономия това нещо. Разбира се, ние ще подкрепим това, което се случва сега, но се надявам за следващото издание да има така по-сериозни промени. Благодаря ви за вниманието.

**Акад. Христо Белоев:** Благодаря. Няма други изказвания. Кметът Пенчо Милков.

**Г-н Пенчо Милков:** Уважаеми господин Председател, уважаеми колеги, уважаеми господин Герасимов и господин Дяков. Благодаря за взетото отношение. Ще дам моето мнение и становище. Ние имахме 2 години, в които на три пъти отлагахме 60-те „Мартенски музикални дни“ и беше много труден период. След което ги проведохме, направихме специално издание, от Българска академия на науките събрахме всички материали, участвах активно, подпомагахме тогава Отдел „Култура“ и доста неща и аз научих. Абсолютно сте прави и трябва заедно да го решим. Сега повишаване на финансирането към днешна дата и в бюджета, който ще влезе другия месец, е безпредметно, защото програмата е изгласувана. Нямам нищо против да заложим заедно по-високи нива на средствата за догодина. Това ще го говорим с колегите, да си поставим по-високи цели. По отношение на отделянето във фондация е тема, която сме обсъждали с господин Енчев, с колегите и не мога да кажа, че е затворена, но до голяма степен трябва общината да запази собствеността си върху един такъв ценен нематериален ресурс, тоест трябва да го помислим. За масираната рекламна кампания сте абсолютно прави. И не само за мартенските музикални дни, а по отношение на цялостното представяне на културата в единен продукт. Тук съм абсолютно съгласен. Готов съм да разработим допълнително платформа, софтуер, да ги събираме на едно място, да ползваме примерно външни експерти, ако трябва. Наистина да подпомогнем колегите в това. Защото светът се променя и реално рекламата, която ние вършим в годините, може би трябва да бъде допълнена още и да си помогнем на колегите. По отношение за билети онлайн. Аз знам, че има билети онлайн, обаче те тръгват, когато утвърдим програмата, пък ние в момента я утвърждаваме. Това, което съм натрупал като познания като кмет знам, че организирането на тези артисти не може да стане много, много напред във времето, защото това е свързано с тяхната цялостна програма за работа през дадената година и реално от него момент след това можем да продаваме електронно билети. Ако е възможно в работата през тази година е хубаво да се направи всичко възможно да изтеглим напред, но не мога да го обещая. Да имат програмите мото е много интересно и съм съгласен. Така че, всички бележки които направихте съм съгласен. Трябва да се увеличат средствата и нека догодина да си поставим по-амбициозни цели. Но тук ще завърша с едно изречение. Нека и в средствата, които привличаме, тези 153 от частни лица, наистина реално да се обърнат и повече хора от Русе, защото от тези 153 голяма част са от компании, които не са русенски и от министерството. Тука можем подробно да ги дадем. Така че, съгласен съм с коментарите и на двамата колеги и благодаря, че ще подкрепите сега предложението. Благодаря ви.

**Акад. Христо Белоев:** Благодаря. Реплика Деян Герасимов.

**Г-н Деян Герасимов /реплика/:** Съвсем накратко. Благодаря ви колеги за подкрепата и господин Милков за отговора. Разбира се, че нашето предложение касае изданието от 2025-та нататък, за което има достатъчно време да се помисли за програмата. Разбира се, че това са световни изпълнители, които съм сигурен, че в момента не утвърждават графика си за следващия месец, така че с тях се комуникира в период от поне една година напред. Продажбата на билети онлайн е изключително важна за разширяването на публиката ни извън рамките на град Русе. Затова апелираме това нещо да бъде възприето, като освен Ивентим има разбира се и други платформи. В момента в Ивентим все още не може да се купи билет за събитие, което започва след 2 седмици.

**Акад. Христо Белоев:** Програма няма.

**Г-н Деян Герасимов /реплика/:** Програмата нали я приемаме в момента. Значи тя е готова. Така, приключвам наистина. Идеята е да се продават всички билети електронно и на каса, не само една част от тях, която в момента е съвсем малка.

**Акад. Христо Белоев:** Да. Благодаря. Няма други изказвания. Ще гласуваме тук, както… Господин Герасимов, предложението го поддържате така в този вид. Стана ясно, че нали трябва да има програма. Явно тя трябва преди декември да бъде гласувана, тоест тази година трябва да бъде гласувана, за да може за следващото издание и да се мисли по тези въпроси. Може по-скоро като препоръка да бъде формулирано или ние ще го гласуваме в този вид, както го предлагате. Енчо Енчев.

**Г-н Енчо Енчев:** Ако може, аз също съм удовлетворен от това, което каза господин Герасимов, но искам все пак да уведомя общинските съветници, че ние ви представяме програмата и бюджета тогава, когато имаме потвърждение от всички тези световни артисти, а от ковида насам всеки един от тези артисти се притеснява своевременно достатъчно рано да направи потвърждение. Затова това е така и от сега как да кажем ние януари месец, че от декември ние ще започнем да продаваме билети или че програмата ще бъде готова. Ми ако нямаме потвърждение от артисти, които сме поканили. Какво правим тогава? Иначе за другите идеи, абсолютно ви благодаря. **Акад. Христо Белоев:** Благодаря. Така както са постъпили предложенията, с предложението на Герасимов, възлага на кмета да създаде организация за електронна продажба за 64-тото издание… Изказване ли има? Моля? Реплика. Реплика, Велизар Павлов.

**Г-н Велизар Павлов /реплика/:** Уважаеми господин Председател, уважаеми господин Кмет, колеги. На практика ние приемаме информация за програмата на 63-тото издание на фестивала. Ние не можем да променяме програмата. Това няма как да стане. Тези проекти са договорени, за голяма част от тях договорите са подписани. Каквито и предложения да правим за промяна на програмата, те ще бъдат неадекватни и нереализуеми. Нашите разсъждения са свързани с перспективите за развитие на фестивала за следващите издания, а електронната продажба на билети е от ключово значение. Значи 21-ви век сме, виждаме в какви условия как се дигитализира целия свят. Нали това е ключов момент за популяризиране и развитието на фестивала. Това ще бъде в негова полза, а не във вреда. Както е в Драматичен театър „Сава Огнянов“, както е в операта. Тази практика работи. Благодаря ви.

**Акад. Христо Белоев:** Благодаря. Кметът Пенчо Милков.

**Г-н Пенчо Милков:** Съжалявам, че втори път вземам думата. Уважаеми колеги, аз ще говоря с Отдел „Култура“, ще разпоредя за следното нещо. Необходимо ли е да се приеме цялата програма, за да започне продажбата на билети? Момент, не, за концерти, за които ние вече имаме потвърждение, за да може да се приемат и двете решения. В момента ние нямаме потвърждение за всички примерно концерти. Но когато ти имаш потвърждение за даден концерт, нищо не пречи, ако ни е потвърдено още през октомври, през ноември и сме подписали такова споразумение, ние да го продаваме като концерт. Има и нещо друго чисто бюджетно. Договорите се подписват през годината, в която са мартенските музикални дни, защото те се финансират от приходите и от бюджета за съответната година. И съответно ние нямаме подписани споразумения до момента, в който станах да ви кажа идеята, си опонирах сам. И в мене има адвокатски... Но, искам да се съглася, абсолютно сте прави по-рано да се дигитализира и да се дават билети. Предлагам да работим съвместно по Стратегията за култура тази година и съвместно с Отдел „Култура“ да видим какво е възможно, но реално преди да са подписани споразуменията и да имаме договори, ние няма как да излезем да продаваме билети. Благодаря ви. Така че, това е отношението ми.

**Акад. Христо Белоев:** Благодаря. Това е знаково събитие за Русе и за страната и с много неща явно са съгласни, но тук комисията по култура ми се струва трябва един дебат по този въпрос и с конкретни предложения, защото не винаги добрите намерения могат да бъдат реализирани, а трябва реалностите да гледаме. Така че, има нужда от дебат по тази тема, за да се доизгладят и изчистят въпросите. Ще го провокирам да се състои, да. Така, предложения има от Герасимов да се възложи на кмета да създаде организация за електронна продажба за 64-тото издание от началото на декември 2024-та. Това предложение като втора точка да бъде. Гласуваме дали да се включи. Предложението на Герасимов гласуваме. Наново стартирайте.

**КВОРУМ – 47. С 31 „за“, 5 „против“ и 11 „въздържали се“ се прие предложението.**

**Акад. Христо Белоев:** Гласуваме като цяло предложението.

**КВОРУМ – 46. С 44 „за“, 2 „против“ и 0 „въздържали се“ се прие**

**РЕШЕНИЕ № 101**

На основание чл. 21, ал. 2, във връзка с чл.21, ал.1, т.6 и с чл.17, ал.1, т.5 от ЗМСМА

Общинският съвет реши:

1. Приема проекта за програма и бюджет за провеждането на 63-то издание на Международния фестивал „Мартенски музикални дни” 2024 г., съгласно Приложение 1 и Приложение 2.
2. Възлага на кмета на общината да създаде организация за електронна продажба на билетите за 64-то издание на МФ „Мартенски музикални дни“ 2025 г., в това число на каса, считано от началото на месец декември 2024 г.

**Акад. Христо Белоев:** Благодаря. Даневска по погрешка, нейното гласуване е „за“. Така, и 20 е, малко се просрочи. Мислех, че бързо ще мине тази точка. Един час почивка, в 14:20 започваме.

***1 час почивка***

**Акад. Христо Белоев:** Докато изчакваме и другите проверка на кворума да направим. Минаха десетина минути вече, да. Проверка на кворума. Да, 36 общински съветници са се регистрирали, имаме кворум. Продължаваме своята работа в следобедното заседание.

**Точка 54**

**К.л. № 51 Програма за развитие на читалищната дейност в Община Русе през 2024 г.**

**Акад. Христо Белоев:** Енчо Енчев, заповядайте.

**Г-н Енчо Енчев:** Уважаеми общински съветници, в изпълнение на член 26а, алинея 2 от Закона за народните читалища, предоставяме на вниманието ви за разглеждане Програма за развитие на читалищната дейност в община Русе. На територията на припомням на широката аудитория на община Русе са регистрирани 25 читалища, 12 от които в град Русе и прилежащите квартали и 13 в останалите населени места. Дейността на 23 от тях е обезпечена като делегирана от държавата дейност, като ежегодно в общинския бюджет се предвиждат и допълнителни средства за дофинансиране на читалищния продукт общо в размер на 40 000 лева, както и за належащи ремонти на читалищните сгради в Русе и в малките населени места на общината. През 2018 година е регистрирано най-новото читалище на територията на общината. Това е читалище „Стефан Караджа 2018“. Сред по-новите читалища е и Народно читалище „Гюнеш 2012“, което след известно прекъсване възстановява своята дейност през 2020 година. Въпреки усилията на ръководство на общината през последните 4 години и двете читалища все още не получават държавна субсидия, но общината осигурява ежегодно със средства от общинския бюджет минимална субсидия за дейност. Видно от Приложение 1 към материала през 2024 година, програмата на русенските читалища е фокусирана основно върху разнообразни информационно-образователни форуми и творчески дейности с над 850 планирани в седалището им събития, развитие на над 230 съществуващи и новосъздадени художествени формации, клубни и образователни форми и планирани над 120 участия на художествените формации в местният културен живот и 265 участия извън седалището. Продължава и технологичното обновление и автоматизация на библиотечните процеси. Анализът на финансовите разчети по Приложение 2 говори и за устойчив дял на средствата, които русенската читалища осигуряват от управление на читалищната собственост и от вътрешни източници. Прогнозата за осигуряване на собствените средства за 2024 година възлиза на общо 176 329 лева, като най-голям е делът на очакваните приходи от управление на читалищната собственост и от допълнителна стопанска дейност. Настоящото предложение премина през постоянните комисии, беше прието от тях. Предлагам да подкрепите проекта за решение.

**Акад. Христо Белоев:** Благодаря. Изказвания, заявки не виждам. Гласуваме предложението.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 102**

На основание чл. 21, ал. 2, във връзка с чл. 21, ал.1, т. 12 от ЗМСМА и чл. 26а, ал. 2 от Закона за народните читалища, Общински съвет – Русе реши:

1. Приема Програмата за развитие на читалищната дейност в Община Русе през 2024 година, съгласно Приложение 1 и Приложение 2.

**Точка 55**

**К.л. № 52 Приемане на Отчет за изпълнението на дейностите, насочени към младежите на територията на община Русе за 2023 година**

**Г-н Енчо Енчев:** Благодаря, господин Председател. В изпълнение на член 16, алинея 1 от Закона за младежта, ежегодно се подготвя и утвърждава Общински годишен план за младежта за текущата година. На основание член 15, алинея 4 от Закона за младежта, ежегодно до 31 януари кметовете на общини предоставят на областните управители и Отчет за изпълнение на дейностите насочени към младежите на територията на общината за предходната година. При подготовката на отчета са взети предвид всички предоставени информации от партниращи организации. Благодаря за вниманието.

**Акад. Христо Белоев:** Благодаря. Изказвания няма заявени, гласуваме точката.

**КВОРУМ – 43. С 40 „за“, 0 „против“ и 3 „въздържали се“ се прие**

**РЕШЕНИЕ № 103**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация (ЗМСМА), Общински съвет – Русе реши:

Приема Отчет за изпълнението на дейностите, насочени към младежите на територията на община Русе за 2023 година по Плана за изпълнение на Националната стратегия за младежта за 2023 г. *(Приложение №1).*

**Точка 56**

**К.л. № 53 Приемане на Общински годишен план за младежта на Община Русе за 2024 година**

**Акад. Христо Белоев:** Отчета приехме, сега плана.

**Г-н Енчо Енчев:** Да, двете точки са свързани, така че е допустимо да стане объркване. Относно приемане на Общински годишен план за младежта, пак в изпълнение на член 16, алинея 1 от Закона за младежта, поддържаме направеното предложение. Благодаря за вниманието.

**Акад. Христо Белоев:** Благодаря. Няма заявки. Гласуваме по точката. Митко Кунчев. Сега излезе току що на дисплея. Митко Кунчев. Системата явно забавя малко, докато…

**Г-н Митко Кунчев:** Уважаеми господин Кмет, уважаеми господин Председател, дами и господа общински съветници. Приемането на Годишния план за младежта е важна точка според мен от днешния дневен ред. Аз ще спра вниманието ви на два момента. Сутринта кметът представи структурата на общината и обърна внимание, че спортът е важен приоритет. Затова е предвиден и заместник-кмет за спорта. Аз лично подкрепям този приоритет. Сега да видим какво има в Годишния план за младежта. Там са посочени в точка четвърта 64 дейности. На спорта се посветени точно 4, тоест 6%. Възниква въпросът, ако 6% от дейностите са за спорт, дали наистина спорта е приоритет за младите хора и то става дума за шахмат и източни бойни изкуства нещо. Според мен една от задачите на бъдещия заместник-кмет по спорта е да помисли и да има действително да се добави в този план 1-2 ярки спортни мероприятия в града за младите хора. Дали ще бъде мини градски маратон или обиколка с колела из града, може да се измисли, но може да се направят много хубави инициативи спортни за младите хора. Вторият момент е очевидно един акцент в плана. Превенция на проблеми, свързани със сексуалното и репродуктивно здраве на младите хора. Сега на този проблем са отредени 2 точки, 6.3 и 6.4. Така са решили авторите, два пъти да акцентуват на този проблем. Пак сигурно, защото е важен, докато в 6.3 е посочена рутинна дейност, свързана с ХИВ, спин и така нататък, по-любопитното е в точка 6.4. Ако сте погледнали, там се предлага превенцията за сексуалното и репродуктивно здраве да се извършва ще прочета, защото трябва да го цитирам „чрез организиране на екологични доброволчески инициативи, свързани с облагородяване на градската среда“. Как тази дейност точно се свързва със сексуалното и репродуктивно здраве не знам, но това е добра инициатива и аз похвалвам. Това е нестандартно решение нали. Ние сме иновативна община и аз го подкрепям, така че подкрепям Годишния план за младежта. Благодаря.

**Акад. Христо Белоев:** Благодаря. Изказване Росица Георгиева.

**Г-жа Росица Георгиева:** Уважаеми господин Председател, уважаеми господин Кмет, уважаеми колеги, уважаема общинска администрация. Вие знаете, че аз рядко излизам като Ваш защитник, обаче в този момент искам да кажа следното. Да, тук е станало това, което каза господин Кунчев, че дадена дейност не си е намерила точно мястото в определеното от вас от плана, но по отношение на дейностите, свързани с това да се промотира спорта като дейност, която е изключително важна за изграждането на младите хора като личности и физически активни хора, смятам, че това, което сте сложили е добре преценено и съобразено с всички възможности за спортни дейности, които предлагат първо голямото количество спортни клубове, второ ние имаме Ученическа спортна школа, която има Годишен план за действие и всички тези дейности са планирани в тях. И все пак младежкият план за дейности е нещо, което е свързано и с времева рамка и с възможност всичко, което се планира да бъде и добре организирано. Така че, аз разбирам мантрата спортът да е навсякъде. Много се радвам, че ще имаме заместник-кмет за младежките дейности и спорт и той ще е човекът, който ще намира пресечната точка между всички спортни изяви и смятам, че тук в този младежки план тези дейности са добре прецизирани и предлагам да останат по този начин.

**Акад. Христо Белоев:** Благодаря. Изказване заявено, Христо Попов.

**Г-н Христо Попов:** Благодаря, господин Председател. Господин Кмет, уважаеми колеги. Съгласен съм, че тази дейност е на мястото си, но според нас не е на мястото организирането на въвеждане на климатично образование неформално. Първо термина „неформално образование“, ако е тази извънкласната дейност, значи формално е ходенето на училище и образованието, което получаваме в университета. Изобщо първата част на плана, а и на отчета са пълни с така наречените брюкселски термини. Превод от лош английски на лош български неразбран, затова не може да разберем какво е написано. А за климатичните промени нашата позиция е категорична, че това е една голяма измама, то до време ще се окаже така. Президента Тръмп извади Съединените щати от Парижкото споразумение за климата, Байдън отново ги присъедини и ескалира в Европа тези процеси и резултата какъв е - нашите енергетици протестират. Сега цяла Европа протестира, защото ще им затварят фермите. И ние какво ще учим, какво климатично образование ще дадем на децата? Предполагам, че не става дума за опазване на околната среда, да се организира залесяване или почистване от неразградими отпадъци. Сигурен съм, че ще застъпи в дневния ред на Европейския съюз. Може да влезете в сайтовете техните да видите, че те са съвсем сериозни. Ние си мислим, че няма да ни засегне това, но скоро време въглеродни отпечатъци, въглерода, неутралност ще ни се убие в главата това нещо. Така че, ние ще се въздържим. Няма да подкрепим този план. Благодаря.

**Акад. Христо Белоев:** Благодаря. Няма други заявени изказвания. Енчо Енчев.

**Г-н Енчо Енчев:** Господин Христов, моето уважение към Вас, ама думички като Юнеско, ЦПЛР, ЦУНТ, ако са неясни, бих могъл да ги обясня допълнително, но не видях в страниците нещо по-сложно от това. Продължавам нататък да. По отношение на спорта господин Кунчев, ръководителите на съответните структурни звена в случая Ученическата спортна школа са предложили това, което да влезе тук в Общинския годишен план за младежта, но Ви припомням, че имаме приета Общинска програма „Спорт“, а там имаме цел Раздел 1, което е ученически и масов спорт и който е финансиран с повече от 20 000 лева. Нещо повече, имаме и ученически игри, които са финансирани с над 45 000 лева. Като потвърждение на това, което исках и допълнително да кажа.

**Акад. Христо Белоев:** Благодаря. Други изказвания няма. Моля? Реплика Кунчев, да.

**Г-н Митко Кунчев /реплика/:** Трябва да се изказваме само по точката. Повтарям нещо, което е очевидно вярно. От 64 точки, има 4 за спорта и в Годишния план за младежта спорта е слабо застъпен. Много добре знам какви структури има в общината, че има ученически игри. Това е друг въпрос. Ние в момента обсъждаме тази точка, а не другите. Разберете, когато се изказвате, изказвайте по точката. Благодаря.

**Акад. Христо Белоев:** Благодаря. Няма други заявени изказвания. Моля? Роси, реплика имаш ли? Росица Георгиева, реплика.

**Г-жа Росица Георгиева /реплика/:** Господин Кунчев, това е Младежки план за дейности, в който не можем да вкараме безброй неограничен брой спортни прояви. Имаме 60 клуба спортни, ако не знаете да Ви кажа, имаме Ученическа спортна школа. Това са дейности, които те изпълняват под техните годишни планове. Тук дават конкретни дейности, които могат съчетаят с другите структури, с така наречения Младежки дом, с Център за техническо и научно творчество, за да може да има пресечна точка, както със спортните дейности, така и с младежките дейности, които знаете, че по специален Закон за младежта се разработват.

**Акад. Христо Белоев:** Благодаря. Няма други изказвания. Гласуваме точката.

**КВОРУМ – 44. С 39 „за“, 0 „против“ и 5 „въздържали се“ се прие**

**РЕШЕНИЕ № 104**

На основание чл. 21, ал. 2, във връзка с чл. 21, ал. 1, т. 12 от Закона за местното самоуправление и местната администрация (ЗМСМА) и във връзка с 16, ал. 1 от Закона за младежта, Общински съвет – Русе реши:

1. Приема Общински годишен план за младежта на Община Русе за 2024 г. *(Приложение №1).*
2. Възлага на кмета на Община Русе изпълнението и контрола по изпълнението на Общинския годишен план за младежта на Община Русе за 2024 г.

**Точка 57**

**К.л. № 54 Приемане на годишен отчет за дейността на ОбСНВ Русе за 2023 г.**

**Г-н Енчо Енчев:** Да, благодаря, господин Председателю. Общинска администрация поддържа направеното предложение. Искам още един път да подчертая, че структурата на самия годишен отчет се определя от Министерството на здравеопазването. На четири от последните комисии беше представен отчетът, беше приет от тях. Така че, предлагам да го приемете.

**Акад. Христо Белоев:** Благодаря. Няма заявки за изказвания. Гласуваме точката.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 105**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация и чл. 22, ал. 2 от Правилника за организацията и дейността на Националния съвет по наркотични вещества, Общински съвет – Русе реши:

Приема Годишен отчет на Общинския съвет по наркотични вещества за 2023 г.

**Точка 58**

**К.л. № 61 Отчет за дейността на Местната комисия за борба срещу противообществените прояви на малолетните и непълнолетните през 2023 г.**

**Г-н Енчо Енчев:** Благодаря. Това е вторият отчет, който общинска администрация подготвя отново към Министерство на здравеопазването. Отчет за дейността на местната комисия за борба срещу противообществените прояви. Бих могъл да подам малко допълнителна информация към отчета. През 2023-та година са заведени образувани общо 88 възпитателни дела по Закона за противообществените прояви на малолетни и непълнолетни, от които 76 са новообразувани. Разгледаните възпитателни дела са по отношение на 122 деца, от които 55 малолетни и 67 непълнолетни. Наложени са 197 възпитателни мерки по член 13 от Закона. През отчетния период през Центъра за социална адаптация и подкрепа на местната комисия - Русе са преминали общо 156 деца, от които 22 момичета и 134 момчета. Общият брой на извършените консултации е 375, от които 45 са психо-диагностичните и 230 интервенционни, 59 педагогически и 41 социално-педагогически консултации с деца и родители. Благодаря, предлагам да приемете това решение.

**Акад. Христо Белоев:** Благодаря. Няма заявени изказвания. Гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 106**

На основание чл. 21, ал. 1, т. 23 и ал. 2 от ЗМСМА, чл. 7, ал. 2 от Закона за борба с противообществените прояви на малолетните и непълнолетните, Общински съвет – Русе реши:

Приема Отчет за дейността на Местната комисия за борба срещу противообществените прояви на малолетните и непълнолетните към община Русе за 2023 год.

**Точка 59**

**К.л. № 102 Одобряване на Споразумение за партньорство по програма „Space Camp Turkey” 2024-2027 г.**

**Акад. Христо Белоев:** Енчев.

**Г-н Енчо Енчев:** Уважаеми общински съветници, настоящата точка беше разгледала на комисиите. Това е споразумение за партньорство по Програма “Space Camp”. От това споразумение едно дете ще може да получи финансиране за посещение в Учебно-тренировъчния център за ученици, посветен на космически изследвания и изследвания, намиращ се в град Измир и едно дете ще получи стипендия от нашия партньор по тази програма. Благодаря за вниманието, предлагам да подкрепите проекта за решение.

**Акад. Христо Белоев:** Благодаря. Няма заявки за изказвания. Гласуваме.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 107**

На основание чл. 21, ал. 2, във връзка с ал. 1, т. 23, чл. 59, ал. 1 и  чл. 61, ал. 1  от Закона за местното самоуправление и местната администрация, Общински съвет – Русе реши:

            Одобрява Споразумение за партньорство по програма „Space Türkiye” между Oбщина Русе и Сдружение „Център за творческо обучение“.

**Точка 60**

**К.л. № 56 Одобряване на задание и даване на разрешение за изработване на проект за подробен устройствен план – план за застрояване на поземлен имот с идентификатор 63427.159.467 и парцеларен план за транспортен достъп до същия имот, местност „Конубунар“ по Кадастралната карта и кадастралните регистри за землището на гр. Русе**

**Акад. Христо Белоев:** Ениманев.

**Арх. Иван Ениманев:** Благодаря. Уважаеми господин Председател, уважаеми господин Кмет, уважаеми общински съветници. С общия устройствен план поземления имот с идентификатор 159.467 попада извън строителните граници на град Русе в зона смесена многофункционална, разновидност 2. В тази зона трябва да се спазват следните параметри на застрояване, плътност до 50%, интензивност до 2, минимална озеленена площ до 20% и височина до 15 метра. Със скицата-предложение се определя режим на свободно застрояване определено с ограничителни линии, като в имота има сгради, които не се запазват като елемент на плана. С разрешаването на парцеларен план за транспортен достъп до поземлен имот 159.467 се предвижда изграждане на локално платно, успоредно на републикански път 1-2 Русе - Разград, като същият ще се осъществи през поземления имот с идентификатор 159.731 - публична общинска собственост, което изрично изисква даване на разрешение за промяна предназначението на част от полския път във връзка с член 29, алинея 1 от Закона за опазване на земеделските земи. Благодаря ви.

**Акад. Христо Белоев:** Благодаря. Няма заявки за изказвания. Гласуваме по точката.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 108**

На основание чл. 21, ал. 2 и чл. 21, ал. 1, т. 8 и т. 11 от ЗМСМА, чл. 124а, ал. 1 и ал. 5 и по реда на чл. 124б, ал. 1 от ЗУТ, във връзка с чл. 110, ал. 1, т. 3 и 5, чл. 125, ал. 1 и чл. 126, ал. 6, т.1 от ЗУТ, чл. 21, ал. 1, ал. 3 и ал. 5 и чл. 29, ал. 1 от ЗОЗЗ и чл. 30, ал. 3 от ППЗОЗЗ, относно искане с вх. №№ УТ-27-79/10.07.2023г. и 94О-1159-1#1/20.12.2023г. от О. Д. Т., Общински съвет - Русе реши:

1. Одобрява задание и дава разрешение за изработване на ПУП - ПЗ и ПП за транспортен достъп за ПИ 63427.159.467, местност „Конубунар“ по Кадастралната карта и кадастралните регистри за землището на гр. Русе, като се изпълнят изискванията за зона „Смесена многофункционална зона – разновидност 2“ (Смф2) и чл. 108, ал. ал. 2 от ЗУТ. ПУП-ПЗ да отговаря на изискванията на чл. 25 от Наредба № 7/2003 г. за правила и нормативи за устройство на отделните видове територии и устройствени зони, Наредба № 8/2001 г. за обема и съдържанието на устройствените планове и да се съгласува със заинтересуваните централни и териториални администрации, а при необходимост – и със специализираните контролни органи на основание чл. 128, ал. 6 от ЗУТ;
2. Дава предварително съгласие за утвърждаване на трасе на „пътна връзка“ до ПИ 63427.159.467 до издаване на Решение от Комисията по чл. 17, ал. 1 от ЗОЗЗ;
3. Дава предварително съгласие за смяна предназначението на участьк с площ 136 кв.м. от ПИ 63427.159.731 - „полски път“, публична общинска собственост за изграждане на „пътна връзка“ за осъществяване на транспортен достьп до ПИ 63427.159.467 в местност „Конубунар“, землище на гр. Русе, собственост на възложителяО. Д. Т.;

Решението подлежи на разгласяване по чл. 124б, ал. 2 от ЗУТ чрез обявление, което се поставя на определените за това места в сградата на общината, публикува се на интернет страницата на общината и в един местен вестник и не подлежи на оспорване на основание чл. 124б, ал. 4 от ЗУТ.

**Точка 61**

**К.л. № 57 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.166.320, намиращ се в местност „Астарджийка“, община Русе**

**Арх. Иван Ениманев:** Да, благодаря. Съгласно общия устройствен план, поземления имот с идентификатор 166.320 попада извън строителните граници на град Русе в устройствена зона „Вилна“. Да се спазват следните параметри, плътност до 40% интензивност до 0.8, озеленена площ минимум 50% и максимална кота корниз 7 метра. С приложената скица-предложение се предвижда ново застрояване определено с ограничителни линии на 4 метра от вътрешните и на 6 метра от дъното на имота. Благодаря.

**Акад. Христо Белоев:** Благодаря. Няма заявени изказвания. Гласуваме.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 109**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-109 от 17.11.2023г. от Тодорка Кръстева-упълномощено лице на Р. В. А., Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.166.320, м-ст „Астарджийка“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване определено с ограничителни линии на застрояване поставени на 4,00 метра от вътрешните и външната имотна граница и на 6,00 метра от имотната граница към дъното.

Да се съобразят изискванията и условията посочени в съгласувателнo писмo с рег. №К-EDN-5668#1 от 04.12.2023 г. на „ЕРП Север“ АД и Рег.№ К-3775#1 от 08.12.2023 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 62**

**К.л. № 58 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.160.325, намиращ се в местност „Мерата“, община Русе**

**Арх. Иван Ениманев:** Благодаря. Съгласно общия устройствен план, поземлен имот с идентификатор 160.325 попада извън строителните граници на град Русе в устройствена зона „Жилищна“. Да се използват следните параметри, плътност до 60% интензивност до 1.2, озеленена площ минимум 4% и максимална кота корниз 10 метра. С приложената скица-предложение се предвижда ново застрояване определено с ограничителни линии, които са на 3 метра от вътрешната имотна граница. Към уличната регулация, понеже имота е ъглов, да се използва изискването на член 21, алинея 2 от ЗУТ. Благодаря.

**Акад. Христо Белоев:** Благодаря. Изказване от Ясен Лазаров. Грешка, добре. Няма заявки за изказвания, гласуваме точката.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 110**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-117 от 06.12.2023г. от А. З. З., Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.160.325, м-ст „Мерата“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Жилищна зона с преобладаващо малкоетажно застрояване – „Зона (Жм)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване определено с ограничителни линии на застрояване поставени на разстояние 3,00 метра от вътрешните имотни граници, върху външните имотни граници на ъгловия имот и при спазване на чл. 27, ал. 2 от ЗУТ.

Да се съобразят изискванията и условията посочени в съгласувателни писма с рег. №К-EDN-6102#1 от 03.01.2023г. на „ЕРП Север“ АД и Рег.№ К-12#1 от 02.01.2023 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 63**

**К.л. № 59 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 51679.503.285, намиращ се в местност „Дрибак 6“, с. Николово, община Русе**

**Акад. Христо Белоев:** Ениманев.

**Арх. Иван Ениманев:** Благодаря. Съгласно общия устройствен план, поземления имот с идентификатор 503.285 попада извън строителните граници на град Русе във вилна зона. Да се спазват следните параметри, плътност до 40%, интензивност до 0.8, озеленена площ минимум 50% и максимална кота корниз 7 метра. С приложената скица-предложение се предвижда ново застрояване с ограничителни линии, разположени на 2 метра от външната имотна граница, на 4 метра от страничните е на 6 метра от дъното на имота. Благодаря.

**Акад. Христо Белоев:** Благодаря. Няма заявки за изказвания, гласуваме точката.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 111**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с с вх.№УТ-27-118 от 07.12.2023г. от Венцислав Ангелов, Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 51679.503.285, намиращ се в местност „Дрибак 6“, с. Николово, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване опрелено с ограничителни линии на застрояване, разположени на разстояние 2,00 метра от външната имотна граница, на 4.00 м от страничните имотни граници, и на 6,00 метра от имотната граница към дъното на имота.

Да се съобразят изискванията и условията посочени в съгласувателни писма с рег. №К-EDN-6111#1 от 03.01.2024г. на „ЕРП Север“ АД и Рег.№ К-13#1 от 02.01.2024 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 64**

**К.л. № 60 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.314, намиращ се в местност „Касева чешма“, община Русе**

**Арх. Иван Ениманев:** Благодаря. Съгласно общия устройствен план, поземления имот с идентификатор 149.314 е извън строителните граници на град Русе в устройствена зона „Вилна“. Да се спазват параметрите плътност до 40%, интензивност до 0.8, озеленена площ минимум 50 % и максимална кота корниз 7 метра. С приложената скица-предложение се предвижда ново застрояване с ограничителни линии на разстояние 4 метра от вътрешни граници и 6 метра от дъното на имота. Благодаря.

**Акад. Христо Белоев:** Благодаря. Няма заявени изказвания. Гласуваме точката.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 112**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-110 от 22.11.2023г. от В. Й. Е., Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.149. 314, м-ст „Касева чешма“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване определено с ограничителни линии на застрояване поставени на разстояние 4,00 метра от вътрешните имотни граници, на 6,00 метра от имотната граница към дъното, и върху външната имотна граница.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 65**

**К.л. № 94 Приемане на декларация, относно частичното приемане на Република България в шенгенското пространство**

**Акад. Христо Белоев:** Искрен Веселинов.

**Г-н Искрен Веселинов:** Уважаеми господин Председател, уважаеми господин Кмет, уважаеми колеги. Преди няколко седмици буквално, като най-велик успех всъщност на настоящото управление, беше представено частичното приемане на България в Шенген. Приемане, което осигурява свободен достъп на българските граждани само по въздух и море и което на практика беше неоправдано натоварено, необосновано натоварено с редица други задължения, които нашата страна прие под натиска на Република Австрия. За съжаление потърпевши от тези допълнителни условия, непредвидени в нито един европейски документ, са основно пограничните зони между България и Румъния, които са натоварени с ангажимент за допълнителен граничен контрол, което допълнително спъва и без това ниската икономическа активност в тези региони. Всъщност Русе и цяла Северна България мога да кажа, от десетилетия се задушава от липсата на свързаност. Сега тази свързаност се затруднява допълнително. И разбира се, ние имаме две стратегии. Да се така наведем, да замълчим и да чакаме нещо да се оправи, в другия случай, надявам се и пренебрегвайки политическите си пристрастия на национално ниво, да заявим високо от името на русенци нашето право на развитие. Защото тези 3% освободени от допълнителни ангажименти хора, които пътуват по бизнес със самолетите или за туризъм и прочие, ние заплащаме с липса на развитие на цели региони. И всички сме свидетели на тези безкрайни опашки на Дунав мост, които сега ще нараснат. Всички сме съпричастни на проблемите на русенския бизнес, който допълнително ще бъде затруднен да търгува със съседна Румъния. Всичко това не трябва да се допуска. Просто ние, ако сме истински представители на русенци, ще заявим на централната власт на висок глас, че това е нетърпимо и че те като управляващи трябва да мислят за всички, не само за ония 3%, които очевидно са си насмогнали на масрафа. Недопустимо беше приемането на такъв осакатен вариант на Шенген. Недопустимо беше приемането на тези допълнителни условия от страна на Република България и аз предлагам ние с тази декларация да протестираме срещу това. Да искаме премахване на тези несправедливи условия, да искаме процедури, по които поне българските и румънските граждани да минават по бърза писта през граничните пунктове и на последно място да поискаме едни гаранции срещу връщането на мигранти на територията на нашата страна. Надявам се въпреки понякога странните гласувания, които наблюдавах в комисии, всички да постъпим в този случай като хора представляващи русенци, а не като членове на една или друга партия. Благодаря ви.

**Акад. Христо Белоев:** За изказване ли са заявки? Анатоли Станев, изказване.

**Г-н Анатоли Станев:** Уважаеми господин Кмете, уважаеми господин Председател, уважаеми колеги. Шенгенското пространство е едно от основните постижения на Европейския проект, което касае граничния контрол по вътрешните и външните ни граници. И едва ли има човек в тази зала, който да не знае тези факти, както и фактът, че градът ни е гранична зона. Наш дълг и отговорност пред избирателите ни е да мислим и действаме като русенци и представители на съгражданите ни. Действията ни дори като подобен акт изразяване на позиция, съществено защитават регионалния интерес. Трафикът, въпреки взетите мерки, включително и от тази зала, е основно страдание на граничните и транзитни общини, каквато е нашата. За пореден път приоритет са ненужните компромиси, без значение за трудностите, до които те ще доведат. Наша обща тревога и обща отговорност трябва да са не създаването, а разрешаването на проблеми. В този смисъл преминаването на Дунав мост няма да бъде облекчено с решението на правителствената сглобка по този въпрос. Напротив, нещата според мен сервилно и излишно се усложняват, като се предприемат подобни популистки решения. Липсата на категорична позиция днес е опит да се подмине този изключително важен за региона ни въпрос и да се изправим пред нашите съграждани с ясна позиция в техен интерес. Ето защо, ние общинските съветници от групата на „Има такъв народ“ заявяваме категоричната си подкрепа за обсъжданата декларация. Благодаря ви.

**Акад. Христо Белоев:** Благодаря. Мариян Димитров изказване. Моля за тишина, моля за тишина.

**Г-н Мариян Димитров:** Уважаеми колеги, въпросът е актуален. Така стоят нещата, както и колегите ги споделиха преди мен. Ние по принцип бихме подкрепили тази декларация, само че на нас ни се вижда, че тя е много мека, както в една от комисиите казаха, това ми прилича на някакви молби, на умилквания пред правителството и правим едно предложение, което ако го приемат вносителите, ще подкрепим декларацията. Това е допълнение. В предпоследния абзац, в първото изречение, цитирам: „настояваме българските власти да положат максимални усилия тези неблагоприятни условия да бъдат преразгледани“. Там има точка, този препинателен знак да се замени със запетайка и изречението да се продължи със следния текст: „включително чрез налагане на вето във всички международни организации, както и в Европейски съюз и в НАТО по примера на Унгария и Румъния, на всички решения, които засягат пряко интересите на Република Австрия“. Само две думи още да коментирам. Помните, че Унгария наложи вето за помощта за Украйна, за да защити собствените си интереси. Заплаши ни нас с вето за транзитните такси, а Румъния наложи вето в НАТО на една ротация, където трябваше да влязат едни генерали от Австрия и тези дни разбрахме, че и Турция налага вето и успя да изтъргува подкрепата на Швеция за влизане в НАТО с други нови самолети F16 и още някое друго предимство имаше, в момента го забравих. Така че, мисля, че трябва да бъдем по-решителни. Декларацията трябва да бъде в този стил и ако е в този стил ще я подкрепим. Благодаря.

**Акад. Христо Белоев:** Благодаря. От вносителите по това предложение? Да, Иво, реплика.

**Г-н Иво Пазарджиев /реплика/:** Уважаеми господин Димитров, мисля, че декларацията е достатъчно ясна и категорична и не бива да смесваме един проблем с друг, нали. Европейския съюз с НАТО, с транзитните такси и така нататък. Така че, аз смятам, че има необходимата категоричност, която да отива на орган като общинския съвет, който да я приеме. Всичко останало можем да пием, пеем буйни песни и да се зъбим на тирана, но на маса. Благодаря.

**Акад. Христо Белоев:** Благодаря. Други? Дуплика Мариян Димитров.

**Г-н Мариян Димитров /дуплика/:** Уважаеми господин Пазарджиев, ние искаме нещо от правителството. Какво искаме? Вървете и се помолете на Австрия, защото да вземат да ни пуснат в Шенген, понеже ние от 12 години сме готови, обаче вие се подигравате с нас, защото това е подигравка, 12 години и с тези 3% имаше една статистика, че 1.5% е вноса и 1.5% е износа на това, което минава по воден и въздушен път. Тоест, в момента нямаме нищо. И продължаваме да се молим. Е мисля, че времето за молене приключи.

**Акад. Христо Белоев:** Благодаря. Други изказвания няма. Вносителят по това предложение, дали се приема, дали не се приема, за да знаем как…

**Г-н Искрен Веселинов:** Господин Димитров, аз лично ще подкрепя с гласуване Вашето предложение, но смятам, че залата трябва да реши, дали да бъде в по-твърд или в по-мек вариант тази декларация. Според мен формулираното от нас изисква всички действия, включително тия. Няма причина да ги ограничаваме само с вето или с някакъв неизчерпателен брой инструменти, така че нека залата да реши дали тази добавка да я има или не.

**Акад. Христо Белоев:** Така, благодаря. Изчерпаха се изказванията. Да гласуваме по предложението на Мариян Димитров да бъде допълнена декларацията с текст, който да има „включително и чрез налагане на вето във всички международни организации, както и в Европейския съюз и в НАТО“, сте искали, защото друго пише тука, НАТО, „по примера на Унгария и Румъния на всички решения, които засягат пряко интересите на Република Австрия“. Така, гласуваме това предложение дали да влезе като текст.

**КВОРУМ – 33. С 25 „за“, 5 „против“ и 3 „въздържали се“ се прие предложението.**

**Акад. Христо Белоев:** Да, прието е. Така, текста като цяло на декларацията.

**КВОРУМ – 34. С 29 „за“, 5 „против“ и 0 „въздържали се“ се прие**

**РЕШЕНИЕ № 113**

На основание чл. 21, ал. 2 от ЗМСМА и чл.70 от Правилника за организацията на Общински съвет – Русе, неговите комисии и взаимодействието му с общинската администрация, Общински съвет – Русе реши:

Приема декларация, относно частичното приемане на Република България в шенгенското пространство, както следва:

**ДЕКЛАРАЦИЯ НА ОБЩИНСКИ СЪВЕТ – РУСЕ**

Ние, общинските съветници в Община Русе категорично осъждаме недопустимия „компромис“, който правителството на Република България направи за частичното приемане на страната ни в шенгенското пространство.

За нас, като представители на българското общество в местната власт, е напълно неприемливо отстъплението от страна на властимащите у нас пред натиска на Република Австрия в ущърб на изконните български интереси, подкрепени от изпълнението на всички условия за присъединяване към шенгенското споразумение. Изискването и поетият ангажимент от страната ни за допълнителни гранични проверки по граничните пунктове между България и Румъния допълнително ще затрудни и без това натоварения трафик, ще ограничи икономическите връзки на пограничните райони, ще доведе допълнително до задръствания, замърсявания и други проблеми за жителите им. До още по-тежки последици би довело и масовото депортиране на незаконни мигранти към територията на страната ни.

Настояваме българските власти да положат максимални усилия тези неблагоприятни условия да бъдат преразгледани, включително и чрез налагане на вето във всички международни организации, както и в Европейския съюз и в НТО, по примера на Унгария и Румъния, на всички решения, които засягат пряко интересите на Република Австрия. Те не произтичат от нито един общоевропейски акт. Българските власти следва да направят всичко възможно да се облекчи, а не да се отежнява преминаването на граничните пунктове със съседна Румъния, като Общински съвет – Русе призовава да се проучат възможностите МПС на двете страни да преминават без проверка.

Ние, общинските съветници в Общински съвет – Русе, изразяваме тази позиция, като глас на голяма част от жителите на нашата община.

**Точка 66**

**Поправка на очевидна фактическа грешка**

**Г-н Стоян Христов:** Академик Белоев.

**Акад. Христо Белоев:** Миналия път гласувахме Комисията Русе - Гюргево и в стремежа си поправихме там едно предложение имаше и вместо да бъде 8 в текста са останали, че са деветчленна комисията. И след съгласуване с вносителите, предлагаме да бъде поправено в решението. Комисията ще се състои от 8 члена, а беше записано 9 и така както сме си ги гласували.

**Г-н Стоян Христов:** Въпроси не виждам. Преминаваме към гласуване.

**КВОРУМ – 44. С 43 „за“, 0 „против“ и 1 „въздържали се“ се прие**

**РЕШЕНИЕ № 114**

На основание чл. 62, ал. 2 от АПК, във връзка с чл. 21, ал. 2 от ЗМСМА и във връзка с допусната очевидна фактическа грешка в Решение № 49, прието с Протокол № 3/21.12.2023 г. на ОбС-Русе, Общински съвет – Русе реши:

Поправя допуснати очевидни фактически грешки, както следва:

В точка I от диспозитива на Решение № 49, прието с Протокол № 3/21.12.2023 г. вместо цифрата „9“, да се чете цифрата „8“.

В останалата си част Решение № 49, прието с Протокол № 3/21.12.2023 г. на Общински съвет – Русе остава непроменено.

Решението подлежи на оспорване съобразно чл. 62, ал. 2 от АПК в 14 /четиринадесет/ дневен срок от съобщаването му чрез Общински съвет – Русе пред Административен съд – Русе.

**Точка 67**

**Осигуряване на устойчивост и непрекъсваемост на услугите по проект „Грижа в дома в община Русе“ по процедура BG05SFPR002-2.001 „Грижа в дома“ по Програма „Развитие на човешките ресурси“ (ПРЧР)**

**Акад. Христо Белоев:** Катя Петрова.

**Г-жа Катя Петрова:** Уважаеми дами и господа общински съветници, представям на вас извънредната точка, която сутринта гласувахте да влезе в дневния ред. Община Русе реализира проект, който носи наименованието ‚Грижа в дома в община Русе“, който трябваше да приключи на 14.11 миналата година. Октомври месец 2023 година беше дадена възможност на общините да продължат срока на проектите си с още 3 месеца. И ние се възползвахме от тази възможност и удължихме нашия проект до 14.02 тази година. Следващото условие, което ни постави управляващия орган, беше, ако искаме да удължим срока на проекта с още 3 месеца, трябва да предприемем действия за разкриване на държавно делегирана дейност или промяна в броя на съществуваща социална услуга или да предложим вариант за разкриване на услуга като местна дейност. В месец октомври 2023 година Агенция „Социално подпомагане“ затвори входа, така да кажа на исканията за предварително одобрение за разкриване или пък увеличаване броя на съществуващи социални услуги и по тази причина ние до края на 2023 година ние нямахме възможност да подадем нашето искане за предварително одобрение. Това го направихме януари месец тази година. И тъй като към настоящия момент нямаме положително или отрицателно становище на това искане за предварително одобрение, затова предлагаме на вашето внимание след приключване на проектните дейности да се разкрие нова интегрирана здравно-социална услуга, която да се финансира като местна дейност. И това е предложението за решение, което всъщност представихме на вашето внимание сутринта. Моля да подкрепите предложението.

**Акад. Христо Белоев:** Благодаря. Заявки за изказвания не виждам, гласуваме точката.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 115**

На основание чл. 21, ал. 2, във връзка с ал. 1, т. 23 и чл. 17, ал.1, т. 7 от Закона за местното самоуправление и местната администрация, във връзка с чл. 25, ал. 2, т. 4 от Закона за социалните услуги, Общински съвет – Русе реши:

1. Разкрива, като местна дейност интегрирана здравно-социална услуга „Грижа в дома“ в Звено „Център за предоставяне на услуги в общността и в домашна среда“ за осигуряване на устойчивост и непрекъсваемост на услугата „Грижа в дома“, по проект „Грижа в дома в община Русе“, по процедура BG05SFPR002-2.001 „Грижа в дома“, по Програма „Развитие на човешките ресурси“.
2. Дава съгласие за финансиране на интегрирана здравно-социална услуга „Грижа в дома“ по т.1 в размер на 28 000 лв. за периода след приключване на проектните дейности до края на календарната 2024 г.

**Точка 68**

**Питания**

**Акад. Христо Белоев:** Питане от Алисе Муртезова относно мерки срещу шума от моторни превозни средства по главни пътни артерии. Заповядайте.

**Г-жа Алисе Муртезова:** Започвам направо да чета. Един от основните проблеми, които гражданите на Русе често поставят при срещите си със мен, а не само с мен, е свързан с шума от моторни превозни средства по главни пътни артерии в рамките на града. Не е тайна, че от години русенци са тормозени от тъй наречените гонки с автомобили и мотоциклети по булевард „България“, булевард „Христо Ботев“, булевард „Липник“, булевард „Потсдам“, улица „Плиска“, „Доростол“ и други. Обикновено това се случва през нощта, когато не работи светофарната уредба в града. Като общински съветник се ангажирах да внеса това питане и междувременно изпратих сигнали до РЗИ и до ОД на МВР - Русе. От РЗИ вчера получих отговор, от МВР ми се обадиха, че ще получа в рамките на следващата седмица подробен отговор, защото те са взели вече мерки за мое щастие и не само за мое и за на гражданите. Та, господин Милков, винаги съм се отзовавала на проблемите на хората, дори някои от тях да изглеждат за институциите незначителни, за мен и за гражданите са много сериозни, особено ако живеем на тези булеварди. Затова и този път поставям поредния въпрос, подхождайки с изключителна отговорност и разчитайки на компетентните органи да си вършат работата. Моля да ме информират и мен и гражданите на Русе за мерките, които община Русе е предприела или ще предприеме във връзка с нарушаването на обществения ред и шума от автомобили и мотоциклети по главни пътни артерии в рамките на града. Не съм получила писмен отговор, вероятно сега ще ми го дадат. Доколкото разбрах и колегата също не е получил.

**Акад. Христо Белоев:** Господин Игнатов ще отговори на питането.

**Г-н Георги Игнатов:** Уважаеми господин Председател на общинския съвет, уважаеми господин Кмет, уважаеми общински съветници, колеги. Този проблем съществува и общинска администрация е запозната с него. Чрез сигналите, които получаваме чрез входящата поща, чрез сигналите дежурните при общинския съвет за сигурност от телефон 112. И в тази връзка беше проведена работна среща с ръководството на МВР в лицето на областния директор, началниците на районни управления, началника на сектор КАТ, за да бъдат набелязани мерки за противодействие. Решихме сигнали, при които има фиксиран регистрационен номер на пътно превозно средство от граждани, от писмени сигнали, чрез нашите видеокамери, да бъдат изпращани в сектор КАТ, водачите да бъдат призовавани, собствениците на моторни превозни средства, да бъде направено замерване и да бъдат взети мерки срещу тях. От друга страна, местата, които и Вие казахте, където са локализирани като извършване на тази дейност, да бъдат проведени специализирани полицейски операции. До момента са проведени две специализирани полицейски операции. Проверени са 40 моторни превозни средства, 10 от тях са спрени от движение, на 8 са наложени административни мерки. Проблема възниква, че устройствата са на РЗИ и са необходимо взаимодействие между двете организации. В тази връзка, Областна дирекция направи постъпление. Към момента са закупени 7 устройства, които в момента са изпратени в София за сертифициране. След връщането служителите ще бъдат обучени и раздадени по районните управления на сектор КАТ, за да могат да боравят с тях. За наши нужди на „Общинска полиция“ направено е предложение за закупуване на 1 устройство. След разширяване на нашата структура ще бъде направено и оборудване на втория автомобил за две устройства да можем и ние също да правим такива замервания и да бъдат санкционирани водачите.

**Акад. Христо Белоев:** Благодаря. Госпожа Муртезова, нещо искате ли да питате? Не. Питане от Светлозар Симеонов относно структурата на Дирекция „Местни данъци и такси“.

**Г-н Светлозар Симеонов:** Уважаеми колеги, на предната сесия на 21.12.2023 година зададох няколко въпроса относно структурата на „Местни данъци и такси‘ на община Русе. Не получих конкретни отговори, затова сега го правя писмено. Въпросите са следните. Колко човека са ангажирани пряко с контрола за събирането по щат инспектори в Дирекция „Местни данъци и такси“ и колко има в момента назначени? По колко преписки за проверки са възложени на един служител, пряко свързани с контрола инспектор в Дирекция „Местни данъци и такси“ за 2023 година? Колко данъчни ревизии на големи данъкоплатци в град Русе са извършени за предходната 2023 година и с какъв резултат са завършили ревизиите? Колко са нередовните платци в община Русе и смятате ли, че в наличния състав на данъчните инспектори е възможно да се извършват задълбочени данъчни ревизии на големи данъкоплатци в град Русе? Какви мерки за повишаване на събираемостта в Дирекция „Местни данъци и такси“ са предприети и как се отчита ефективността им? Правена ли е съпоставка на съотношението между служителите в контрола и служители обслужващи данъкоплатците в община Русе? Благодаря.

**Акад. Христо Белоев:** Заповядайте. Златомира Стефанова.

**Г-жа Златомира Стефанова:** Уважаеми господин Председател, уважаеми общински съветници, уважаеми господин Симеонов. Във връзка с отправените въпроси за структурата и дейността на Дирекция „Местни данъци и такси“, Ви информирам за следното. Първия въпрос. Колко човека са ангажирани пряко с контрола и събирането по щат инспектори и Дирекция „Местни данъци и такси“ и колко има в момента назначени? Контролът и събирането на просрочени задължения за данъци и такса битови отпадъци към община Русе се осъществява от шестима инспектори в Отдел „Контрол и събиране на местни данъци и такси“ към Дирекция „Местни данъци и такси“. От тях 4 служители, 1 инспектор и 3 главни инспектори са ангажирани по длъжностна характеристика за установяване на задължения, а 2 служители, 1 инспектор и 1 старши инспектор с функцията им по принудително събиране. През 2023 година определените щатни бройки са заети. Втори въпрос. По колко преписки за проверки са възложени на един служител, пряко свързан с контрола в Дирекция „Местни данъци и такси“ за 2023? След селекция на просрочени публични вземания, съвместно с „Информационно обслужване АД“ е изготвен списък на лицата с над 100 лева задължения. В резултат на това са определени за проверка 26 836 физически лица, като на трима от главните инспектори са разпределени по 7612 лица и на единия инспектор с временно незаета бройка през лятото 4000 лица. Юридическите лица с просрочени задължения са 3856, разпределени за проверка по 1085 на тримата главни инспектори и 601 на единния инспектор. Към 31.12.2023 актове за установяване на задълженията по член 107, алинея 3 от Данъчно-осигурителния процесуален кодекс са издадени на 2626 лица, като установените задължения са на стойност 3 094 848 лева. До 2987 лица са изпратени съобщения за просрочени задължения в размер на 4 434 546 лева. В резултат на тези действия са събрани просрочени задължения в размер на 3 983 365 лева. До публични изпълнители на НАП са изпратени искания за образуване на изпълнително производство срещу 380 лица за сумата от 632 596 лева. До ЧСИ са изпратени, образувани за принудително производство срещу 1162 лица за сумата от 1 140 861 лева. Просрочените изпълнителни дела са образувани само през 2023. През 2023 са започнати проверки на подадени декларации по член 71 от ЗМДТ за намаляване на такса битови отпадъци на 830 лица, които продължават и към момента. По третия въпрос. Колко данъчни ревизии на големи данъкоплатци в град Русе са извършени за предходната 2023 и какъв е резултатът от проведените ревизии? Отговорът ни е, предвид щатното разписание на отдел КСМДТ и необходимия законодателен минимум от 3 служители за извършване на ревизия, в това число издаване на ревизионен доклад и ревизионен акт, се е наложила практика за определяне на задълженията с акт по член 107, алинея 3 от ДОПК. С член 209, алинея 2 от ДОПК, актът по член 107, алинея 3 и ревизионният акт по член 120 са изпълнителни основания, по които може да се образува принудително изпълнение пред съдебни изпълнители и пред публични изпълнители. По критериите на НАП големи данъкоплатци са платилите за 2022 година данъци и осигурителни вноски над 3.5 милиона лева и нетните приходи от продажбите им са повече от 300 милиона лева. Посочените суми не трябва да са еднократни сделки или разпореждане с имущество. Видно е, че за публични задължения към община Русе, произтичащи от ЗМДТ няма лица с такива параметри. Може да се отбележи, че през 2023 са издавани актове на 27 лица със задължения над 10 000 лева, като общо от тях са установени 1 109 784 лева. Четвъртият въпрос. Колко са нередовните платци в община Русе и смятате ли, че с наличния състав от данъчни инспектори е възможно да се извършват задълбочени данъчни ревизии на големи данъкоплатци в град Русе? Отговорът ни е, както посочихме в отговор на втори въпрос, лицата с просрочени задължения над 100 лева към община Русе през 2023 са били 26 836 физически и 3856 юридически лица. С оптимизирания състав от 4 служители с функции по установяване на задължения и двама публични изпълнители с ресор осигуряване на принудително събиране се постига необходимото и над средното дори за страната ниво за събираемост на вземанията от данък върху недвижимите имоти, такса битови отпадъци, туристически данък и данък върху таксиметровия превоз на пътници. Петият въпрос. Какви мерки за повишаване на събираемостта на Дирекция „Местни данъци и такси“ са предприети и как отчитате ефективността? И това е нашият отговор. Както посочихме, постигнатите резултати на Дирекция „Местни данъци и такси“ при събираемостта на вземанията са над средните за страната. Големи затруднения се изпитват при събиране на данък върху превозните средства. Като погранична община, значителен брой румънски граждани придобиват автомобили с русенска регистрация, които не се ползват в страната. В резултат формално за тях се дължи данък, но не работят предвидените законови механизми за издължаването му при годишните технически прегледи при прехвърляне на собствеността. Осъществени са редица срещи с Окръжна прокуратура – Русе, с Националната агенция по приходите, с КАТ, с ДАИ. Набелязани са мерки с публичните изпълнители на НАП за конкретни изпълнителни действия. Друг значителен проблем при събиранията на вземанията са фирмите в несъстоятелност. Задълженията се установяват от нашите служители и до там свършват правомощията ни. Събирането е предвидено да се извършва в производство по несъстоятелност, като вземанията се предявяват от НАП. В тази връзка активно се води кореспонденция от служителите в Отдел „Контрол и събиране на местни данъци и такси“ при община Русе с Отдел „Търговска несъстоятелност“ пред ЦУ на НАП. И последният шести въпрос. Правена ли е съпоставка на съотношението между служителите в контрола и служителите, обслужващи данъкоплатците в община Русе. По щатно разписание служителите в Отдел „Контрол и събиране на местни данъци и такси“ са 6, а в Отдел „Отчитане на приходите и обслужване на данъкоплатци“ са 21, като в посочените числа не се включват двама началник отдели. С оглед характера на дейността по обслужване, както и посочената контролна дейност при оптимизиран състав на Дирекция „Местни данъци и такси“ е постигнат баланс още в далечната 2012, който е издържал във времето на законови, софтуерни изменения, на възложени нови допълнителни отговорности, заведени от 2011 година, от туристически данък, от 2018 данък върху таксиметров превоз на пътници. Очакваните нови предизвикателства с прилагане на изцяло нова методика при определяне на таксата на битови отпадъци, отлагана от 2015, която следва да стартира в началото на 2025, налага подготовка на подзаконовите нормативни актове през текущата година, налагат и запазване на щатното разписание. Благодаря ви.

**Акад. Христо Белоев:** Благодаря. Да, Симеонов.

**Г-н Светлозар Симеонов:** Благодаря за отговора. Това, което разбрах в крайна сметка е, че инспекторите в „Местни данъци и такси“ са 6 човека, които адмирации за цялата работа, която вършат. Това означава, че те са страшни професионалисти. Може би в България такива хора няма, с толкова много проверки и да сколасат за 1 година. Това е много добре. Въпросът е, аз попитах дали се предвижда да може да се увеличи капацитета на тези инспектори с численост, защото виждаме, че това са 30 000 бройки, а те са 6 човека. Както и да ги разпределяме на човек в годишна база, тези хора каквито и да са, физически няма да могат да издържат. Благодаря.

**Акад. Христо Белоев:** Благодаря. Питане от Светлозар Симеонов относно публикация в група „Обществен съвет“ за асансьора, находящ се на кръговото от страната на зала „Арена Русе“. Заповядайте.

**Г-н Светлозар Симеонов:** На 18.01.2024 година по публикация в социалните мрежи за състоянието на асансьор, находящ се на булевард „Цар освободител“, кръговото, от страната на зала „Арена“. Във връзка с това, имам следните въпроси. Община Русе има ли сключен договор с юридическо лице за поддръжка на въпросните асансьори и ако има, кога е сключен и на каква финансова стойност е? При положение, че има видеонаблюдение на посочените асансьори, защо са в това състояние и потърсена ли е отговорност на извършителя за това деяние? Община Русе предвижда ли тези асансьори да влязат в употреба в услуга на гражданите на град Русе и кога? Благодаря.

**Акад. Христо Белоев:** Благодаря. Здравка Великова.

**Г-жа Здравка Великова:** Уважаеми дами и господа общински съветници, в отговор на въпросите, които са зададени, давам следната информация. Въпрос 1, община Русе има ли сключен договор с юридическо лице за поддръжка на въпросните асансьори и ако има, кога е сключен и на каква финансова стойност е. Община Русе има сключен договор за техническа поддръжка на асансьори в подлеза на кръговото на булевард „Липник“, на подлезите на булевард „България“, сградата на площад „Свобода“ 6 и улица „Котовск“ 1. Договорът е СОО4/27.03.2023 година. Стойността на договора е 31 867.20 лева. Договорът е публично достъпен в централизираната автоматизирана информационна система електронни обществени поръчки на ЦАИС на ЕОП. Предвид навлизането на атмосферни води в асансьорните шахти и машинните помещения, два от асансьорите са изключени и не функционират съгласно нормативната база на Държавната агенция за метрологичен и технически надзор. Втори въпрос. При положение, че има видеонаблюдение на посочените асансьори, защо са в това състояние и потърсена ли е отговорност от извършителите на това деяние? Отговор. По информация, получена от специализирано звено „Инспекторат по опазване на обществен ред и сигурност“ няма данни за извършени вандалски прояви, към момента говорим. Въпрос 3. Община Русе предвижда ли тези асансьори да влязат в употреба в услуга на гражданите и кога? И отговорът е, че община Русе търси възможност за решаване на проблема с отводняването на асансьорните шахти и машинните помещения. Дейностите са свързани с изработване на инвестиционни проекти с последващо изпълнение на СМР. Очакваме в най-скоро време да можем да реализираме ремонтните дейности.

**Акад. Христо Белоев:** Симеонов.

**Г-н Светлозар Симеонов:** Благодаря за отговора. Да разбирам така, че в първа точка Община Русе плаща почти 32 000 лева на фирма, която нищо не прави. Аз говорих с конкретика, говорих точно за тези асансьори, които са на кръговото до полицията. Цитира ми се сумата 31 867 лева. Ако влиза в тази сума и други асансьори, да, съгласен съм, ако някъде вървят. Това не ми се казва в конкретика. Не се констатира във втория въпрос, кой е отговорен за това състояние. Това означава ли, че там общината е абдикирала и не може да се издири човека, който е отговорен или самата община не е предприела мерки, за да не се отварят и да са в това състояние асансьорите вътре в самата кабинка. Това ми прилича, както преди в началото на месец януари на площада, както някой отвори една шахта и пусна една вода. И да се надяваме, че община Русе е намерила човека, който го е направил и да си понесе последствията. Благодаря.

**Акад. Христо Белоев:** Да, кмета на общината.

**Г-н Пенчо Милков:** Уважаеми господин Председател, уважаеми колеги, уважаеми господин Симеонов. Въпросът, който поставяте, се поставя на редица приемни при мен. Това, което във връзка с Вашето изказване и това, което е трябвало да стане, ще направим всичко възможно вратите да бъдат затворени, достъпа да се ограничи най-малкото. Когато са изграждани асансьорите не е взето предвид, че те са в открита градска среда. В ниската част на този строеж. Там канализацията работи ефективно. Ние при обилните дъждове сме имали видеозаписи, в които се вижда водата как се изкачва и в същото време как се източва. Но лошото е, че тази вода голяма част от нея влиза и в шахтите. Сега това, което обясни инженер Великова е, че трябва да се препроектира, да се направят съоръжения, в които двигателите да се качат отгоре, за да не се получава повече това. За жалост се получи втори път да дадем пари и това многократно го обяснявам на хората. Ако ние сменяме двигателите, те ще работят само докато е сухо и при първия обилен дъжд шахтите се пълнят с вода. Технически фирмата не ни дава решение как да можем да използваме. Няма как да се използва, когато двигателя е под нивото на водното равнище. Това беше разяснението. А за 32 000 лева са всички асансьори по обществена поръчка. Там прави се проучване и тези, включително, които ползваме тук в сградата и други се обслужват от фирми, които имат договор с общината. Благодаря ви.

**Акад. Христо Белоев:** Благодаря. Питане от Владо Владов относно сградата на бившето консулство.

**Г-н Владо Владов:** Уважаеми господин Кмет, колеги. На първата страница в броя на вестник „Утро“ от 17 януари тази година, беше описано състоянието на сградата на бившето консулство на Република Русия в град Русе, улица „Ниш“ 1. От информацията в статията и снимките в нея става ясно, че след напускане на сградата от страна на дипломатическата мисия са били премахнати врати заедно с касите, смесителни батерии и други елементи на сградата. Считам, че русенци трябва да бъдат наясно в какъв вид е получила сградата си община Русе и какви щети са нанесени от страна на бившите наематели. В тази връзка въпросите ми са следните. При извършване на приемо-предаване на сградата в град Русе на улица „Ниш“ 1, използвани ли са документи, удостоверяващи приемането на сградата от страна на дипломатическата мисия? Констатирани ли са увреждания, причинени от бившите наематели? Премахвани ли са постоянни подобрения на сградата и ако е така, как ще бъде защитен интереса на община Русе и русенци към конкретната сграда? Благодаря.

**Акад. Христо Белоев:** Да, Златомира Стефанова.

**Г-жа Златомира Стефанова:** Благодаря, господин Владов. Вчера и на Съвета по икономически въпроси също беше обсъден този въпрос. Във връзка с Ваше питане номер 119/19.01 относно състоянието на сградата на бившето консулство на Русия в град Русе, породено от излязла в публичното пространство медии и печатни издания информация за лошото състояние на сградата на бившето генерално консулство на Русия в град Русе, Ви информирам следното. Недвижимият имот - частна общинска собственост, представляващ поземлен имот ПИ по кадастралната карта с идентификатор, който ви е описан, с площ 5139 квадратни метра, заедно с построените в него сгради 1, 2 и 3 с административен адрес улица „Ниш“ 1 се намира в добро общо състояние. Не отговарят на истината твърденията, че консулството е изтърбушено и представлява печална гледка. Сградата и помещенията са в добър вид, както и елементите на обзавеждането налично в отделните помещения. По отношение на поставените въпроси. При извършване на приемо-предаване на сградата на улица „Ниш“ 1, използвани ли са документи, удостоверяващи приемането на сградата от дипломатическата мисия при настаняването й на посочения адрес. При извършване на приемане на сградата на 29.07.2022 година не са използвани документи, удостоверяващи състоянието на сградата при приемането и от дипломатическата мисия при настаняването й. В архивите на община Русе не са налични такива документи. В пояснение на горното и с оглед уточняване на фактическата обстановка, Ви информирам, че сградата е преустроена от детска градина в консулски помещения по искане на изпращащата страна СССР, при което след преустройство се предоставя на бюро за обслужване на дипломатическия корпус София за нуждите на Генерално консулство на СССР в Русе. До 92 година, видно от архивите в община Русе имотът се е управлявал от държавни структури. Считано от 08.06.1992, съгласно Договор 148 за отдаване под наем имоти общинска собственост, чрез целево настаняване за продължаване на наемните отношения, община Русе влиза в качеството си на наемодател при заварени отношения. При всички документи, протоколи налични в архивите на общината е разписано само общото състояние на сградите, които са предмет на наемните правоотношения. В баланса на община Русе са заведени като дълготрайни материални активи единствено сградите, които са предмет на акт за общинска собственост. Не са заприходени движими вещи, видно от наличните в досието на имота справки. Предвид особения характер на имота следва да се разгледа Виенската конвенция за консулските отношения и конкретно член 1, буква … консулски помещения, означава сградите или част от сградите и принадлежащия терен, които независимо от това кой е техният собственик, се използват изключително за целите на консулството. Преустройството на сградата от ясла в консулски помещения, както обзавеждането и всички съпътстващи дейности са извършени за целите на съществуването на консулството, предвид което община Русе като последващ собственик на имота, не може да има каквито и да било претенции към консулството на изпращащата държава. Констатирани ли са увреждания, причинени от бившите наематели? Констатирано е добро общо състояние на предоставените под наем и терена, който се намира в него 3 броя сгради. Не е установено увреждане на общинското имущество. В сграда 1, етаж 2 са констатирани липса на 4 броя каси и врати, както и кухненско обзавеждане. Визираме 2 броя шкафове. Както описах по-горе, община Русе няма вписана движима собственост на територията на имота. Какви и колко на брой движими вещи, както и какво е било състоянието на спалните помещения на консулството по време на ползване на имота от дипломатите, община Русе няма данни. Съгласно член 31, точка 1 и точка 2 консулските помещения са неприкосновени. Органите на приемащата държава, какъвто е община Русе, могат да влизат в тази част на консулските помещения, която се използва изключително за работа на консулството само със съгласие на шефа на консулството, на определено от него лице или на шефа на дипломатическото представителство на изпращащата държава. В този ред на мисли Ви информирам, че по време на действие на договорите, служителите на община Русе, извършващи контрол по договорите за наем са допускани единствено и само до фоайето на сградата и офиса на Генералния консул. Премахвани ли са постоянни подобрения на сградата? От преустройството на сградата през 1985 година до настоящият момент не е известно да са извършвани подобрения в сградата. Наемателят не е уведомявал наемодателят за извършването на такива. Община Русе не е установила наличието на нанесени вреди по общинското имущество. Как ще бъде защитен интереса на община Русе във връзка с нанесените щети от страна на бившите наематели? Интересът на община Русе не е застрашен. Имотът се владее от общината, считано от 29.07.2022, като непрекъснато се търсят възможности за неговата експлоатация и съответно съхранение. От връщането на имота до настоящия момент, имотът предмет на Вашето питане се охранява, като е осигурено 24-часово наблюдение. Не са установени щети нанесени от страна на предходен наемател или от трето лице по общинското имущество. Предполагаемите движими вещи липсващи в имота, не са общинска собственост. Благодаря.

**Акад. Христо Белоев:** Благодаря. Питане от Рена Стефанова, Митко Кунчев всички съветници са изредени от ПП относно информация за подадени и одобрени проекти. Герасимов, заповядай.

**Г-н Деян Герасимов:** Благодаря Ви. Уважаеми колеги, уважаеми господин Милков. На основание член 33, алинея 1, точка 4 от Закона за местното самоуправление и местната администрация, отправяме следното питане. На какъв етап на проектна готовност се намират проектите на община Русе на обща стойност около 48 милиона лева, включени за финансиране от инвестиционната програма на държавния бюджет на Република България за 2024 година? Желаем да бъде ясно обозначен, на каква фаза етап е съответният проект – идейна, техническа или работна фаза. Има ли издадена виза за проектиране или влязъл в сила ПУП? Има ли издадено разрешение за строеж? Подготвена ли е документация за провеждане на обществена поръчка за избор на изпълнител, краен срок, който сте си поставили за сключване на договор с МРРБ. Става дума за всеки проект. Благодаря ви много. Настояваме, прощавайте, настояваме да представите пред общинския съвет план за действие за изпълнение на одобрените проекти. Благодаря ви.

**Акад. Христо Белоев:** Кой ще отговори? Златомира Стефанова.

**Г-жа Златомира Стефанова:** Благодаря, господин Председател. Уважаема адвокат Стефанова, уважаеми господин Кунчев, уважаеми архитект Тончев, професор Павлов, господин Иванов, доктор Кашукеева и господин Герасимов. В отговор на Ваше запитване, постъпило в общинската администрация с входящ номер 18/22.01.2024, Ви уведомявам следното. Във връзка с приемането от Народното събрание на Закон за държавния бюджет на Република България за 2024, Приложение 3 към член 107 от ЗДБРБ и в отговор на искане на Министерството на финансите, Русе подаде необходимите документи за целево финансиране от държавния бюджет на приоритетни за общината инвестиционни проекти. Съгласно алинея 6, на член 107 от ЗДБРБ за 2024 година, общата максимална стойност на разходите за 2024 за всяка община е в зависимост от категорията на общината, определена чрез заповед на министъра на регионалното развитие и благоустройство на базата на броя на населението по данни на НСИ. За общините от категория 1, в която попада община Русе, максималният праг е 50 милиона лева, като няма ограничения за броя на приоритетните проекти, обекти на целевото финансиране. Крайният срок за изпълнение на общинските инвестиционни проекти, включени в Националната програма за финансиране на инвестиционните проекти е 3-годишен или до 31.12.2026 година. Проектите ще се финансират на база на сключено споразумение между министъра на регионалното развитие и благоустройство и кметът на общината. Община Русе подаде 17 инвестиционни проекта по приоритети и направления обекти за финансиране от държавния бюджет на стойност 53 728 143.70 лева. Тези проекти са насочени към ремонт и реконструкция на улици, булеварди, общински пътища, изграждане на кръгови кръстовища, изграждане на спортна инфраструктура, озеленяване, ремонт, изграждане на ВиК структура, въвеждане на мерки за енергийна ефективност в общинската администрация, спортна и културна инфраструктура и други. Планът за действие за изпълнение на одобрените на община Русе проекти, правилата за извършване на плащания по споразумения за целевото финансиране, включително отчитането на проектите, ще бъде в съответствие постановление на Министерски съвет, като към днешна дата имаме проект на този нормативен акт. Към настоящото писмо прилагаме в табличен вид информация за включените в Приложение 3 към член 107 на ЗДБРБ инвестиционни проекти на община Русе, включващи наименованието, стойността, периодът на изпълнение и проектната им готовност. Благодаря.

**Акад. Христо Белоев:** Благодаря. Кметът на общината, допълнение.

**Г-н Пенчо Милков:** Уважаеми господин Председател, уважаеми колеги, уважаеми господин Герасимов и колеги от групата на „Продължаваме промяната“. Искам да направя пояснение, което е изключително важно. Искам всички да го разберат, защото такова финансиране с включване на проекти в държавния бюджет е за първи път. То е похвално и е нещо, което и аз съм искал години наред. Въпросът е, че когато се обяви програмата, ние нямахме изисквания за кандидатстване и за включване на проектите.Включително към момента на подаване на вашия въпрос. Така, на каква фаза, проекти, поръчки, все още няма постановление на Министерския съвет какви са изискванията. Имаме проект на постановление. Този проект стана известен, след като ние подадохме проектите на стойност 53 милиона лева. Ние сме изучили проекта на постановление. То обаче все още не е постановление. Въпреки това сме го изучили. Това също е и за социалните дела. Затова днеска на пожар гласувахме и социален проект. Затова с висока доза на разбиране и взаимна подкрепа, каквато досега съм срещал също и от ваша страна, трябва да ни е ясно, че ние примерно при проекта виждаме, че да кажем проектите трябва да бъдат или само проектиране или само строителство. Такива, каквито ние залагахме примерно проекти по подробни устройствени планове, не може да се финансират. Има заложени проекти на инженеринг, не може да се финансират. Затова ние в момента три дни работим изключително активно в дирекциите по строителство съвместно с ВиК – Русе, проектанти ще идват утре, ще идват утре в 11:00 и даже и днеска са дошли. И утре ще дойде още архитект за актуализация в реално време на проекти, за да може да подадем на правителството с точни суми, защото има проекти в община Русе, но те са от преди години. Актуализираме в много бърза степен. Актуализацията на един проект е много скъпо нещо. Готов съм да направим среща всеки съветник, който иска да му покажем колко струва примерно актуализацията на един стар проект за ВиК за едно село, за да можем само, за да ги подаде. Затова наистина казвам съвсем отговорно тук от тази трибуна. Не най-вероятно, а 100% проектите в този вид няма да останат. Те ще бъдат променени в списъка, каквато възможност дава и Министерски съвет и министъра на регионалното развитие, да се правят промени. Работим изключително бързо, предвид не мога да кажа още и променящите се условия, защото те не са официално приети тези условия с постановлението, то е само проект. Затова наистина ви моля и партиите, които също участват в правителство, при известна информация наистина своевременно да работим съвместно, защото и аз не искам да изпуснем тази възможност, която е за първи път и е правилна. Парите да бъдат разпределени предварително в държавния бюджет. Благодаря ви.

**Акад. Христо Белоев:** Благодаря.Питане отМариян Димитров относно неработещите биофилтри в „Линамар“. Последното питане е това.

**Г-н Мариян Димитров:** Уважаеми общински съветници, господин Председател господин Кмете. Правя питане относно неработещи филтри на „Линамар“ ЕООД. На 10.01.2024 година община Русе публикува на сайта си официална позиция относно неработещите филтри на ‚Линамар“ ЕООД и подадения за това сигнал от специалиста и архитект Драгомир Стойков Стоянов. На 11.01 поисках писмено от кмета Пенчо Милков да ми предостави 9 броя документи, упоменати в позицията на общината. На 15.01.2024 получих писмен отговор от кмета със само един приложен документ. На същата дата на заседание на Постоянната комисия по екология по същия въпрос изслушахме директора на Дирекция „Екология и транспорт“ професор Любомир Владимиров. Въпреки това останаха много неясни обяснения относно взетите мерки община Русе за невъведените в експлоатация биофилтри в „Линамар“ ЕООД от 2020 година досега. В позицията на общината се твърди, че тя е сезирала отговорните по казуса институции – РДНСК, РИОСВ, ДАНС, Окръжна прокуратура, ОД на МВР – Русе, както и депутатите, представляващи в този период жителите на община Русе. Думата „сезира“ съгласно българския тълковен речник означава ‚писмено поставяне на въпрос за решаване пред компетентна инстанция, което естествено поражда правни последици“. С Решение 48 от 23.01.2020 година на Общински съвет – Русе, беше създадена Временна комисия за проучване на всички факти и обстоятелства, свързани със замърсяването на атмосферния въздух. Комисията стигна до следните изводи и набеляза за изпълнение конкретни мерки. Първо „нормална практика е да се успокоява обществеността с формални намерения, декларации и уж вземане на превантивни мерки или с купуване на индулгенции чрез финансиране на фондации, спортни клубове или обществени мероприятия за сметка на здравето на хората в общината“. Кмета на община Русе стриктно да изпълнява задълженията си на основание член 15, точка 2 и точка 9, член 148, алинея 3 от Закона за опазване на околната среда. Трето, да се ограничи капацитета на дейност на фирмата от 840 тона за 24 часа на нивото, определено с комплексно разрешение 105 от 2006 година 488 тона за 24 часа. На 02.02.2022 година по инициатива на кмета Пенчо Милков беше създаден Обществен съвет по околна среда като експертно-консултативен орган, в който орган членува той и зам.-кметът Димитър Недев. На 02.02.2023 година е извършена проверка в „Линамар“ ЕООД от РДНСК в присъствието на представители на Отдел „Строителен контрол“ и Дирекция „Екология и транспорт“, която проверка констатира, че биофилтрите все още не работят. Намират се от 4 години във фаза 72-часова проба. Искам да задам на кмета Пенчо Милков следните въпроси. Първо, защо община Русе е насрочила устно срещата през месец януари 2020 година с отговорните по казуса институции – РДНСК, РИОСВ, ДАНС, Окръжна прокуратура, ОД на МВР – Русе. Това пише в писмото-отговор. Второ, защо не е воден протокол от тази среща? Трето, защо не са присъствали на срещата представители на Отдел „Екология“? Професор Владимиров каза, че не е бил там и не е имало такива хора. Четвърто, как община Русе е сезирала отговорните институции, след като няма нищо от срещите? Пето, защо не ми бяха представени писмените уведомления до депутатите? Твърди се, че има такива. Как кмета е изпълнил задълженията си на основание член 15, точка 2, точка 9, член 148, алинея 3 от Закона за опазване на околната среда? Напомняме му и от временната комисия. Седмо, защо не е ограничен капацитета на „Линамар“ ЕООД до определените с комплексно решение 105 от 2006 488 тона за 24 часа, съгласно предписанието на временната комисия? Осмо, финансирала ли е от 2020 до сега „Линамар“ ЕООД общинската фондация, спортните клубове или обществени мероприятия, в какъв размер, по години и кого точно? И девето, за извършената проверка в „Линамар“ ЕООД на 02.02.2023 година и констатациите на проверяващите, че от 4 години биофилтрите не работят въпреки увеличения капацитет на производство, защо не уведомихте нарочно създадения от Вас действащ по това време обществен съвет по околна среда, на който бях член и аз.

**Акад. Христо Белоев:** Отговорът ще представи Димитър Недев.

**Г-н Димитър Недев:** Уважаеми господин Димитров, уважаеми господин Белоев, уважаеми общински съветници. Ето и отговорът на питането на господин Мариян Димитров. Защо община Русе е насрочила срещата през месец януари 2020 година с отговорните по казуса институции - РДНСК, РИОСВ, ДАНС, Окръжна прокуратура, ОД на МВР – Русе. Защо не е воден протокол на тази среща? Защо не са присъствали представители на Отдел „Екология“? Как община Русе е сезирала отговорните институции и защо не са предоставени писмени уведомления до депутатите? В началото на месец януари 2020 година след получен сигнал за предполагаемо неработещи филтри от аспирационната система в „Линамар лайтс металс Русе“, община Русе свика среща, на която бяха поканени изредените по-горе институции. По изрично желание, повтарям по изрично желание на архитект Драго Стоянов и френския специалист, който присъства на предварителната среща за запазване на конфиденциалност и за запазване на техните имена, те също не бяха цитирани на органите на държавната власт, които присъстваха на срещата. На самата среща първоначално ние получихме разказ, който разказ бе преразказал на срещата с министъра на околната среда и водите без наличие на нито едно доказателство. Въпреки това на проведена среща с органите ние преразказахме за проведената среща, както и поискахме от тях да установят физическите извършители на деянията, свързани с изпускане на пулсиращи изпускания от „Линамар Лайтс“. Именно затова срещата не беше официална, беше с неофициален характер, тъй като не може да правиш среща, на която да твърдиш нещо, без да разполагаш с нищо като доказателствен материал. Вие сте завършили семестриално право, знаете тези неща. Това е отговорът на първата серия от въпроси. Как кметът е изпълнил задълженията си на основание член 15, точка 2, точка 9 и член 148, алинея 3 от ЗООС напомняме му от временната комисия. В изпълнение на член 15, точка 2 и точка 9 от Закона за опазване на околната среда и в съответствие със специализираното законодателство в областта на околната среда Община Русе изпълнява Програма за намаляване на риска при бедствия и 2021-2025 година. Дейностите, свързани с опазването на околната среда, се изпълняват в съответствие със следните стратегически документи, които са приемани от общинските съвети - Програма за опазване на околната среда за периода 2021-2027 година, неразделна част от която са Програмата за качеството на атмосферния въздух за периода 2021-2026 година, Програмата за управление на отпадъците на община Русе за периода 2021-2028 година и актуализиране на Стратегическата карта за шум и околна среда за агломерация Русе от 2023 година. Прилагането на правомощията на кмета по специализираните закони в областта на околната среда, включително и контролът върху компонентите на околната среда, се извършва в съответствие с конкретните разпоредби на националния нормативен акт, както и местните нормативни актове, приети от Общински съвет – Русе. В изпълнение на член 79, алинея 5 и 6 от ЗООС, ежегодно общинска администрация внася в общинския съвет Отчет за изпълнението на Програмата за опазване на околната среда за предходната година, като след това тя се предоставя на РИОСВ - Русе. Следващият въпрос. Защо не е ограничен капацитетът на „Линамар“ да определения в комплексното разрешително 488 тона съгласно, предписанията на временната комисия. Съгласно разпоредбите на член 120, алинея 1 от ЗООС, изпълнителният директор на Изпълнителна агенция по околна среда е компетентният орган за издаване, отказ, преразглеждане, актуализиране и отменяне на разрешителните, както и за потвърждаване или отказ за промяна на оператора на издаденото разрешително. Контролът по изпълнение на условията в издаденото рушително се извършва в съответствие с РИОСВ, член 120, алинея 5 от ЗООС. В тази връзка община Русе няма правомощия относно ред и начин за извършване на промени в издадените индивидуални административни актове от Изпълнителна агенция по околна среда. Точка 8, финансира ли от 2020 година досега „Линамар“ общинската фондация, спортните клубове или обществените мероприятия, в какъв размер, по години и колко точно? През 2021 година „Линамар“ е финансирала провеждане на Международен фестивал „Мартенски музикални дни“ в размер на 5000 лева от общо дарените средства на фестивала 54 330 лева. За 2022 година сумата е 3000 лева от общо средства 48 000 лева и за 2023 година 3000 лева от общо 53 333 лева. За информация дарителите на фестивала „Мартенски музикални дни“ в различните години варира между 15 до 20 на брой фирми и юридически лица. За периода 2020 година до настоящия момент Общинска фондация „Русе - град на свободния дух“ не е била финансирана и няма дарение от „Линамар“ ЕООД. Точка 9, за извършената проверка в „Линамар“ на 02.02.2023 година и констатацията на проверяващия, че от 4 години биофилтрите не работят, въпреки увеличеният капацитет на производство, защо не уведомихте нарочно създадения от Вас и действащ по това време обществен съвет по околна среда, на който член бях и аз. На 06.02.2023 година е проведено заседание на Обществения съвет по околна среда, на което сте присъствали и Вие като член на съвета, става въпрос за господин Димитров. В дневния ред е включена Точка 1 „Предложение за извършване на съвместна проверка на предприятие - потенциални източници на замърсяване на община Русе“. Проверката е заедно с РИОСВ и РДНСК – Русе. По точката е предоставена информация от общинска администрация за извършените в периода 02.02-06.02.2023 година проверки на фирмите „Линамар“, „Оргахим“ и „Адванс техник композит“. За проведеното заседание на Обществения съвет по околна среда е воден протокол, който е изпратен по електронната поща на членовете на съвета, включително и на Вас.

**Акад. Христо Белоев:** Благодаря. Димитров, кратко, да. Заповядай.

**Г-н Мариян Димитров:** Разбира се, че не съм доволен от отговора. Господин Милков, много сериозно ми звучи това нещо. Значи Вие сте юрист, вие сте доктор на науките и говорите за някакво сезиране по телефона, пиене на кафе, което трябва да породи някакъв правен ефект. Какъв правен ефект ще породи една такава среща, съгласно Вашата позиция, която сте написали. Освен това, несериозно е, че става въпрос за ДАНС, Окръжна прокуратура, ОД на МВР. Те ако не могат да запазят в анонимност едни имена… Ние, какво сега, съмняваме се в службите ли, че от там има теч на информация? Колкото до другия отговор тука, което чух за финансирането. Ами, Вие пред министъра говорихте за някакви 400 000 лева за волейбола. Първо казахте 300, после 400 000, не ги намирам тук в писмото. Поне аз не ги чух. Така, и другият ми въпрос, който е свързан с това финансиране, не го твърдя, обаче почвам да имам вече основателни съмнения. „Линамар“ финансирали ли са Вашата предизборна кампания?

**Акад. Христо Белоев:** Кметът поиска думата, даже и преди да го питаш тази тема. Да, Пенчо Милков.

**Г-н Пенчо Милков:** Господин Димитров, уважаеми колеги, господин Председател. Настанете се удобно, заповядайте. Седнете удобно. Аз ще Ви изчакам. Настанихте ли се удобно? Добре. Вие сте доволен от отговора. Аз не съм доволен от въпроса, защото това е брутална поредна манипулация, която си позволявате да правите на русенци, на общинските съветници, защото аз не съм доктор на науките, доктор по право съм, обаче съм русенец и живея в този град и на хората почва да им писва от такива политикански изпълнения, в които Вие си позволявате за пореден път да седите тука и назидателно да питате своя кмет за неща, за които много добре знаете кой може да спре завод, кой отговаря за техническите изисквания и за капацитета на един завод. Питайте си кмета. Питайте ме за неща, за които отговарям и няма по-активни хора администратори тук, не само от мен, а от мен и предния кмет. От дванадесета година започнаха миризмите и именно общинските администрации са тези, които непрекъснато въпросът го държат на държавно ниво, независимо от сменените последно 7 правителства. Всичките министри са в известност. Как се извиква окръжен прокурор според Вас? За разговор неформално, след което е подаден сигнал до Окръжна прокуратура от Община Русе. Има производство и има отказ да се образува преписка за извършено престъпление и ще ви кажа защо, какъв е отговора. Защото в нормите за въздуха във вече петте станции за въздуха, от които две са с органични замърсители, прокуратурата не може да установи увреждане на човешкото здраве. И затова е отказа, защото ако има увреждане, моето искане в официалното вече не покана за разговор, ние сме извикали окръжния прокурор, аз не мога да го извикам. Аз съм го помолил да дойде. Помолил съм да дойдат и другите ръководители на тези звена, за да съобщим какви твърдения има от граждани. Второ, защо си позволявате да говорите за неработещи филтри при положение, че филтрите работят без да са въведени в експлоатация, което е правен състав на административно нарушение по ЗУТ. Най-вероятно е известно на завода, но филтрите работят. Това ви е известно и това е известно на всички граждани на току що напусналия ни колега, който беше областен управител, когато започнаха да работят. Бяха публикувани статии във вестниците, разходки до завода. Господин Димитров, бяхте тук на заседания, когато беше изпълнителният директор на предприятието, доведен тук от нас да отговори на въпросите. Защо не го питахте? Така назидателно и с чувство за хумор. Аз не чух въпроси. Тук беше докаран да отговаря на въпроси. Кога е идвал той да отговаря на въпроси? Дойде. След това имаше ден на отворените врати. Това, което Ви каза и заместник-кмета. Така че, всичко това е див популизъм. Абсолютно див популизъм. Дали са финансирали спортни клубове? Сигурно са финансирали, при положение, че на някои от спортните клубове виждаме на тениските тяхното име, но тези пари не влизат в община Русе и под никаква форма това не може да бъде основание за такива думи, които Вие казвате. Основната позиция откакто съм станал кмет, на протест, на който никога не съм се притеснявал да отида с гражданите, комплексни проверки в предприятията - вероятни замърсители, каквото е и „Линамар“, обаче освен „Линамар“ има още 20. Ще го затворят господин Димитров, и миризмите ще продължат, защото ако сте честен и четете регистрите на Регионалната ни инспекция по околна среда ще видите, че над 90 са предприятията вероятни източници на миризми, над 20 са предприятията вероятни източници на замърсяване. Във всички тях ние сме поискали 200 000 пъти от държавата да дойде и да направи комплексни проверки, защото завод като „Монтюпе“ не се пуска в експлоатация от община Русе. Първа, втора, трета категория, строителството се установява от ДНСК и от РДНСК. През цялото време съм искал да се направят комплексни проверки на екологичното министерство и строителното министерство, да влязат вътре и да установят по описаните перфектни документи изпълнени ли са строителните дейности, при положение, че има данни твърдения, както и от архитекта тук и от други лица, че не са. Но нито общината е орган по строителството за категория „завод“ и Вие това го знаете перфектно. Затова това е дива манипулация, защото огъня трябва непрекъснато да се поддържа срещу кмета на община Русе, при положение, че това не е правилно, нито институционално е правилно, нито човешки е правилно. Станции за въздуха пет вече. Имаше една и половина като почнах да работя. Правителствата и сега последният министър пак ги караме замерванията не да са на 1 час, а да са на минути. Система … ще ви предложим сега в настоящия бюджет. И защо това нещо? Изпънете се пак след месец и ме питайте. И тука въпросите не трябва да са към мен. Трябва да сте на оградата, където аз съм сниман да се карам с този изпълнителен директор. Вас не съм ви виждал там, а не пред кмета. Не е честно това нещо да се политиканства непрекъснато, защото местните избори приключиха. Ако искате да ги решавате тези проблеми, изборите са едни други, наричат се парламентарни. Вие не сте за общинския съвет, наистина. Мащаба на Вашия размах е минимум министър. Благодаря ви.

Акад. Христо Белоев: Благодаря. Две съобщения само ще направя. Утре в тази зала, от 17:30 обществено обсъждане на бюджета за 2024 година. Предстоящата извънредна сесия на 15 февруари. Утре в 17:30, на 15 февруари от 09:00 извънредната сесия. Комисиите ще бъдат по график, който ще ви бъде изпратен от 06.02-08.02 предходната седмица. Приятен ден на всички. Желая всичко добро.

**ИЗГОТВИЛ: ПРЕДСЕДАТЕЛ:**

**/Йоанна Гочева/ /акад. Христо Белоев, дтн/**